ހާލި ވައްޓާނުލާނެ ކަމަށް ރައީސް ނަޝީދު ވިދާޅުވުމުން ޝިފާގުގެ ރައްދެއް – My WordPress\nހާލި ވައްޓާނުލާނެ ކަމަށް ރައީސް ނަޝީދު ވިދާޅުވުމުން ޝިފާގުގެ ރައްދެއް\nއެމްޑީޕީން ހެދި ހާލި ވައްޓާލިޔަސް، ގާބިސް ނާޅާ ކަމަކަށް ނުވާނެ ކަމަށް ވިދާޅުވެ، ހޯމް މިނިސްޓްރީގެ ކުރީގެ ސްޓޭޓް މިނިސްޓަރު ޝިފާގު މުފީދު ވެރިކަން ކުރާ މައި ޕާޓީ، އެމްޑީޕީއަށް ހޫނު ރައްދެއް ދެއްވައިފިއެވެ.\nއިއްޔެ ބޭއްވި ލޯކަލް ކައުންސިލްތަކުގެ އިންތިޚާބުގައި ސަރުކާރާއި ވާދަވެރި ޕީޕީއެމްއިން ވަނީ، މާލެ ސިޓީ ކައުންސިލްގެ މެޖޯރިޓީ ހޯދައި، މީގެ ކުރިން އެމްޑީޕީއަށް ސުޕަރ މެޖޯރިޓީ ލިބުނު އައްޑޫ ސިޓީ ކައުންސިލްގެ ގޮނޑިތަކެއްވެސް އަތުލައިފައެވެ.\nމިކަމާއި ގުޅިގެން އެމްޑީޕީގެ ރައީސް މުހައްމަދު ނަޝީދު ވިދާޅުވީ ޕީޕީއެމްއިން އެމްޑީޕީގެ ހާއްޔަށް މިފަހަރު "ބިސް އަޅަައިފި" ކަމަށެވެ. ނަޝީދު މިހެން ވިދާޅުވީ މިއަދު އެމްޑީޕީގެ އޮފީހުގައި ބޭއްވި ނޫސްވެރިންގެ ބައްދަލުވުމެއްގައެވެ.\n"މިފަހަރު ކޮވެއްޔަށް ވީ ގޮތް ވެނިމިފައި މިއޮތީ. ހާލި ހެދީ އަޅުގަނޑުމެން. ކާޅު. ޕީޕީއެމްއިން ބިސް އަޅާފައި މިއޮތީ" ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވެފައިވަނީ، އެމްޑީޕީގެ ހާއްޔަކަށް ޕީޕީއެމްއިން ބިސް އެޅިޔަސް، ބުޅާ ހެދިގެން ހާލި ވައްޓާނުލާނެ ކަމަށެވެ.\nނަޝީދުގެ މިވާހަކައަށް ފާޑުވިދާޅުވެ، ޝިފާގް މިއަދު ކުރައްވާފައިވާ ޓްވީޓެއްގައި ވިދާޅުވެފައިވަނީ، އެމްޑީޕީން ބިސް ފީކުރީ ރައްޔިތުން "ބަނޑުދަށުލައިގެން" ކަމަށެވެ. ފިޔޮއް ނުކުތްއިރު، އެމްޑީޕީއަށްވުރެ، ގިނަވީ ޕީޕީއެމްގެ ފިޔޮއް ކަމަށްވެސް އޭނާ ވިދާޅުވިއެވެ.\n"ބުޅާ ހެދިގެން ހާލި ވައްޓާލައިފިނަމަ، ތަޅައިގެން ދާނީ ހާލީގައި ހުރި ގާބިސްތައް" ޝިފާގު ވިދާޅުވިއެވެ.\nއޭނާ ވިދާޅުވި ގޮތުގައި، ގާބިސް ގިނައިން އެޅީ އެމްޑީޕީއެވެ. އެހެންކަމުން، ހާލި ވައްޓާލިޔަސް، ގާބިސް ނާޅާ ކަމަކަށް ނުވާނެ ކަމަށްވެސް ޝިފާގު ވިދާޅުވިއެވެ.\nމިވަގުތު ނަތީޖާތަކަށް ބަލާއިރު، މާލޭ ސިޓީގެ މޭޔަރުގެ އިތުރަށް، 18 ގޮނޑީގެ ތެރެއިން އެމްޑީޕީއަށް ޔަގީން ކުރެވިފައި ވަނީ ހަތް ގޮނޑިއެވެ. މޭޔަރުގެ ގޮނޑިއާ އެކު ޕީޕީއެމް އިން 11 ގޮނޑި ޔަގީންކޮށްފައިވާ ކަމަށް ދައްކައެވެ.\nއައްޑޫ ސިޓީ ކައުންސިލަށް ބަލާއިރު، އެމްޑީޕީގެ ކެންޑިޑޭޓު އަލީ ނިޒާރު ވަނީ މޭޔަރުކަން ކަށަވަރުކޮށްފަ އެވެ. ނަމަވެސް 13 މެމްބަރުންގެ މައްޗަށް އެކުލެވޭ އައްޑޫ ކައުންސިލްގެ ބާކީ ހުރި 12 ގޮނޑީގެ ދެބައިކުޅަ އެއްބައި އެމްޑީޕީއަށް ވަނީ ގެއްލިފަ އެވެ. ޕީޕީއެމް އިން ތިން ގޮނޑި ނެގި އިރު، އަމިއްލަ ތިން ކެންޑިޑޭޓުން ވެސް ވަނީ ގޮނޑި ކާމިޔާބު ކޮށްފައެވެ.


SunOnline: ޓެވޭޒުގެ ބަދަލުގައި ދާއިމީ ގޮތެއްގައި ކެޕްޓަންކަން އަދާކުރާނީ ކޮމްޕަނީ: މަންޗިނީ\nޓެވޭޒުގެ ބަދަލުގައި ދާއިމީ ގޮތެއްގައި ކެޕްޓަންކަން އަދާކުރާނީ ކޮމްޕަނީ: މަންޗިނީ\nމުހައްމަދު ޝާން 11 Sep 2011, 10:55\nމެންޗެސްޓާ ސިޓީގެ ކެޕްޓަންކަން އާޖެންޓީނާ ފޯވާޑް ކާލޮސް ޓެވޭޒް އަތުން އަތުލުމަށް ފަހު ދާއިމީ ގޮތެއްގައި ބެލްޖިއަމް ޑިފެންޑަރު ވިންސެންޓް ކޮމްޕަނީ އާއި ހަވާލުކޮށްފައި ވާކަން އެކުލަބުގެ ކޯޗު ރޮބާޓޯ މަންޗިނީ ކަށަވަރުކޮށް ދީފ އެވެ.\nއުމުރުން 27 އަހަރުގެ ޓެވޭޒް ވަނީ މިދިޔަ ސީޒަނުގައި މެން ސިޓީއަށް ކެޕްޓަންކަން ކޮށްދީ 23 ގޯލު އެކުލަބަށް ކާމިޔާބުކޮށްދީފަ އެވެ. އޭގެ އިތުރުން ޓްރޮޕީއެއް ނުލިބި 35 އަހަރުވީ މެން ސިޓީއަށް އެފްއޭ ކަޕް ހޯދައިދީ ފުރަތަމަ ފަހަރަށް ޗެމްޕިއަންސް ލީގަށް ކޮލިފައިވީ ވެސް ޓެވޭޒްގެ ކެޕްޓަން ކަމުގެ ދަށުގަ އެވެ.\nމިދިޔަ ސީޒަނަށް ފަހު ތަކުރާރުކޮށް މެންސިޓީ ދޫކޮށް ސައުތު އެމެރިކާއަށް އާއިލާ އެކު ދިއުމަށް ބުނަމުން ދިއުމުން ޓެވޭޒް އަތުން މެންސިޓީގެ ކެޕްޓަން ކަން ވަނީ އަތުލާފަ އެވެ.\n"މިހާރު މެންސިޓީގެ ކެޕްޓަނަކީ ވިންސެންޓް ކޮމްޕަނީ. ޓެވޭޒް އަތުން ކެޕްޓަންކަން އަތުލި ސަބަބު ވަރަށް ސާފު. އާއިލާ ސަބަބުތަކާހުރެ އޭނާ ކުލަބު ދޫކޮށް ދާން ބޭނުންވީ. އަހަރެމެން ވެސް އޭނާއަށް އިޚްތިރާމްކޮށް ދޫކޮށްލުމަށް ތައްޔާރުވިން. އެކަމަކު އެކަން ކޮޅެއްގައި ޖެހޭ ގޮތެއް ނުވި. މިހާރު އޭނާ އެހުރީ މިކުލަބުގައި. ޓެވޭޒަކީ ސީޒަނެއްގައި 20 ގޯލު ޖެހިދާނެ ކުޅުންތެރިއެއް. އެހެން ނަމަވެސް މިސީޒަނުގައި ކެޕްޓަންކަން ކޮމްޕަނީ އަށް ދީފިން." މެން ސިޓީގެ ކޯޗު ރޮބާޓޯ މަންޗިނީ ބުންޏެވެ.\nމިދިޔަ ދެސީޒަނުގައި މެންސިޓީއަށް އެންމެ ގިނަ ގޯލު ޖެހުމުގެ ރެކޯޑު އޮތް ޓެވޭޒަށް މިސީޒަނުގައި އަދި ގޯލެއް ޖެހިފައެއް ނުވެއެވެ. މެން ސިޓީގެ ގޯލު ޖެހުމުގެ އެންމެ ކުރީގައި އުޅެނީ އެޑިން ޖެކޯ އާއި ސާޖިއޯ އަގުއެރޯ އެގުއެރޯ އެވެ.


King Salman miskithuge massakkai 24 million dollarah turkey bayakaa havaalukoffi | Mihaaru\nކިންގް ސަލްމާން މިސްކިތުގެ މަސައްކަތް ތުރުކީގެ ޓާމެކްސް ކުންފުންޏާ ހަވާލުކުރުމުގެ އެއްބަސްވުމުގައި ހައުސިން މިނިސްޓަރު މުއިއްޒު (ކ) މިއަދު ސޮއިކުރައްވަނީ: މި މިސްކިތް 500 ދުވަސް ތެރޭގައި ނިންމަން ޖެހޭ.--- ފޮޓޯ: ހުސެއިން ވަހީދު/ މިހާރު\nކިންގް ސަލްމާން މިސްކިތުގެ މަސައްކަތް 24 މިލިއަން ޑޮލަރަށް ތުރުކީ ބަޔަކާ ހަވާލުކޮށްފި\n28 ފެބުރުއަރީ 2017 - 19:09 14 comments\nސައޫދީ ސަރުކާރުގެ ހިލޭ އެހީގެ ދަށުން މާލޭގެ އުތުރު ފަރާތުގައި އިމާރާތްކުރާ "ކިންގް ސަލްމާން" މިސްކިތުގެ މަސައްކަތް 24 މިލިއަން ޑޮލަރަށް (370 މިލިއަން ރުފިޔާ) ތުރުކީގެ ޓާމެކްސް ކުންފުންޏާ މިއަދު ހަވާލުކޮށްފި އެވެ. މިއީ ހުޅުމާލޭގައި ޓްރީ ޓޮޕް ހޮސްޕިޓަލް އިމާރާތް ކުރަމުން އަންނަ ކުންފުނި ވެސް މެ އެވެ.\nހައުސިން މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު ޑރ. މުހައްމަދު މުއިއްޒު ވިދާޅުވީ ރާއްޖޭގައި މިހާތަނަށް އިމާރާތްކުރާ އެންމެ ބޮޑު މިސްކިތް އަންނަ އަހަރުގެ އޮގަސްޓްމަހު ނިންމާލެވޭނެ ކަމަށް އުންމީދު ކުރައްވާ ކަމަށެވެ.\nއެ މިސްކިތުގެ އެތެރޭގައި އެއްފަހަރާ 6،000 މީހުންނަށް ނަމާދު ކުރެވެ އެވެ. ނަމަވެސް ބޭރުގައި ނަމާދު ކުރެވޭ ގޮތަށް މާބުލް ޖެހުމުން ޖުމްލަ 10،000 މީހުންނަށް ނަމާދު ކުރެވޭނެ ކަމަށް މުއިއްޒު ވިދާޅުވި އެވެ.\nމިނިސްޓަރު ފާހަގަކުރެއްވި ގޮތުގައި އިސްލާމީ މަރުކަޒެއްގައި ހުންނަންޖެހޭ ވަރަށް ގިނަ ކަންކަން ކިންގް ސަލްމާން މިސްކިތުގައި ހިމެނޭނެ އެވެ.\nކިންގް ސަލްމާން މިސްކިތް އިމާރާތް ކުރުމުގެ މަސައްކަތް ތުރުކީގެ ކުންފުންޏާ ހަވާލުކުރުމަށް މިއަދު ހަވީރު ބޭއްވި ރަސްމިއްޔާތުގައި މިނިސްޓަރު މުއިއްޒު ވާހަކަ ދައްކަވަނީ. ޓާމެކްސް ކުންފުންޏަކީ މި މަސައްކަތަށް ގާބިލް ކުންފުންޏެއް ކަމަށް އޭނާ ވިދާޅުވި.--- ފޮޓޯ: ހުސެއިން ވަހީދު/ މިހާރު\nމުއިއްޒު ވިދާޅުވީ ރާއްޖޭގައި އިސްލާމްދީން ކުރިއަރުވައި، ދީނީ ވަހުދަތު ވަރުގަދަ ކުރަން ބޭނުން ކުރެވޭނެ ހުރިހާ ވަސީލަތްތައް މި މިސްކިތުގައި ގާއިމު ކުރާނެ ކަމަށެވެ.\nކިންގް ސަލްމާން މިސްކިތުގެ މަސައްކަތް ހަވާލުކުރީ ރާއްޖޭގައި އިމާރާތް ކުރުމުގައި ތަޖުރިބާ ކުރަމުން އަންނަ ކުންފުންޏެއް ކަން ފާހަގަކުރައްވަމުން މުއިއްޒު ވިދާޅުވީ، އޭގެ ނަތީޖާ އަކީ ސަލްމާން މިސްކިތުގެ އަމަލީ މަސައްކަތް ފަސޭހައިން ފަށައި، ކުރިއަށް ގެންދެވުން ކަމަށެވެ.\n"ކުންފުނިތަކަށް ދައުވަތު ދީގެން ބޭއްވި ބިޑިން ޕްރޮސެސްގައި އެންމެ ރަނގަޅު ހުށަހެޅުމެއްގެ ގޮތުގައި ހުށަހެޅީމަ އެ މަސައްކަތް [ޓާމެކްސްއާ] ހަވާލުކުރީ،" މުއިއްޒު ވިދާޅުވި އެވެ.\nކިންގް ސަލްމާން މިސްކިތުގެ ކުރެހުން\nމިނިސްޓަރު ވިދާޅުވި ގޮތުގައި މިސްކިތް ބިނާ ކުރުމަށް ހަމަޖެހިފައިވަނީ އާޓިފިޝަލް ބީޗުގެ އުތުރަށް އޮތް ބިމު ގަ އެވެ. އެ ބިމުގައި ހުރި ވެހިކަލްތަކާއި ތަކެތި ނެގުމުގެ މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ. އަދި މާލޭގެ ހުޅަނގު ފަރާތެކޭ އެއްގޮތަށް އުތުރު ފަރާތަކީ އެއަށް ވުރެ ބޮޑަށް ތަރައްގީވެފައި އޮތް ސަރަހައްދަކަށް ހަދާނެ ކަމަށް ވެސް މިނިސްޓަރު ވިދާޅުވި އެވެ.\nކިންގް ސަލްމާން މިސްކިތް އެޅުމަށް 24 މިލިއަން ޑޮލަރަށް ތުރުކީ ބަޔަކަށް ދީފައި މިވަނީ ރަސްމީ ދަތުރުފުޅެއްގައި ސައުދީ ރަސްގެފާނު ސަލްމާން ބިން އަބްދުލްއަޒީޒް ރާއްޖެ އަށް ވަޑައިގެންނެވުމަށް ނިންމަވާފައިވަނިކޮށެވެ. އެމަނިކުފާނު ރާއްޖެ ވަޑައިގަންނަވާނީ އެނގިފައިވާ ގޮތުގައި އަންނަ މަހުގެ 18 ހިސާބުގަ އެވެ.\nއިތުރު ލިޔުންތައް ހައުސިން މިނިސްޓަރު މިސްކިތްތައް ހައުސިން މިނިސްޓްރީ ކުރީގެ މިނިސްޓަރު ޑރ. މުހައްމަދު މުއިއްޒު ރާއްޖެ-ސައުދީ ސަލްމާން ރަސްގެފާނު ސައޫދީ އަރަބިއްޔާ ކިންގް ސަލްމާން މިސްކިތް


Ras Online - މެދު އިރުމަތީގައި އެންމެ ކުލި އަގުބޮޑު ސިޓީއަކަށް ދޯހާ\nމެދު އިރުމަތީގައި އެންމެ ކުލި އަގުބޮޑު ސިޓީއަކަށް ދޯހާ\nމާޝާ މިދުހަތު 14 ސެޕްޓެމްބަރު 2021 - 10:24\nމެދު އިރުމަތީގައި އެންމެ ކުލި އަގުބޮޑު ސިޓީއަކީ ޤަތަރުގެ ދޯހާ ސިޓީކަމަށް ކަނޑައަޅައިފިއެވެ.\nއެކި ގައުމުތަކުގައި ދިރިއުޅުމަށް ހަރަދުވާނެ ކުލި ދައްކުވައިދޭ ގްލޯބަލް ކޯސްޓް އޮފް ލިވިންްގ އިންޑެކްސް ލިސްޓުން ހާމަކޮށްފައިވާގޮތުގައި މިލިސްޓުގެ އެންމެ ކުރީގައި ދޯހާ ހިމެނިފައިވަނީ މެދު އިރުމަތީގައި ދިރިއުޅުން އަގުބޮޑުކަމަށް ފާހަގަ ވެފައިވާ ޑުބާއީ، އަބޫދާބީ، އަދި ކުވައިތު ސިޓީ ފަދަ ސިޓީތައް ފަހަތައް ޖައްސާލާފައެވެ.\nމިގޮތުން އެންމެ އާދައިގެ އެއް ކޮޓަރީގެ އެޕަރޓްމެންޓެއްގެ އެވަރެޖް އަގަށް ބަލައި، އޭޝިއާ ބައްރު ސެކްޝަނުގައި ދޯހާ ހިމެނިފައިވަނީ ކުލި އެންމެ އަގުބޮޑު ލިސްޓުގެ ފަސްވަނައިގައެވެ. އަދި މެދު އިރުމަތީގެ ލިސްޓުން އެއްވަނައިގައެވެ.\nދޯހާ ގައި އާދައިގެ އެއް ކޮޓަރީގެ އެޕަރޓްމެންޓެއްގެ އެވަރެޖް އަގަކީ 5،804.88 ޤަތަރު ރިޔާލެވެ. އެއީ ގާތްގަނޑަކަށް 1،549 ޑޮލަރެވެ.\nގްލޯބަލް ކޯސްޓް އޮފް ލިވިންްގ އިންޑެކްސް ލިސްޓުން ދައްކާގޮތުގައި ދޯހާގައި އާދައިގެ އެއް ކޮޓަރީގެ އެޕަރޓްމެންޓެއް، އައިސްލޭންޑް، ނެތަލޭންޑްސް، އޮސްޓްރޭލިއާ، އަދި ޖަރުމަނީ ފަދަ ގައުމުތަކަށްވުރެ އަގުބޮޑެވެ.


އެމްޑީޕީން ކިނބިދޫގައި ބާއްވާ ހާއްސަ ޖަލްސާ\nލާމަރުކަޒީ ނިޒާމް ބީވެގެން ނުދާނެ ކަމަށް ރައްޔިތުން ގަބޫލުކުރޭ.\nވޯޓްލާ އެންމެން ގޮސް ޖަލަކަށް ނުލެވޭނެ: ރޮޒެއިނާ\nކަޅު އަނދިރިކޮށް ފެށުނު ވެރިކަމެއް ރައީސް ޔާމިންގެ ވެރިކަމަކީ: ރޮޒައިނާ\n14 އޭޕްރިލް 2017 | ހުކުރު 02:29\nލާމަރުކަޒީ ނިޒާމް ބީވެގެން ނުދާނެ ކަމަށް ރައްޔިތުން ގަބޫލުކުރޭ. ލާމަރުކަޒީ ނިޒާމަކީ އެމްޑީޕީގެ ފިކުރެއް. މިއިންތިހާބު ލިބޭނެ ކަމަށް އަންނަ ހުރަސް ތަށް. ލާމަރުކަޒީ ނިޒާމް ބީވެގެން ނުދާނެ. ރަށްރަށް ދަތުރުކުރުމުން ލިބޭ އެންމެ ބޮޑު ހަގީގަތަކީ ރައީސް ޔާމިން ކެމްޕެއިން ނުކުރައްވާ ކަން. ރައީސް ޓީމުން ދަތރެއް ކޮށްފި ނަމަ ފެންނަނީ 2018 އަށް ކެމްޕެއިން ކުރައްވާތަން. ރައީސް ޔާމިންގެ ޕާޓީއަކުން ނެތް ކެންޑިޑޭޓަކު ނެތް ނިކުމެފައި. ވަޒީފާގެ ބިރުދެއްކުން ރައީސް ޔާމިންގެ ފެކްޝަނުން ކުރަމުންދާ ކަމަކީ. ނުހައްގުން ޝަރީއަތް ހިންގަމުންގެންދާ ތަން. ރައްޔިތުން ބޭނުންވަނީ ހަލާލު ގޮތުން ހޯދާ ލާރި ލިބުން. މިދައުލަތަށް ލިބޭ ފާއިސާ ހޯދާނަން. ހައްގު އިންސާފް ހޯދަ ދޭނަން.\nވޯޓްލާ އެންމެން ގޮސް ޖަލަކަށް ނުލެވޭނެ، މިގައުމު މިނިވަން ކުރަން ބޭނުމިއްޔާ އެމްޑީޕީގެ ކެންޑިޑޭޓުންނަށް ވޯޓްދޭން ޖެހިފައި މިއޮތީ. މިކަންކަމުން ސަލާމަތްވުމުން ހުރިހާ ހައްގުތައް ހިމަޔާތް ކުރެވޭ ގައުމަކަށް ހަދާނަން. ކައުންސިލް އިންތިހާބުގައި ވޯޓްލާން އެބަޖެހޭ. ކެމްޕެއިން ނުކޮށް އިންތިހާބު ކާމިޔާބު ކުރާނެ ވާހަކަ ބުނާއިރު މީގައި ކޮންވެސް އުކުޅެއް އެބައޮތް. އެމްޑީޕީ ރާޢްޖޭގައި ބޯކޮށް އެބައޮތް. ރައީސް ޔާމިންއަށް ނުވަދިހަ ފަސް އިންސައްތަ މީހުން ތާއީދެއް ނުކުރޭ.\n13 އޭޕްރިލް 2017 | ބުރާސްފަތި 22:37\nކަޅު އަނދިރިކޮށް ފެށުނު ވެރިކަމެއް ރައީސް ޔާމިންގެ ވެރިކަމަކީ. އިންތިހާބު ބާތިލްކޮށްގެން. ރައީސް ޔާމިން ވެރިކަން ފެށިގެން އަޑު އިވިގެންދިޔައީ ކޮރަޕްޝަން، ވައްކަން ބޭއިންސާފް. މިއީ މިހާރު އާންމު ބަސްތައް. ހުރިހާ ތަނަކަށް ނުޒޫފު ފޯރުވައިގެން އެންމެ މޮޅަށް ވެރިކަން ކުރެވެން ހުރި ވެރިއަކީވެސް ރައީސް ޔާމިން. އެހެން ނަމަވެސް މިއަދު ރައްޔިތުންގެ ތާއީދެއް ނެތް. ކަރަންޓް އަގުބޮޑުވުމާއި ކޮރަޕްޝަނާއި ޓެކްސްގެ ވާހަކައަކީ މިހާރު އެންމެން ދައްކާ ވާހަކައެއް. ރައްޔިތުންގެ ވިސްނުމާއި މަލާމަތް ރައީސް ޔާމިންއަށް ލިބިވަޑައިގަންނަނަވަނީ. ވެރިކަން ދިފާއު ކުރަން ހަދައިގެން ކޮސްގޮވެނީ. ރައްޔިތުންގެ ފާއިސާއިން އިޝްތިހާރު ވަނީ.\nމިއަދު މިގައުމަކީ ވަކި ކުލައެއްގެ ގައުމެއް ނޫން\nމިއަދު މިގައުމަކީ ވަކި ކުލައެއްގެ ގައުމެއް ނޫން. ހުރިހާ ކުލަތަކެއް އެބަޖެހޭ ގުޅެން. މިއަދު މިއޮތީ ކުލަތައް ގުޅެން ފަށާފައި. ރާއްޖެ އިސލާޙް ކުރުމުގެ މަސައްކަތް ކުރަން. އެކަން ވާނެ. ކުރިއަށް މިއޮތް ލޯކަލް ކައުންސިލް އިންތިހާބުގައި ހިދުމަތް ކޮށްދެއްވާފައިވާ ފަރާތްތަކަށް ވޯޓް ދެއްވުން އެދެން. އެއީ ތިލަފަތަށް.\n13 އޭޕްރިލް 2017 | ބުރާސްފަތި 22:21\nރާއްޖޭގެ ރައްޔިތުންގެ އަގްލަބިއްޔަތު ދިނުމުން ކަންތައް ވެގެންދިޔަ ގޮތް އެބަފެނޭ. މާލިއްޔަތު ޤާނޫނަށް ބަދަލުތަކެއް ގެނައީ. މި ރާޢްޖޭގެ ތާރީހުގައި ހިނގި އެންމެ ބޮޑު ހިޔާނާތް މިއޮތީ ހިނގާފައި. މިއީ ދިވެހި ރައްޔިތުންގެ ފާއިސާ. މިފަދަ މީސްމީހުންނާއި ގައުމު ހަވާލު ކުރުމުން ރައްޔިތުންނަށް ވަނީ ގެއްލުން. ހަމަ ގައިމުވެސް ފާއިދާވާނެ އެއްވެސް ގޮތެއްނެތް މިސަރުކާރަށް ވޯޓްދީގެން. ކާޑުގެ އަގު ބޮޑުވެއްޖެ. ރައްޔިތުން ނިކަމެތިވަނީ. ސަރުކާރު މިހިންގާ ނިޒާމަކީ ރައްޔިތުންނަށް ފާއިދާ ހުރި ކަމެއް ނޫން. ބޮޑު އަގްލަބިއްޔަތަކުން ތިލަފަތަށް އެމްޑީޕީއަށް ވޯޓް ދެއްވާ. ރައީސް ޔާމިން އަކަށް އެނގިވަޑައި ނުގަންނަވާނެ އެމްޑީޕީން ކަނަޑައަޅާނީ ކޮން ކެންޑިޑޭޓެއް ކަން. މިރާއްޖެ މިދަނީ ހަލާކުގެ މަގަށް. މިވެރިކަން އެބަޖެހޭ ވުޖޫދުން ނައްތާލަން. ކަންތައްތައް ކޮށްދޭނެ ވެރިކަމެއް އެބަޖެހޭ ހޯދަން. އެމްޑީޕީން ވައުދުވި މައިގަނޑު ފަސް ވައުދުގެ ތެރެއިން އެންމެ ވައުދެއްވެސް ނުފުދި އެއް ނެތް. މާލޭގައި އިމާރާތް ކުރެވޭ ފްލެޓް ތަކަކީ އެމްޑީޕީގެ ސަރުކާރުން ފަށާފައިވާ މަޝްރޫއުތަކެއް.\nކިނބިދޫ ދާއިރާގެ ކެންޑިޑޭޓް އިސްއިލް ހަނީފް\nމިސަރުކާރުން ދަންވަހާ ކަންކަމަށް އާން ބަސް ނުބުނާނަން. ކޮރަޕްޝަނާއި ދެކޮޅަށް ނޫނުކޭ ބުނަން ޖެހޭ. މިދާއިރާ އިސްލާޙް ކުރަން ބޭނުން ނަމަ މި ތިލަފަތަށް ވޯޓެއް ދެއްވަން ޖެހޭ.\n13 އޭޕްރިލް 2017 | ބުރާސްފަތި 21:56\nއެމްޑީޕީގެ ގައުމީ މަޖިލިސްގެ މެމްބަރު ހަސަން\nމިރާއްޖެ އިސްލާޙްގެ މަގަށް ގެނައުމަށް މަސައްކަތް ކުރަން އެބަޖެހޭ. މިރާއްޖެ މިދާ މިސްރާބަރަށް ދާން ބަލަން ނުތިބެވޭނެ. ޤާނޫނު އަސާސީއަކީ ރައީސުލްޖުމްހޫރިއްޔާގެ އެއްޗެއް ނޫން. އެއީ ރައްޔިތުންގެ އެއްޗެއް. ވަކި ބަޔަކު ކައުންސިލަރުން އައިސްގެން ނޫނީ ތަރައްޤީ ނުކުރެވޭނެ ކަމަށް ދެކެވޭ ބުނާއިރު އެއީ އިޙްލާސްތެރި ކަމަކުންވާ ކަމެއް. މިގައުމު މިއޮތީ އެކެއްގެ ބާރުގެ ދަށަށް ގެނެސްފައި. ކިތަންމެ ގިނައިން ރާއްޖެޓީވީ ޖޫރިމަނާ ކުރިއަސް ރާއްޖެޓީވީ މިރާއްޖޭގައި ހިންގާނެ. ފަސް މިނިޓުން ފަސް މިނިޓުން މިރާއްޖޭގެ ލީޑަރުން ކޯޓަށް ހާޒިރު ކުރުމަކީ މިރާއްޖެއަށް ލިބޭ ތަރައްޤީ ތޯ؟ މިސަރުކާރުން ކުރާ އެއްވެސް ކަމަކަށް މިރާއްޖޭގެ ރައްޔިތުން ޖާގަ ދީގެން ނުވާނެ. ބަނދަރު ހަދަނީ ރައްޔިތުންގެ އަތުން ނަގާ ޓެކްސްއަކުން ހަދާ އެއްޗެއް. މިވެރިކަން ނިމިގެންދާނެ. މިވެރިކަން އައި ގަދަ ފަދަ ބާރާއި މިއަދު އޮތް ހިސާބު ވަރަށް ސާފުކޮށް އެބަފެނޭ.\n13 އޭޕްރިލް 2017 | ބުރާސްފަތި 21:49\nކިނބިދޫ ކައުންސިލްއަށް ކުރިމަތިލާފައިވާ މުހައްމަދު ނިޔާޒް\nމިކަން ކާމިޔާބުވާން އޮތީ އެކީ އެކަށްޗަކަށްގޮސް އަތާއި އަތް ގުޅާލައިގެން. ރައީސް ޔާމިން ނުވަތަ ޕީޕީއެމް ފެކްޝަންއަށް ވޯޓްދޭން ޖެހޭ އެއްވެސް ސަބަބެއް ނެތް. ކަރަންޓްގެ އަގު ބޮޑުވެއްޖެ. ތަކެތީގެ އަގު ބޮޑު ވެއްޖެ. މިކަމުން ހެޔޮ މަންފާއެއް ހޯދައިދިނުމަށް އެމްޑީޕީއަށް ވޯޓް ދޭން ޖެހޭ. ވަކި ޕާޓީއަށް ވަކި ކުލައަކަށް ނުޖެހި މަސައްކަތް ކޮށްދޭނަން\n13 އޭޕްރިލް 2017 | ބުރާސްފަތި 21:38\nމިއީ ލޯކަލް ކައުންސިލް އިންތިހާބަށް ތައްޔާރުވުމުގެ ގޮތުން ކިނބިދޫގައި ކުރިއަށްގެންދާ ހާއްސަ ޖަލްސާއެކެވެ.\n13 އޭޕްރިލް 2017 | ބުރާސްފަތި 21:58


ރާއްޖޭގެ ކްރިކެޓުގެ މައުލޫމާތުތައް އެއްތަނަކުން ހޯދުމަށް ހާއްސަ އެޕެއް\nކްރިކެޓަށް ހާއްސަ އެޕެއް\nއެޕް ފަރުމާކުރެވިފައިވަނީ މައިގަނޑު ދެ ބައެއް ހިމެނޭ ގޮތަށް\nއެޕަލް އެޕްސްޓޯ އާއި ގޫގުލް ޕްލޭއިން ހިލޭ ޑައުންލޯޑް ކުރެވޭނެ\n28 އޭޕްރިލް 2021 | ބުދަ 15:53\nމިހާރު ކުރިއަށްދާ ރަމަޟާން ކްރިކެޓް ކާނިވަލުގެ ތެރެއިން\nރާއްޖޭގައި ކުޅެވޭ ކްރިކެޓުގެ މައުލޫމާތު ފުޅާ ދާއިރާއެއްގައި ކުޅުންތެރިންނަށާއި، ކްރިކެޓަށް ޝައުގުވެރިކަން ހުންނަ މީހުންނަށް ފޯރުކޮށްދިނުމުގެ ގޮތުން ފަރުމާކޮށްފައިވާ "މޯލްޑިވްސް ކްރިކެޓް އެޕް" ބޭނުންކުރަން ފަށައިފިއެވެ.\nމިއީ ކްރިކެޓް ބޯޑް އޮފް މޯލްޑިވްސް (ސީބީއެމް) އިން އިފުތިތާހުކުރި ހާއްސަ އެޕެކެވެ. އެ ބޯޑުން މައުލޫމާތުދޭ ގޮތުގައި މި އެޕް މެދުވެރިކޮށް ރާއްޖޭގައި ކުޅެވޭ ހުރިހާ ކްރިކެޓް މުބާރާތްތަކުގެ ލައިވް ސްކޯ އާއި، ކުޅުންތެރިންގެ މައުލޫމާތާއި، ތަފާސްހިސާބުތައް ބަލާލެވޭނެއެވެ.\nކްރިކެޓް ބޯޑުގެ ރައީސް މުޙައްމަދު ފައިޞަލް ވިދާޅުވީ މި އެޕަކީ އެ ބޯޑުގެ އައު ހިންގާ ކޮމިޓީގެ އިންތިޚާބީ މެނިފެސްޓޯގައި ހިމެނިފައިވާ ކަމެއް ކަމަށެވެ. އަދި މީގެ އެންމެ ބޮޑު ބޭނުމަކީ ކްރިކެޓް ޕްރޮމޯޓުކޮށް، ގިނަ ބަޔަކަށް ރާއްޖޭގެ ކްރިކެޓާ ބެހޭ މައުލޫމާތު ހިއްސާކުރުން ކަމަށްވެސް ވިދާޅުވިއެވެ. އަދި އެއާއެކު މި އެޕުގެ ސަބަބުން ކުޅުންތެރިންނަށްވެސް ވަރަށް ބޮޑު ފައިދާއެއް ކުރާނެ ކަމަށާއި، އެ ކުޅުންތެރިންގެ ހުރިހާ ތަފާސްހިސާބެއް އެޕް މެދުވެރިކޮށް ލިބެން ހުންނާނެ ކަމަށްވެސް ވަނީ ވިދާޅުވެފައެވެ.\nކްރިކެޓް ބޯޑުގެ ޑިވެލޮޕްމަންޓް މެނޭޖަރު އިމާދު އިސްމާޢީލް ވިދާޅުވީ މި އެޕަކީ ކްރިކެޓް ޑިވެލޮޕްމަންޓް މަސައްކަތުގައި ފަސޭހަތަކެއް ލިބިގެން ދާނެ އެޕެއް ކަމަށެވެ. އަދި އެޕް މެދުވެރިކޮށް ހުރިހާ ކުޅުންތެރިންގެ ފެންވަރު ބަލާލެވޭނެ ކަމަށާއި، މީގެ އިތުރުން އެކެޑަމީތަކުގެ ހަރަކާތްތައް ކުރިއަށްގެންދާ ގޮތްވެސް މޮނިޓާކޮށް، ކުޅުންތެރިން ކުރިއަރަމުންދާ މިންވަރު ވަޒަންކުރެވޭނެ ކަމަށްވެސް ވިދާޅުވިއެވެ.\nރާއްޖޭގެ ކްރިކެޓުގެ މައުލޫމާތު އެއްތަނަކުން ހޯދުމަށް ހާއްސަ އެޕެއް އިފުތިތާހުކުރިއިރު، މި އެޕް ފަރުމާކުރެވިފައިވަނީ މައިގަނޑު ދެ ބައެއް ހިމެނޭ ގޮތަށެވެ. އެއީ ކުލަބު ކްރިކެޓާއި، އެކެޑަމީ ކްރިކެޓެވެ. ކްރިކެޓް ބޯޑުން މައުލޫމާތުދޭ ގޮތުގައި ކުލަބު ކްރިކެޓުގެ ތެރޭގައި މުބާރާތްތަކުގެ މައުލޫމާތާއި، ލައިވް ސްކޯތަކާއި، ޚަބަރާއި ފޮޓޯ ހިމެނޭނެއެވެ. އަދި އެކަޑެމީ ކްރިކެޓުގެ ތެރޭގައި ހިމެނެނީ ޖޫނިއާ އަދި ވައިޑީޕީގެ ޕްރޮގްރާމުތަކުގެ މައުލޫމާތާއި، ތަފާސްހިސާބުތަކެވެ. އަދި މި އެޕުގެ ތެރެއިން ކްރިކެޓް އެކަޑެމީތައް ހިންގާ މީހުންނަށް ޕްރޮގްރާމުތައް ހިންގުމުގައްޔާއި، ވަސީލަތްތައް ހޯދުމާއި، ކުޅުންތެރިންގެ މައުލޫމާތުތައް ބެލެހެއްޓުމުގައި ލުއިތަކެއް ލިބިގެންދާނެއެވެ. މި އެޕް އެޕަލް އެޕްސްޓޯ އާއި ގޫގުލް ޕްލޭއިން ހިލޭ ޑައުންލޯޑް ކުރެވޭނެ ކަމަށް ކްރިކެޓް ބޯޑުން ބުނެއެވެ.\nކޯޗުންގެ ގުޅުން އިތުރަށް ހަރުދަނާކުރުމަކީ ބޮޑު މަގުސަދެއް: ފައިސަލް\nރަމަޟާން ކްރިކެޓް ކާނިވަލް މެދުކަނޑާލައިފި\nލަންކާ ޑީސަލް އާއި އިކުއިވަލެންޓަށް މޮޅެއް


މުދާ ނެތަސް ޞަދަޤާތް ކުރެވޭނެ ގޮތްތައް 1 – Ilm\nމުދާ ނެތަސް ޞަދަޤާތް ކުރެވޭނެ ގޮތްތައް 1\nޝައްކެތްނެތެވެ. ހެޔޮ ނިޔަތުގައި އިޚްލާޞްތެރިކަމާއިއެކު ކުރާ ކޮންމެ ޞަދަޤާތަކީ ވަރަށްވެސް މަތިވެރި އަޖުރު ލިބޭނެކަމެކެވެ. އެކަމަކު އެގިލައްވާތޯއެވެ. ޞަދަޤާތް ކުރެވެނީ ހަމައެކަނި މުދަލަކުން ނޫނެވެ. މުދާ ނެތަސް ޞަދަޤާތްކުރުމުގެ އަޖުރު ލިބިގެންދާނެ ގޮތްތައް މި އުއްމަތުގެ މާތް ނަބިއްޔާ ﷺ ވަނީ ބަޔާންކޮށްދެއްވާފައެވެ.\nއަބޫ ޛައްރު ރަޟިޔަﷲ ޢަންހު ގެ އަރިހުން ރިވާވެގެން އައިސްފައިވާ ޙަދީޘެއްގައިވެއެވެ. “أَنَّ نَاسًا مِنْ أَصْحَابِ رَسُولِ اللَّهِ صلى الله عليه و سلم قَالُوا لِلنَّبِيِّ صلى الله عليه وسلم يَا رَسُولَ اللَّهِ ذَهَبَ أَهْلُ الدُّثُورِ بِالْأُجُورِ؛ يُصَلُّونَ كَمَا نُصَلِّي، وَيَصُومُونَ كَمَا نَصُومُ، وَيَتَصَدَّقُونَ بِفُضُولِ أَمْوَالِهِمْ. قَالَ: أَوَلَيْسَ قَدْ جَعَلَ اللَّهُ لَكُمْ مَا تَصَّدَّقُونَ؟ إنَّ بِكُلِّ تَسْبِيحَةٍ صَدَقَةً، وَكُلِّ تَكْبِيرَةٍ صَدَقَةً، وَكُلِّ تَحْمِيدَةٍ صَدَقَةً، وَكُلِّ تَهْلِيلَةٍ صَدَقَةً، وَأَمْرٌ بِمَعْرُوفٍ صَدَقَةٌ، وَنَهْيٌ عَنْ مُنْكَرٍ صَدَقَةٌ، وَفِي بُضْعِ أَحَدِكُمْ صَدَقَةٌ. قَالُوا: يَا رَسُولَ اللَّهِ أَيَأْتِي أَحَدُنَا شَهْوَتَهُ وَيَكُونُ لَهُ فِيهَا أَجْرٌ؟ قَالَ: أَرَأَيْتُمْ لَوْ وَضَعَهَا فِي حَرَامٍ أَكَانَ عَلَيْهِ وِزْرٌ؟ فَكَذَلِكَ إذَا وَضَعَهَا فِي الْحَلَالِ، كَانَ لَهُ أَجْرٌ” .\nމާނައީ: “ނަބިއްޔާ ﷺ ގެ އަޞްޙާބުބޭކަލުންގެ ތެރެއިން ބައެއް ބޭކަލުން ނަބިއްޔާ ﷺ އަށް ދެންނެވިއެވެ. “އޭ ﷲ ގެ ރަސޫލާއެވެ. ތަނަވަސްކަމުގެ އަހުލުވެރިން ޘަވާބާއި އަޖުރުގެ ގޮތުން ކުރިއަށް ދެމިގެންފިއެވެ. ތިމަންމެން ނަމާދުކުރާ ފަދައިން އެބޭކަލުންވެސް ނަމާދުކުރެއެވެ. އަދި ތިމަންމެން ރޯދަހިފާ ފަދައިން އެބޭކަލުންވެސް ރޯދަ ހިއްޕަވައެވެ. އަދި އެބޭކަލުންގެ އަތުގައިވާ އިތުރުމުދާތަކުން އެބޭކަލުން ޞަދަޤާތްކުރައްވައެވެ”. އެކަލޭގެފާނު ޙަދީޘްކުރެއްވިއެވެ. “ތިޔަބޭކަލުން ޞަދަޤާތްކުރާނޭ އެއްޗެއް ﷲ ލައްވާފައި ނުވޭ ހެއްޔެވެ. ހަމަކަށަވަރުން ކޮންމެ ތަސްބީޙައަކީ (سُبْحَانَ الِلهِ އަކީ) ޞަދަޤާތެކެވެ. އަދި ކޮންމެ ތަކްބީރަކީ (اللهُ أَكْبَرُ އަކީ) ޞަދަޤާތެކެވެ. އަދި ކޮންމެ ތަޙްމީދަކީ (الحَمْدُ لِلهِ އަކީ) ޞަދަޤާތެކެވެ. އަދި ކޮންމެ ތަހްލީލަކީ (لَا إِلٰهَ إِلَّا اللهُ އަކީ) ޞަދަޤާތެކެވެ. ހެޔޮކަންތައްތަކަށް އަމުރުކުރުމަކީ ޞަދަޤާތެކެވެ. އަދި މުންކަރާތްތައް މަނާކުރުމަކީވެސް ޞަދަޤާތެކެވެ. އަދި ތިޔަބައިމީހުންގެ ތެރެއިން މީހަކު (އޭނާގެ އަނބިމީހާއާއެކު) ރޭކުރުމުންވެސް އެކަމުގައި ޞަދަޤާތެއްވެއެވެ”. އެބޭކަލުން ދެންނެވިއެވެ. “އޭ ﷲގެ ރަސޫލާއެވެ. އަޅުގަނޑުމެންގެ ތެރެއިން މީހަކު އޭނާގެ ޝަޙުވަތްތެރިކަމާ ދިމާއަށް ދިޔުމުންވެސް އެކަމުގައި އޭނާއަށް އަޖުރެއްވަނީ ހެއްޔެވެ؟” އެކަލޭގެފާނު ޙަދީޘްކުރެއްވިއެވެ. “އޭނާ އެކަން ޙަރާމްގޮތުގައި ކޮށްފިނަމަ އެކަމުގެ ފާފަ އޭނާއަށްވާކަމަށް ތިޔަބޭކަލުންނަށް ފެނިވަޑައިގަނޭތޯއެވެ؟” އެބޭކަލުން ދެންނެވިއެވެ. “އާދޭހެވެ”. އެކަލޭގެފާނު ޙަދީޘްކުރެއްވިއެވެ. “ފަހެ ހަމައެފަދައިން އޭނާ ޙަލާލުގޮތުގައި އެކަންކުރުމުންވެސް އޭނާއަށް އެކަމުގެ އަޖުރު ލިބޭނެއެވެ”.\nފަހެ، ޞަދަޤާތްކުރުމަށް މީ ކިހާ ފަސޭހަގޮތެއްތޯއެވެ. އަދި މިނޫންވެސް މުދާ ހޭދަނުކޮށް ޞަދަޤާތްކުރެވޭ ތަފާތު ގޮތްތައް، ރަސޫލާ ﷺ ގެ ސުންނަތުން ޘާބިތުވެގެން އައިސްފައިވެއެވެ.\nވީމާ، އަޅުގަނޑުމެންނީ ގިނަގިނައިން ޛިކުރުކޮށް، ޞަދަޤާތްކުރާ ބަޔަކަށް ވަމާތޯއެވެ. އަޅުގަނޑުގެ ދުޢާއަކީ އަޅުގަނޑުމެން އެންމެންނީ، ގިނަގިނައި ﷲ ހަނދުމަކޮށް، މުދަލުންނާއި އަޅުގަނޑުމެންގެ ދުލުންވެސް ގިނަގިނައިން ޞަދަޤާތްކުރާ ބަޔަކުކަމުގައި ލެއްވުމެވެ. އާމީން!


ވެރިކަމަކަށް އިސްވާ މީހާ، ރަނގަޅު މީހުން ގާތްކުރުން ވާޖިބު ކުރައްވައި، ފަސާދައާއި އަމިއްލަ އެދުމުގެ އަހުލުވެރިން ދުރުކުރުމަށް އަންގަވާފައިވޭ – ޚުޠުބާ – Ilm\nވެރިކަމަކަށް އިސްވާ މީހާ، ރަނގަޅު މީހުން ގާތްކުރުން ވާޖިބު ކުރައްވައި، ފަސާދައާއި އަމިއްލަ އެދުމުގެ އަހުލުވެރިން ދުރުކުރުމަށް އަންގަވާފައިވޭ – ޚުޠުބާ\nމުސްލިމުންގެ ވެރިކަމަކަށް އިސްވާ މީހާ، ރަނގަޅު މީހުން ގާތްކުރުން ވާޖިބު ކުރައްވައި، ފަސާދައާއި އަމިއްލަ އެދުމުގެ އަހުލުވެރިން ދުރުކުރުމަށް އަންގަވާފައިވާކަމަށް މިއަދުގެ ހުކުރު ޚުތުބާގައި ވިދާޅުވެއްޖެއެވެ.\nމިއަދުގެ ހުކުރު ޚުތުބާގައި ވަނީ “މުސްލިމުންގެ ވެރިކަމަކަށް އިސްވާ މީހާ، ރަނގަޅު މީހުން ގާތްކުރުން ވާޖިބު ކުރައްވައި، ފަސާދައާއި އަމިއްލަ އެދުމުގެ އަހުލުވެރިން ދުރުކުރުމަށް އަންގަވާފައިވެއެވެ. އައިޝާ رضى الله عنها ގެ އަރިހުން ރިވާވެގެންވެއެވެ. އެކަމަނާ ވިދާޅުވިއެވެ. ރަސޫލާ صلى الله عليه وسلم ޙަދީޘް ކުރެއްވިއެވެ.  “إِذَا أَرَادَ اللَّهُ بِالأَمِيرِ خَيْرًا جَعَلَ لَهُ وَزِيرَ صِدْقٍ إِنْ نَسِيَ ذَكَّرَهُ وَإِنْ ذَكَرَ أَعَانَهُ وَإِذَا أَرَادَ اللَّهُ بِهِ غَيْرَ ذَلِكَ جَعَلَ لَهُ وَزِيرَ سُوءٍ إِنْ نَسِيَ لَمْ يُذَكِّرْهُ وَإِنْ ذَكَرَ لَمْ يُعِنْهُ ” މާނައީ: “ވެރިއަކަށް ހެޔޮ ގޮތް އިރާދަކުރައްވައިފިނަމަ، އޭނާއަށްޓަކައި ތެދުވެރި ވަޒީރަކު ލައްވައެވެ. އެ ވެރިޔާ އަށް ހެޔޮގޮތް ހަނދުމަ ނެތިއްޖެނަމަ ވަޒީރު ހަނދާން ކޮށްދެއްވާނެއެވެ. ވެރިމީހާ ހެޔޮގޮތް ހަނދުމަ ވެއްޖެނަމަ، އޭނާއަށް އެކަމުގައި އެހީތެރިވެ ދެއްވާނެއެވެ. އަދި އެ ވެރިއަކަށް އެނޫން ގޮތެއް (އެބަހީ: ނުބައިގޮތް) ﷲ އިރާދަކުރައްވައިފިނަމަ، އޭނާއަށް ނުބައި ވަޒީރަކު ލައްވައެވެ. އެވެރިމީހާ ހަނދުމަ ނެތިއްޖެނަމަ ވަޒީރު ހަނދާންކޮށެއް ނުދެއްވާނެއެވެ. އަދި ހަނދުމަ ވެއްޖެނަމަ، އެކަމުގައި އޭނާއަށް އެހީތެރިއެއް ނުވާނެއެވެ.”\nއިތުރަށް ޚުތުބާގައި ބުނެފައިވަނީ “އަމާނާތްތަކުގެ ތެރެއިން އެންމެބޮޑު އެއް އަމާނަތަކީ، ވެރިކަމުގެ އަމާނާތެވެ. އާދައިގެ އިދާރާތަކާއި އޮފީސްތަކުގެ ވެރިކަމުން ފެށިގެން ޤައުމުގެ އެންމެ މަތީ ވެރިކަމާ ހަމައަށެވެ. އެހެންކަމުން ވެރިކަމުގެ އަމާނާތުގެ މުހިއްމުކަމާމެދު އިސްލާމްދީނުގައި ހަރުދަނާ އުޞޫލުތަކެއް ކަނޑައަޅުއްވައި، އެއަމާނާތް އަދާކުރާނެ ގޮތުގެ ފުރިހަމަ އިރުޝާދު ދެއްވާފައިވެއެވެ.”\nއިތުރަށް ޚުތުބާގައި ބުނެފައިވަނީ ” ވެރިކަމަކީ އޭގެ މަސްއޫލިއްޔަތު އަދާކުރަންޖެހޭ ގޮތަށް އަދާ ނުކޮށްފިނަމަ، އޭގެ ސަބަބުން ވެރިމީހާއަށް ޤިޔާމަތްދުވަހުން ހިތާމައަކަށް ނުވަތަ ހިތްދަތިކަމަކަށް ވެގެން ދާނެ ކަމެކެވެ.”\nއަދިވެސް އިތުރަށް ޚުތުބާގައި ބުނެފައިވަނީ “އަބޫ ޛައްރުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ތިމަން ކަލޭގެފާނު މަޤާމަކަށް އިސްކުރެއްވުމަށް ދެންނެވި ހިނދު، ރަސޫލާ صلى الله عليه وسلمގެ އަތްޕުޅުން ތިމަންކަލޭގެފާނުގެ ކޮނޑުފުޅުގައި ޖެއްސެވުމަށްފަހު ޙަދީޘް ކުރެއްވިއެވެ. “އޭ އަބޫ ޛައްރެވެ! ހަމަކަށަވަރުން ކަލޭގެފާނަކީ ބަލިކަށި ބޭކަލެކެވެ. އަދި ހަމަކަށަވަރުން އެއީ އަމާނާތެކެވެ. އަދި ހަމަކަށަވަރުން އެއީ ޙައްޤު ގޮތުގައި އެކަން ލިބިގަނެ، އެކަމުގައި އޭނާ އަދާކުރަންޖެހޭ ޙައްޤުތައް އަދާކޮށްފި މީހަކަށް މެނުވީ، ޤިޔާމަތްދުވަހުން ނިކަމެތިކަމެކެވެ. އަދި ހިތާމައެކެވެ.”\nމީގެ އިތުރުން “އިސްލާމީ ޝަރީޢަތުގައި މަސްއޫލުވެރިން އެބައިމީހުންގެ މަސްއޫލިއްޔަތުތައް ފުރިހަމައަށް އަދާކުރުމަށް ބާރުއަޅުއްވާފައިވެއެވެ. އަމާނާތްތެރިކަމާއެކު އެ ޙައްޤުތަކުގެ ވެރިންނަށް ޙައްޤުތައް ހޯދައިދީ، އަމާނާތްތަކުގެ އަހުލުވެރިންނަށް އަމާނާތް ރައްދުކުރުމަށް ވަނީ ބާރު އަޅުއްވާފައިވާކަމަށް ޚުތުބާގައި ވިދާޅުވިއެވެ.\nއަދި މީގެ ސަބަބުން ހުރިހާ ބާވަތެއްގެ މަޞްލަޙަތެއް ފުރިހަމަވެ، ފަސާދަތައް ނެތިގެން ދާކަމާއި އަދި އޭގެ އާޚިރު ނަތީޖާ ފޮނިވެގެން ދާކަމަށް ޚުތުބާގައި ވެއެވެ.\nމުސްލިމް އަޚުންނޭވެ! އިސްލާމްދީން ވަނީ ޙާކިމުންނާއި އެހެނިހެން ފަރާތްތަކަށް އެމީހެއްގެ ކޮނޑުގައި އެޅިފައިވާ މަސްއޫލިއްޔަތުތައް އަދާކުރުމުގައި ފުރިހަމައަށް ޢަދުލުވެރިވުން ވާޖިބު ކުރައްވާފައެވެ.


Angolhitheemuge Fenaai Narudhamaa Gaaim Kuran Bayakaai Havaalukohffi - Vaguthu\nކުރިނބީ އާއި އަނގޮޅިތީމުގެ ފެނާއި ނަރުދަމާ ގާއިމް ކުރަން ބަޔަކާއި ހަވާލުކޮށްފި\nހދ. ކުރިނބީ އަދި ރ. އަނގޮޅިތީމުގައި ޑިޒައިން އެންޑް ބިލްޑް އުސޫލުން ފެނާއި ނަރުދަމާ ގާއިމް ކުރަން ބަޔަކާއި ހަވާލުކޮށް އެކަމުގެ އެއްބަސްވުންތަކުގައި ސޮއިކޮށްފިއެވެ.\nމިއަދު ޕްލޭނިންގް މިނިސްޓްރީގައި ބޭއްވި ރަސްމިއްޔާތުގައި މި ދެ ރަށުގައި ފެނާއި ނަރުދަމާ ގާއިމް ކުރަން ހަވާލުކޮށްފައިވަނީ އަޒްރޯވާ މޯލްޑިވްސް ޕްރައިވެޓް ލިމިޓެޑް ޖޮއިންޓް ވެންޗާ ވިތް ވޯޓާ އިންޖިނިއަރިންގ ސާވިސަސް އެފްޒެޑްއީ އާއެވެ.\nމި މަޝްރޫއުގައި ޕްލޭނިން މިނިސްޓްރީގެ ފަރާތުން ސޮއި ކޮށްފައިވަނީ ޕާމަނެންޓް ސެކްރެޓަރީ ޒީނިޔާ އަހްމަދު ހަމީދެވެ. އަޒްރޯވާ މޯލްޑިވްސްގެ ފަރާތުން ސޮއިކުރެއްވީ އެކުންފުނީގެ ކަންޓްރީ މެނޭޖަރު ހިވާޖް މަހިންދުރަ މަދޫސަންކާ ކަރުނަ ރަތުނޭއެވެ.\nކުރިނބީ އަދި އަނގޮޅިތީމުގެ ފެނާއި ނަރުދަމާ ނިންމަން އެ ކުންފުންޏާ ހަވާލުކޮށްފައިވަނީ 685 ދުވަހުގެ މުއްދަތެކެވެ. އަނގޮޅިތީމު މަޝްރޫއުގެ އަގަކީ 19 މިލިއަން ރުފިޔާއެވެ. އަދި ކުރިނބީ މަޝްރޫއުގެ އަގަކީ ވެސް ހަމަ 19 މިލިއަން ރުފިޔާއެވެ.\nމި މަޝްރޫއުގެ ދަށުން އެ ދެ ރަށުގައިވެސް ފެނާ ނަރުދަމާގެ ނިޒާމް ފަރުމާ ކުރުމާއި، ފެނާއި ނަރުދަމާގެ ވިއުގަ އެޅުމުގެ އިތުރުން، ނަރުދަމާގެ ޕަމްޕް ސްޓޭޝަން ގާއިމުކުރުން ހިމެނެއެވެ. އަދި މީގެ އިތުރުން އާރް.އޯ ޕްލާންޓާއި ސްޓޯރޭޖް ޓޭންކް ބެހެއްޓުމާއި ސީ އައުޓް ފޯލް އެޅުމާއި އިދާރީ އޮފީސް ގާއިމް ކުރުމާއި ގޭގެއަށް ފެނާއި ނަރުދަމާގެ ކަނެއްކްޝަން ގުޅައިދިނުން މަޝްރޫއުގެ ތެރޭގައި ހިމެނެއެވެ.


ރާއްޖެއިސްލާމް | ޞައްޙަ ޢަޤީދާ – 5\nޞައްޙަ ޢަޤީދާ – 5\nއެޑްމިން3އޯގަސްޓް 2011\nދެންފަހެ އަހްލުއްސުންނާ ވަލްޖަމާޢަތުގެ އަހުލުވެރިން ދަންނައެވެ. އެބައިމީހުން ﷲ ސުބުޙާނަހޫ ވަތަޢާލާ އެކަލާނގެ ފޮތާއި، އެކަލާނގެ ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ޞައްޙަ ސުންނަތުގައި އެކަލާނގެ ޛާތުފުޅާއި މެދުގައި ސާބިތުކުރައްވާފައިވާ އެންމެހައި ސިފަފުޅެއް، އެއަށް މިސާލުޖެހުމަކާނުލައި ސާބިތުކުރެއެވެ. އަދި އެބައިމީހުން އެކަލާނގެ ސިފަފުޅުތައް ނެތިކުރުމުން ބަރީއަވެ، އެކަލާނގެއާ އެކަލާނގެ ޚަލްޤުތަކުންނާއި ވައްތަރުވުމާއި އެއްގޮތްވުމުން އެކަލާނގެ ހުސްޠާހިރުކުރެއެވެ. ފަހެ އެބައިމީހުން ދެކޮޅުނުޖެހުމުން ސަލާމަތްވެ ކާމިޔާބުވެ، ހުރިހައި ދަލީލަކަށް ޢަމަލުކުރެއެވެ. ﷲ ގެ ރަސޫލުން އެކަަމާއިގެން ފޮނުއްވި ޙައްޤުގޮތުގައި ހިފައި، އެކަމުގައި ތިމާއަށް ލިބިގެންވާ ޢިލްމީ ތަނަވަސްކަން ހޭދަކޮށް، ޙައްޤުހޯދުމުގައި ﷲ އަށް އިޚްލާޞްތެރިވެއްޖެ މީހަކަށް ޙައްޤުމަގަށް ތައުފީޤުދެއްވައި، އޭނާގެ ޙުއްޖަތް ގަދަކުރެއްވުމީ ﷲ ތަޢާލާގެ ސުންނަތެވެ.\nއެކަލާނގެ ވަޙިކުރައްވާފައިވެއެވެ. بَلْ نَقْذِفُ بِالْحَقِّ عَلَى الْبَاطِلِ فَيَدْمَغُهُ فَإِذَا هُوَ زَاهِقٌ ۚ (الأنبياء 18) މާނައީ: “ އަދި ކިއެއްތަ! ތިމަން ރަސްކަލާނގެ ބާޠިލުގެ މައްޗަށް ޙައްޤު ޖައްސަވަމެވެ. ފަހެ ޙައްޤު ބާޠިލުނެތިކޮށްލައެވެ. އެހިނދު އެނެތިގެންދެއެވެ.“\nއަދިވެސް ވަޙީކުރައްވާފައިވެއެވެ. وَلَا يَأْتُونَكَ بِمَثَلٍ إِلَّا جِئْنَاكَ بِالْحَقِّ وَأَحْسَنَ تَفْسِيرً‌ا y (الفرقان 33) މާނައީ: “ އަދި އެބައިމީހުން ކަލޭގެފާނުގެ ގާތަށް އެއްވެސް މިސާލަކައިގެން އަތުވެއްޖެނަމަ ތިމަން ﷲ، ޙައްޤުގެންނަވައި އެއަށްވުރެ ފުރިހަމަ ތަފްސީރެއް ބާވައިލައްވަމެވެ.“\nއަލްޙާފިޡް އިބްނު ކަޘީރް އެބޭފުޅާގެ މަޝްހޫރު ތަފްސީރުގައި إِنَّ رَ‌بَّكُمُ اللَّـهُ الَّذِي خَلَقَ السَّمَاوَاتِ وَالْأَرْ‌ضَ فِي سِتَّةِ أَيَّامٍ ثُمَّ اسْتَوَىٰ عَلَى الْعَرْ‌شِ ۖ (يونس 3) މާނައީ: “ ހަމަކަށަވަރުން ތިޔަބައިމީހުންގެ ރައްބަކީ ﷲ އެވެ. އެކަލާނގެއީ އުޑުތަކާ ބިން ހަ ދުވަހުގެ ތެރޭގައި ހެއްދެވި ރަސްކަލާނގެއެވެ. ދެން ޢަރުޝިއަށް އިސްތިވާވެ ވޮޑިގެންނެވިއެވެ.“ ﷲ ގެ މިވަޙީ ބަސްފުޅާމެދުގައި ވާހަކަ ދައްކަވަމުން މިބާބުގައި ވަރަށް ފައިދާހުރި ބަސްކޮޅެއް ޒިކުރު ކުރައްވާފައިވެއެވެ. އޭގެ ފައިދާބޮޑުކަމުން މިތަގައި ނަގުލުކޮށްލުމީ ވަރަށް ރަގަޅުކަމެއްކަމުގައި ދެކެމެވެ. އެބޭފުޅާ ވިދާޅުވެފައިވާ ބަސްފުޅުގެ މާނައަކީ: ((للناس في هذا المقام مقالات كثيرة جدا ليس هذا موضع بسطها)) މި މަޤާމުގައި މީހުންގެ ވަރަށް ގިނަ ވާހަކަވެއެވެ. މީ އެވާހަކަތައް ތަފްޞީލުކުރުމުގެ މަޤާމެއްނޫނެވެ. ((وانما نسلك في هذا المقام مذهب السلف الصالح)) މިތަނުގައި އަހަރެމެން ހިނގާނީ ސަލަފުއްޞާލިޙީންގެ މަޛުހަބުގައެވެ. އެއީ مالك އާއި الأوزاعي އާއި الثوري އާއި الليث بن سعد އާއި الشافعي އާއި أحمد އާއި إسحاق بن راهويه އާއި ((وغيرهم من أئمة المسلمين قديما وحديثا)) އަދި އެނޫންވެސް މުސްލިމުންގެ ކުރިއާއި ފަހުގެ އިމާމުންގެ ގޮތެވެ. ((وهو إمرارها كما جاءت من غير تكييف ولا تشبيه ولا تعطيل)) އެގޮތަކީ ﷲ ގެ ސިފަތަކުގެ ކައިފިއްޔަތު ބަޔާންނުކޮށް (ފާޑުކިޔުމަކާއި) މަޚްލޫޤުންނާއި ވައްތަރުކުރުމަކާ، ނެތިކުރުމަކާއި ނުލައި އެސިފަތައް އައިސްފައިވާ ގޮތަށް ގެންދިޔުމެވެ. (އެ ޤަބޫލުކުރުމެވެ.) ((والظاهر المتبادر إلى أذهان المشبهين منفي عن الله)) ، ﷲ އާއި އެކަލާނގެ މަޚްލޫޤުންނާއި ވައްތަރުކުރާ މީހުންގެ ވިސްނުމަށް ސިފަފުޅުތަކުގެ ބޭރުފުށުގެ މާނައިން އެންމެ ފުރަތަމަ ވިސްނޭގޮތަކީ އެކަލާނގެ އެކަންކަމުން ހުސްޠާހިރުވެ ވޮޑިގެންވާ ކަންކަމެވެ. ސިފަފުޅުތައް ((فإن الله لا يشبهه شيئ من خلقه)) ، ފަހެ ﷲ ގެ ޚަލްޤުތަކުންކުރެ އެއްވެސް އެއްޗެއް އެކަލާނގެ އާއި ވައްތަރުނުވާ ހުއްޓެވެ. ((وليس كمثله شيئ وهو السميع البصير)) ، އަދި އެކަލާނގެއާ އެއްފަދަ އެއްވެސް އެއްޗެއްނުވެއެވެ. އަދި އެކަލާނގެއީ އައްސަވައި ވޮޑިގަންނަވާ، ބައްލަވައި ވޮޑިގަންނަވާ ރަސްކަލާނގެއެވެ. ((بل الأمر كما قال الأئمة منهم نعيم بن حماد الخزاعي شيخ البخاري قال)): އަދި ކިޔެއް! ކަންއޮތީ އިމާމުން ވިދާޅުވެފައިވާ ފަދައިންނެވެ. އޭގެ ތެރޭގައި އިމާމް ބުޚާރީގެ އުސްތާޛު نعيم بن حماد الخزاعي ވިދާޅުވެފައިވެއެވެ. ((من شبه الله بخلقه كفر)) ﷲ ގެ ޚަލްޤަކާއި އެކަލާނގެއާ ވައްތަރުކޮށްފި މީހާ ކާފަރުވެއްޖެއެވެ. ((ومن جحد ما وصف الله به نفسه فقد كفر)) އަދި ﷲ އެކަލާނގެ ނަފްސު ސިފަކުރައްވާފައިވާ ސިފަތަކަށް އިންކާރުކޮށްފި މީހާ ވެސް ހަމަކަށަވަރުން ކާފަރުވެއްޖެއެވެ. ((وليس فيما وصف الله به نفسه ولا رسوله تشبيه)) އަދި ﷲ އާއި އެކަލާނގެ ރަސޫލާ އެކަލާނގެ ނަފްސު ޞިފަ ކުރައްވާފައިވާ ކުރެއްވުމުގައި އެކަލާނގެ އާއި އެކަލާނގެ މަޚްލޫޤުންނާއި އެއްގޮތްވުމެއް ނުވެއެވެ. ((فمن أثبت لله تعالى ما وردت به الايات الصريحة والأخبار الصحيحة على وجه الذي يليق يجلال الله ، ونفي عن الله تعالى النقائص فقد سلك سبيل الهدى)) ފަހެ ޞަރީޙަ އާޔަތްތަކާއި، ޞައްޙަ ޚަބަރުގައި ވާރިދުވެފައިވާ ޞިފަފުޅުތައް ، އެކަލާނގެ ޖަލާލުވަންތަކަމާއި އެކަށީގެންވާ ގޮތަށް ސާބިތުކޮށް، އެކަލާނގެ ޛާތުފުޅުން އެންމެހައި އުނިސިފައެއް ނަފީކޮށް، ދުރުކޮށްފި މީހާ ހަމަކަށަވަރުން ހިދާޔަތުގެ މަގު ހިނގައިފިއެވެ. (ނުނިމޭ)


ދުވަހަކުވެސް މާފެއް ނެތް –6– Esfiya\n“ކޯސް ނިމޭ ދުވަހު ފުރާނަން މިކޮޅަށް އަންނަން. އޯކޭނު” ފައިހާގެ ނިތްކުރީގައި ބޮސްދިނުމަށްފަހު ޔާނިއު ތެދުވަމުން ބުންޏެވެ. ޔާނިއުގެ ފަހަތުން ފައިހާވެސް ދާން ހިނގައިގެންފިއެވެ. ކުއްލިއަކަށް ބަގީޗާގެ މަގުމައްޗާވީ ފަރާތުގެ ގަސްތަކުތެރެއިން އެއްޗެއް ތެޅިގަތް އަޑާއެކު ދެމީހުން ސިއްސައިގެން ދިޔައެވެ.\nޔާނިއުއާއި ފައިހާވެސް ދުވެފައި ކަހަލަ ގޮތަކަށް ދޮރާށިން ބޭރަށް ނުކުތްއިރު ފާރުމަތިން މީހަކު ފުއްމާލައިގެން ދުވެފައިގޮސް ކައިރީގައި ޖެހިގެން ހުރި ގޯޅިއަޅަނީއެވެ. ޔާނިއުވެސް ފަހަތުން ދުއްވާގަންނަން އުޅުނު ނަމަވެސް ފައިހާ އޭނަ ހިފެހެއްޓިއެވެ.\n“ނޫން ޔާނިއު. އެހެން ދާ މީހަކު ކޮންމެ ފަދަ ކަމެއްވެސް ކޮށްފާނެ. ދާނެކަމެއް ނެތް” ފައިހާ ކަންބޮޑުވުން ހާމަކުރިއެވެ.\n“އެކަމަކު. އެވެދާނެނު ވައްކަންކުރަން އައި މީހަކަށްވެސް. އަހަރުމެން ފެނުނީމާ ދުވެ ފިލީކަމަށްވެސް” ޔާނިއު ދުއްވައިގަންނަން އުޅެފައި މަޑުކުރުމަށްފަހު ބުނެލިއެވެ.\n“ވެދާނެ. އެކަމަކުވެސް ޔާނިއުއަށް ކޮންމެ ފަދަ ކަމެއްވެސް އެމީހަކު ކޮށްފާނެތީ ބިރުގަނޭ” ފައިހާ ކަންބޮޑުވުން ހާމަކުރިއެވެ.\n“އޯ. މީދޯ މިވީގޮތަކީ. ހަމަ އެހާ ލޯބިވޭތަ؟” ޔާނިއު ފައިހާގެ ނޭފަތުގައި މަޑުމަޑުން ކޮށްޓާލަމުން ބުނެލިއެވެ.\n“ހޫން. ދެން ފޮނިވާނެކަމެއް ނެތް. މިހާރު ވަރަށް ލަސްވެއްޖެ. ދެން އަވަހަށް ދޭ. ގެއަށް ގޮސްފަ މެސެޖްކުރައްޗޭ” ފައިހާ ޔާނިއުގެ އަތުގައި ހިފައިގެން ހުރެ އަތުން ދޫކޮށްލަމުން ބުންޏެވެ. ޔާނިއު ސައިކަލް ދުއްވާލުމާއެކު ޖެހިގެން އޮތް މަގަށް އެޅުމުން ފައިހާވެސް ގޭތެރެއަށް ވަދެއްޖެއެވެ.\nޔާނިއު ގެއަށްގޮސް ކޮޓަރިއަށް ވަދެ ގެއަށް ދެވުނުކަން އެންގުމުގެ ގޮތުން ފައިހާއަށް މެސެޖްކޮށްލިއެވެ. އެއަށްފަހު ފެންވަރާލައިގެން ނިދަން އޮށޯއޮތުމުގެ ކުރިން މާދަމާ ފުރަން ބޭނުންވާ ފޮށި ތައްޔާރުކުރަން ބަލާލިއިރު ފޮށި ހުރީ ހުރިހާ އެއްޗެއް އަޅާ ތައްޔާރުކޮށްފައެވެ. ޔާނިއުގެ ތުންފަތަށް ފުން ހިތުންވުމެއް އައެވެ. އެއީ އޭނަގެ މަންމަގެ ކަމެއްކަން ޔަގީންވިއެވެ. އެހެންވެ އަވަހަށް ނިދަން އެނދަށް އަރާ އޮށޯތުމަށްފަހު އަރީންއަށް ގުޅާލިއެވެ. ނަމަވެސް އަރީން ފޯނެއް ނުނަގައެވެ. އަރީން ނިދީކަން ޔާނިއުއަށް ޔަގީންވިއެވެ.\nފޯން އެލާމްވާން ފެށުމާއެކު ފައިހާއަށް ހޭލެވި ގަޑިއަށް ބަލާލިއިރު ގަޑިން 4:30 ވީއެވެ. ފައިހާ އަވަހަށް ފާޚާނާއަށް ވަދެ ވުޟޫކޮށްގެން ފަތިން ނަމާދުކުރަން ތައްޔާރުވިއެވެ. ނަމާދުކުރަން ފެށުމުގެ ކުރިން ފައިހާ ޔާނިއުއަށް ގުޅާލިއެވެ. ދެވަނަ ރިންގާއެކު ޔާނިއު ފޯނު ނެގިއެވެ.\n“ހެލޯ ފައި. ނަމާދަށް މިދަނީ ފަހުން ގުޅާނަން” ޔާނިއު ހޭލިތާ އިރުތަކެއް ވެއްޖެކަން ޔާނިއުގެ އަޑުން ފައިހާއަށް އެނގުނެވެ.\n“އޯކޭ. ގުޅައްޗޭ” ފައިހާ ވެސް ފޯނު ބޭއްވުމަށްފަހު ނަމާދުކުރަން ފެށިއެވެ. ނަމާދުން ފޭބުމަށްފަހު ބައިގަޑިއެއްހާއިރު ޤުރުއާން ކިޔަވަން ފައިހާ އިނެވެ. ބޭރު އަލިވާން ފެށުމުން ފައިހާ ޚަތިމު ލައްޕާލުމަށްފަހު މޭޒުމަތީ ބޭއްވިއެވެ. އަދި ކުޑަދޮރުގެ ފަރުދާތައް ކަހާލިއެވެ. އެއާއެކު ފައިހާ އަށް ސިއްސައިގެން ދިޔައީ އެއް ދޮރުގެ ބިއްލޫރި ގަނޑުގައި ތަތްކޮށްފައިވާ ހުދު ކަރުދާސް ގަނޑެއް ފެނިގެންނެވެ. އޭގައި ވަނީ ރަތްކުލައިގެ މާކަރަކުން ކޮންމެވެސް އެއްޗެއް ލިޔެފައެވެ.\n“ރޭގައި ހިންގި ކަންތައް މަށަށް އެނގޭ. ތިގޮތަށް ނޫޅޭތި. އޭނައަކީ ކާކުކަން އެނގިއްޖެނަމަ އޭނައާއި ވާހަކަވެސް ނުދައްކާނެކަން ޔަގީން. ސަމާލުވޭ ނޫނީ ފަހުން ހިތާމަކުރަން ޖެހިދާނެ” ފަރުވާތެރިކަމާއެކު އޭގައިވާ އެއްޗެއް ފައިހާ ކިޔާލިއެވެ. އަދި އިންތިހާއަށް ހައިރާންވިއެވެ.\n“އަނެއްކާ ރޭ އެމީހަކު އަހަރުމެން ދެއްކި ހުރިހާ ވާހަކައެއް އަޑުއަހަން ހުރީބާ؟ ޔާނިއުއާ ބެހޭގޮތުން އެމީހަކު އެހެން އެބުނަނީ ކީއްވެބާ؟ ޔަގީން އެއުޅެނީ މަށާ ޔާނިއު ގުޅޭތީ ހަސަދަވެރިވެގެން. އެކަމަކު އޭ ކާކުބާ؟” ފައިހާއަށް ލިބުނު ހައިރާންކަމާއެކު އެތައް ސުވާލެއް އުފެދުނެވެ. ފައިހާ އަވަހަށް ކޮޓަރިން ނުކުމެ ގޭގެ ބޭރުންގޮސް ފައިހާގެ ކޮޓަރީގެ ކުޑަދޮރުގައި ތަތްކޮށްފައިވާ ކަރުދާސްގަނޑު ނަގާ ވީދާލުމަށްފަހު ގޯތިތެރޭގައި ހުރި ޑަސްބިނަށްލިއެވެ. އަދި ދެއަތް ދެއަތާ އުނގުޅަމުން ގެއަށް ވަދެގެން ގޮސް އަލުން ކޮޓަރިއަށް ވަދެ އެނދުގައި އޮށޯވެއްޖެއެވެ. އަދި ޔާނިއުގެ ނަންބަރަށް ޑައިލްކޮށްލިއެވެ. ދެފަހަރަށް ގުޅިއިރުވެސް ޔާނިއު ފޯނެއް ނުނެގިއެވެ. ވީފޫހިން ފޯނު އެނދުމައްޗަށް އެލާލުމަށްފަހު ބާލީހުގައި ބައްދާލައިގެން ލޯމަރާލިއެވެ. އިރުކޮޅަކުން ފައިހާއަށް ނިދުނެވެ.\nޔާނިއު މިސްކިތުން ފައިބައިގެން އަރީން ފެނޭތޯ ބަލަބަލާ މިސްކިތުން ނުފެނުމުން ހައިރާންވިއެވެ. އެހެންޏާ ކޮންމެ ނަމާދަކަށް އަރީން އާދެއެވެ. ޔާނިއު ނިންމީ ވީހާވެސް އަވަހަށް އަރީންގެ ގެއަށް ދިއުމަށެވެ. ސައިކަލު ދުއްވަމުން ދިޔައިރުވެސް ޔާނިއު ވިސްނަމުން އައީ އަރީންއާމެދުގައެވެ. އަރީންގެ ގޭގެ ކައިރީގައި ސައިކަލް ބެހެއްޓުމަށްފަހު އެގޭ ގޯތިތެރެއަށް ވަދެގެން ދިޔައިރު އަރީންގެ މަންމަ ސަކީނާ ގޯތި ތެރޭގައި ކުނިކަހަން އޮތެވެ.\n“ސަކީއްތާ. ކޮބާތަ އަރީން. މިސްކިތުން ނުފެންނާތީ ވީގޮތެއް ބަލާލަން މިއައީ” ޔާނިއު ދެކޮނޑު އަރުވާލަމުން އަނހާލިއެވެ.\n“އަރީން ނަމާދަށް ނުދޭތަ؟ ޔަގީން ތިވާނީ ރޭގައި ފޮށި ތައްޔާރުކޮށް މާލަހުން ނިދުނީމާ ހޭނުލެވުނީ ކަމަށް. ޔާނިއު ދޭބަލަ އޭނައަށް ގޮވާނަގަން” އެތެރެއަށް އިޝާރާތްކުރަމުން އަރީންގެ މަންމަ ސަކީނާ ބުންޏެވެ. ޔާނިއު އެގެއަށް ވަދެގެން ގޮސް އަރީންގެ ކޮޓަރި ދޮރުގައި ހިފިއިރު ދޮރު ހުރީ ތަޅު ނުލައެވެ. އަރީން މަޑުމަޑުން ދޮރު ހުޅިވިއިރު އެކޮޓަރި އޮތީ އެއްކޮށް ނިއްވާލާފައެވެ. އޭސީއާއި ފަންކާވެސް ހުރީ ނިންވާލާފައެވެ. ޔާނިއު ކޮޓަރީގެ ބޮކި ޖައްސާލުމާއެކު ކޮޓަރި އަލިވެގެން ދިޔައެވެ. އެނދު އޮތީ ހުސްކޮށެވެ. ޔާނިއު ކޮޓަރީގެ ފާޚާނާ ބެލުމަށް ފާޚާނާގެ ދޮރުގައި އަތްޖައްސާއިރަށް ފާޚާނާ ހުޅުވިގެން ދިޔައެވެ. ފާޚާނާގައިވެސް އަރީން ނެތުމުން ޔާނިއު އަށް ލިބުނީ ބޮޑު ހައިރާން ކަމެކެވެ. އެއާއެކު ޔާނިއުއަށް އެކޮޓަރީގައި އެނދުގައި މަޑުމަޑުން އިށީދެވިއްޖެއެވެ. އަދި ފޯނު ނެގުމަށްފަހު ބަލާލިއިރު ފައިހާ ދެ ފަހަރަށް ގުޅާފަ އޮތެވެ. ނަމަވެސް ޔާނިއު ޑައިލްކޮށްލީ އަރީންގެ ފޯނަށެވެ. ފޯނު ކެނޑެން ކައިރިވެފައި ވަނިކޮށް އަރީން ފޯނު ނެގިއެވެ.\n“ހެލޯ ޔާނިއު. މަށަށް ރޭގައި ގުޅިން ދޯ. ކަލޯ މަގޮލާ ނިދިފައި އޮތީ. ދެން ހިތަށް އެރީ ފަތިސް ނަމާދަށް ދާއިރު ދިމާވާނެ ނޫންހޭ. އެހެންވެ އަޅާނުލީ. އެކަމަކު ނަމާދަށް ނުކުތްތަނާ މާމަ ގުޅީމާ އެގެއަށް ދާށާއެކު ދަނޑުކައިރީ މިސްކިތަށް ދިޔައީ. ކޮންތާކު ތިހުރީ” އަރީން ވީގޮތް ސާފުކޮށް ކިޔާދިނެވެ.\n“އެހެންދޯ. ހެހެހެ. އަރީން އަށް ވީގޮތެއް ނޭގިގެން މަމިއައީ ތިގެއަށް. މިއިނީ އަރީން ކޮޓަރީގައި” އަރީން ހުރީ ހެޔޮހާލުގައި ކަން އެނގުމުން ޔާނިއު ހިތްހަމަޖެހުނެވެ.\n“ސާބަސް ބްރޯ. މިދަނީ އިނގޭ މަޑުކުރައްޗޭ” އަރީން އަވަސް އަވަހަށް ބުންޏެވެ.\n“ހެއި ބްރޯ. މަމިއައީ. ކޮބާ ދަތުރަށް ތައްޔާރުތަ؟” އިރުކޮޅެއްގެ ތެރޭގައި އަރީން އައިސް ކޮޓަރިއަށް ވަނެވެ.\n“މަނުޖެހޭނެ ދޯ ތައްޔާރުވާކަށް. މަންމަ އެކަން އޮތީ ނިންމާފަ. ތިވާހަކައެއް ނޫނޭ. ރޭގަ ހާދަ އަވަހަކަށް ނިދީ” ޔާނިއު ހިތުގައި މިހުރިހާއިރު އުފެދިފައިވާ ސުވާލު އަރީންއަށް އަމާޒުކޮށްލިއެވެ.\n“އަވަހަށް ނުނިދި ނަމަ ނަމާދަށްވެސް ނުހޭލެވުނީސް. އަދި ފޮށިތައްޔާރުކޮށް މަންމަ ދިން ހަދިޔާތައްވެސް ކެޕްކުރަންޖެހޭތީ އަވަށް ނިދީ” ލައިގެން ހުރި ޓީޝާޓް ބާލާ އަލަމާރިއަށް ލަމުން އަރީން ޖަވާބުދިނެވެ.\n“ދެން އޯކޭ. މަވެސް މިދަނީ ރެޑީވެލަން. 9:45 އަށް ދައްޗޭ ޖެޓީއަށް. ލޯންޗް އޮންނާނީ އެގަޑިއަށް ރެޑީގައި. ޗެކިންގ ފެށުމުގެ5މިނިޓް ކުރިން ދެވެންޏާ އޯކޭތާ ދޯ؟” ޔާނިއު ރެޑީވެފައިވާ މިންވަރު ހާމަކޮށްލިއެވެ.\n“ޔެސް ބްރޯ. މަދާނަން ސީދާ ގަޑިއަށް” އަރީން އޭނާގެ ފޮށި ހުޅުވަމުން ޖަވާބު ދިނެވެ. އެއާއެކު ޔާނިއު ކޮޓަރިން ނުކުމެގެން ދިޔައެވެ. ޔާނިއު ސައިކަލަށް އަރާ ދުއްވާލަން އުޅެފައި ފައިހާ ގުޅާފައޮތްކަން ހަނދާންވެ އަވަހަށް ފޯނު ނަގާ ފައިހާއަށް ގުޅާލިއެވެ. ދެތިން ހަތަރު ފަހަރު ރިންގުވިތަނާ ފައިހާ ފޯނު ނެގިއެވެ.\n“ހެއި. އަދިކިރިޔާ ތިގުޅީ” ދެތިން ހަތަރު ފަހަރު ރިންގުވިތަނާ ފައިހާ ފޯނު ނެގިއެވެ.\n“އަނެއްކާ ނިދަނީތަ؟ މަމިދަނީ ފުރަން. ޖެޓީއަށް މަ ފުރުވަން ނުދާނަންތަ؟” ފަތިސް ނަމާދުކޮށްގެން ފައިހާ އަލުން ނިދީކަން އެނގޭތީ ޔާނިއު ބުންޏެވެ.\n“އަސްތާ! މަށަކަށް ނުކެރޭނެ. ހެހެހެ. އޭރުން މީހުން ބުނާނީ ކީކޭ؟ އެއަޕޯޓަށް ގޮސްފަ ފުރުމުގެ ކުރިން މެސެޖްކުރައްޗޭ. މަ މިދަނީ ފްރެޝްވެލައިގެން ސައިބޯން” ފައިހާ އަށް ހެވުނީ ޔާނިއު އޭނައަށް ދާންނުކެރޭނެކަން އެނގޭއިރު އެހެން ކިޔާފަ ދިމާކުރީމައެވެ.\n“އޯކޭ. މެސެޖް ކުރާނަން އިނގޭ” ޔާނިއު ފޯނު ބޭއްވުމަށްފަހު ސައިކަލް ދުއްވާލިއެވެ. ގޭގޭ ގޯތިން ސައިލް ވެއްދުމަށްފަހު ގޭގެ ވެހިކަލްތައް ބަހައްޓާ ގަރާޖުގެ ތެރޭގައި ސައިކަލު ޕާކު ކުރުމަށްފަހު ޔާނިއު ސައިކަލުގެ ކަވަރު އެޅިއެވެ. އަދި ޔާނިއުގެ ރަތްކުރައިގެ ފެރާރީ ކާރަށް އަރާ ސްޓާޓުކޮށްލާ އިންޖީނު ނިއްވާލުމަށްފަހު ކާރުން ނުކުމެ އޭގެ ކަވަރުވެސް އެޅިއެވެ. އަދި ގަރާޖު ބަންދުކޮށް ތަޅުލުމަށްފަހު ގޭތެރެއަށް ވަދެގެން ދިޔައެވެ.\n“ދަރިފުޅު ނައިސްގެން ބައްޕަ މިއިނީ ސައިނުބޮއި. އަރީންއާއެކު ގޮސްފަ ދޯ ތިއައީ” ސިޓިންގ ރޫމްގައި ޔާނިއުގެ އިންތިޒާރުގައި އިން ބައްޕަ މަންސޫރު ބުންޏެވެ.\n“ލައްބަ ބައްޕާ. އަރީން ފަތިސް ނަމާދަށް ނުދާތީ ވީގޮތެއް ބަލާލަން ދިޔައީ. އަރީން ވެސް ހުރިހާ ކަމެއް ތައްޔާރުވެފައި ހުރީ. ހިންގަވާ ސައި ބައްލަވަން” ޔާނިއު ބައްޕައަށް އިޙްތިރާމް ކުރުމުގެ ގޮތުން ޖަވާބު ދިނެވެ.\n“އަނހަ ޔާނިއު ދަރިފުޅު އައީދޯ. މިހާރު9ޖަހަނީނު. އަވަހަށް ސައިބޮއިގެން ޖެޓީއަށް ދާންވީނު. މާލަސްވީމަ ފްލައިޓް ގަޑި ކަޓާފާނެނު ދަރިފުޅާ” ވަރަށް ލޯބިން ޝީރީން އޭނަގެ ހުރި ހަމައެކަނި ދަރިފުޅަށް މުޚާތަބުކުރިއެވެ.\n“ނައްޓާލަން ކިޔާފަ މިއޮތީ 9:45 ގައި. އޭރުން ޗެކިންގ ގަޑި ނިމުމުގެ5މިނިޓް ކުރިން ދެވޭނެ. މާކުރިން ދިޔައިމާ ފޫހިވާނެތީ” ޔާނިއު އިންތިޒާމް ރޭވިފައިވާ ގޮތް މަންމައަށް ސާފުކޮށްދިނެވެ. ކައި ނިމުމާއެކު ޔާނިއު ކޮޓަރިއަށް ގޮސް ފޮށި ހިފައިގެން ނުކުތެވެ. ފޮށި މަގުގައި އޮތް ކާރުގެ ޑިކީގައި ބޭއްވުމަށްފަހު ސިޓިންގ ރޫމުގައި ހުރި ކުޑަ ކަރުދާސް ފޮށިވެސް ގެންގޮސް ޑިކީއަށް ލިއެވެ. އޭރު ޔާނިއުގެ މަންމަ އާއި ބައްޕަވެސް ގޮސް ކާރަށް އަރަނީއެވެ. ޔާނިއުވެސް ޑްރައިވަރާ ޖެހިގެން ހުރި ޝީޓުގައި އިށީނުމާއެކު ޑްރައިވަރު ކާރު ދުއްވާލިއެވެ.\nޔާނިއުމެން ޖެޓީއަށް ދިޔައިރު އަރީންއާއި އަރީން ފެމެލީ މީހުން ޖެޓީގައި ތިއްބިއެވެ. ޔާނިއުމެން ކާރު މަޑުކޮށްލުމާއެކު އަރީންގޮސް ޔާނިއުގެ ލަގެޖް ބޭލުމަށް އެހީތެރިވެދިނެވެ.\n“އަރީން. ހާދަ ސާމާނެއް ތިހުރީ. ގޭގެ ހުރިހާ އެއްޗެއްސެއް ގެންދަނީތަ؟ ހެހެހެ” އަރީންގެ ފޮށީގެ އިތުރުން3ކަރުދާސް ފޮށި ހުރިތަން ފެނުމާއެކު ޔާނިއު އަރީންއާއި ދިމާކޮށްލިއެވެ.\n“ހެހެހެ. ބްރޯ. މިއީ މަންމަ ޔާނިއުއަށް ހަދިޔާއަށް ދީފައިހުރި އެއްޗެހި ހައްތާވެސް” އަރީން މަންމަ ސަކީނާއާއި ދިމާލަށް ބަލާލަމުން ބުންޏެވެ.\n“ޔާނިއު. އަރީން. މިހާރު 9:44 ވެއްޖެ އަވަހަށް ފުރަންއުޅޭ” ޔާނިއުއާއި އަރީންއާއި ސަލާމްކޮށްލަމުން ޔާނިއުގެ ބައްޕަ މަންސޫރު ބުންޏެވެ. އޭރު އެދެމީހުންނާއި އެތާގައި ތިބި ދެ އާއިލާގެ އެންމެން ސަލާމްކުރަން ފެށިއެވެ. ޔާނިއުއަށް ބޭއިޚްތިޔާރުގައި ދުރަށް ބަލާލެވުނީ ފައިހާ ނާންނާނެކަން އެނގޭއިރުވެސް ފައިހާ ފެނޭތޯއެވެ. ނަމަވެސް ފައިހާގެ އެއްވެސް ހިލަމެއް ނުވެއެވެ.\n“ޔާނިއު. ކާކު އާދޭތޯ ތިހޯދަނީ؟” މަންސޫރު އޭނާގެ ދަރިފުޅު ކޮންމެވެސް މީހަކު އާދޭތޯ ހޯދާހެން ހީވެގެން އަނހާލިއެވެ.\n“ޔާނިއު ބައްޕާ. ޔާނިއު އެ……..” އަރީން ލާނެތް ގޮތަކަށް ޔާނިއު ހޯދާ މީހަކީ ކާކުކަން ބުނަން އުޅުމުން ޔާނިއު އަރީންގެ އަތުގައި ހިފާ ދަމައިގަތެވެ.\n“ބައްޕާ އަޅުގަނޑު މީހަކު އާދޭތޯ ނޫން މިހުރީ. ރަށުން ފުރާތީ ހަމަ ބަލާލީ. ހިނގާ އަރީން އަވަހަށް ލޯންޗަށް އަރަމާ. އޭރުން ކައުންޓަރު ބަންދު ކުރުމުގެ ކުރިން ދެވޭނީ” ޔާނިއު ބައްޕައަށް ޖަވާބު ދިނުމަށްފަހު އަރީން އަވަހަށް ލޯންޗަށް އެރުވުމަށްފަހު އޭނަގެ ފަހަތުން ލޯންޗަށް އެރިއެވެ. ޔާނިއު އެރުމާއެކު ލޯންޗް ނައްޓާލިއެވެ. ޔާނިއުއާއި އަރީން ޖެޓީގައި ތިބި އެދެމީހުންގެ އާއިލާގެ މީހުންނަށް އަތުން ވަދާޢީ ސަލާމް ކުރަމުން ދިޔައެވެ. އަދި އާއިލާގެ މީހުންވެސް ވަދާއީ ސަލާމް ކުރަމުން ދިޔައެވެ. ޔާނިއުއަށް އަރީންއަށް ބަލާލެވުނީ އަރީން އެހެން ދިމާލަކަށް ބަލާތީއެވެ. އަރީން ހުރީ ފުން ހިނިތުންވުމަކާއެކު އާއިލާގެ މީހުން ތިބި ދިމާއަށްވުރެ މާދުރަށް ބަލަހައްޓައިގެން ހުއްޓިފައެވެ. ޔާނިއުވެސް އަރީން އެބަލާ ދިމާލަށް ބަލާލިއެވެ. އެއާއެކު ޔާނިއުއަށް ލިބުނު ހައިރާންކަމުގެ ސަބަބުން ޔާނިއުގެ އަނގަ ހުޅުވި ހުއްޓުންއެރިއެވެ.\nkhn iraku nxt part?? waitinngg..\nme first dhw!!!!!!!\nIs this really 1994??????ferrari,pcx,video call ,IN 1994, R u serious???.. i mean this in maldives…. but story nice n nice imagination…. when next part???\nYarn dhooni visnaalaa thi dhen liyaa iru\nIt’s imagination. Komme gothakah genessa huhtakas story eh vaany Hama story ah. 1900 ah vx hama liyan by ehn. ???\nKoh irakun7vanabai nerenii.\nބިރުވެރި ލޯބި June 16, 2016\nހަތަރު އުދަރެސް (13)\nތިޔަ އަސަރު 21\nހިތާމަ އެހެނިހެން ލޯބި February 3, 2018\n..ހާދައޭ ބޭނުމީ ކަލާ.. ( ދެވަނަ ބައި )\nދީނީ ލޯބި December 9, 2019\nއެ ކީއްވެހޭ ހިތަށް މަގޭ މިހެންވަނީ 41\nލޯބި December 22, 2018


Bale real ah 100 vana landu jahaidin match ineteam ah muhinmu molheh Bale real ah 100 vana landu jahaidin match ineteam ah muhinmu molheh\nބޭލް ރެއާލް އަށް 100 ވަނަ ލަނޑު ޖަހައިދިން މެޗުން އެޓީމަށް މުހިއްމު މޮޅެއް\nގެރެތް ބޭލް ރެއާލް މެޑްރިޑަށް ޖަހައިދިން 100 ވަނަ ގޯލާއެކު ރެއާލް މެޑްރިޑް ވާދަވެރި އެތްލެޓިކޯ މެޑްރިޑް 3-1އިން ބަލިކޮށްފިއެވެ.\nމި މެޗުގައި ރެއާލް އަށް ފުރަތަމަ ގޯލު ޖަހައިދިނީ ކަސެމީރޯއެވެ. ބޭލް ތިން ވަނަ ލަނޑު ޖެހުމުގެ ކުރިން ދެ ވަނަ ފަހަރަށް ރެއާލް އަށް ލީޑް ހޯދައިދިނީ ލިބުނު ޕެނަލްޓީ އަކުން ކެޕްޓަން ސާޖިއޯ ރާމޯސްއެވެ. އެތްލެޓިކޯގެ ލަނޑު ޖެހީ އެންޓޮއިން ގްރިއެޒްމަންއެވެ.\nމި މޮޅާއެކު ރެއާލް އަށް ވަނީ ޓޭބަލުގެ ދެ ވަނަ މަގާމު ލިބިފައެވެ. މެޗުގެ ކުރިން ދެ ވަނަ މަގާމުގައި އޮތް އެތްލެޓިކޯ އަށް މިހާރު ލިބިފައިވަނީ ތިންވަނައެވެ. އެއީ 44 ޕޮއިންޓާއެކުގައެވެ. ރެއާލް އަށް ލިބިފައިވަނީ 45 ޕޮއިންޓެވެ.\nމެޗަށް ފަހު ވާހަކަ ދައްކަމުން ބޭލް ބުނީ ރެއާލް ފަދަ ކުލަބަކަށް 100 ގޯލު ޖަހައިދިނުމަކީ ވަރަށް ބޮޑު ކާމިޔާބީއެއް ކަމަށެވެ. އަދި އޭނާ އުއްމީދު ކުރަނީ ކުރިމަގުގައި އިތުރު ގޯލުތަކެއް ޖަހައި ކުލަބުގެ ތާރީހުން ރަނގަޅު މަގާމެއް ހޯދުން ކަމަށެވެ.\nރެއާލްގެ ކޯޗު ސެންތިއާގޯ ސޮލާރީ ބުނީ އޭނާގެ ޓީމު މަޑުމަޑުން އަންނަނީ ރަނގަޅު ވަމުން ކަމަށާއި ޓީމުގެ ފޯމާއި ކުޅުންތެރިން މޯޓިވޭޝަން ސީޒަނުގެ ކުރީކޮޅު އޭނާ ޓީމާ ހަވާލުވިއިރުއޮތް ހާލަތަށްވުރެ ވަރަށް ބޮޑުތަން މިހާރު ރަނގަޅު ކުރެވިފައިވާ ކަމަށެވެ.


Student loan scheme ge final natheeja iulaankurun faskoffi | Jazeera\tސްޓޫޑެންޓް ލޯނު ސްކީމްގެ ފައިނަލް ނަތީޖާ ފަސްކޮށްފި - Jazeera\nސްޓޫޑެންޓް ލޯނު ސްކީމްގެ ފައިނަލް ނަތީޖާ އިއުލާންކުރުން ފަސްކޮށްފި\nއަޒްލިފާ އަބްދުﷲ June 7, 2021 591 views0\nމިހިނގާ ޖޫން މަހުގެ 10 ވަނަ ދުވަހު އިއުލާންކުރުމަށް ހަމަޖެހިފައިވާ ސްޓޫޑެންޓް ލޯނު ސްކީމްގެ ފައިނަލް ނަތީޖާ އިއުލާންކުރުން ފަސްކޮށްފިއެވެ.\nމިނިސްޓްރީ އޮފް ހަޔަރ އެޑިއުކޭޝަނުން ބުނީ މަތީ ތަޢުލީމާއި ތަމްރީނަށްދޭ ލޯނު ސްކީމަށް ފެބްރުއަރީ މަހު ހުޅުވާލެވުނު ފުރުޞަތަށް ކުރިމަތިލީ ފަރާތްތަކުގެ ދާއިމީ ނަތީޖާ އިއުލާން ކުރުން ފަސްކޮށްފައިވަނީ ކޮވިޑުގެ ހާލަތު އިތުރަށް ގޯސްވެ މުވައްޒަފުން ގޭގައި ތިބެގެން މަސައްކަތްކުރުމަށް ސަރުކާރުން ހަމަޖައްސަވާފައިވާތީ ކަމަށެވެ.\nމީގެ އިތުރުން މި މަސައްކަތް ކުރާ ބައެއް މުވައްޒަފުންނަށްވެސް މި ބަލި ތަހައްމަލް ކުރަންޖެހުމުގެ ސަބަބުން މިނިސްޓްރީއަށް ލިބިފައިވާ ޝަކުވާތައް ބެލުމަށްފަހު ދަރިވަރުންނަށް ޖަވާބު ދިނުމަށް އިތުރު ވަގުތު ބޭނުންވާތީ ކަމަށް މިނިސްޓްރީން ބުނެއެވެ. އެހެންކަމުން މި ލޯން ސްކީމުގެ ދާއިމީ ނަތިޖާ އިޢުލާން ކުރުމަށް ކުރިން ހަމަޖައްސާފައިވާ ތާރީޚު މި ހިނގާ ޖޫން މަހުގެ 20 ގެ ނިޔަލަށް ފަސްކޮށްފައިވާ ކަމަށް މިނިސްޓްރީން ބުންޏެވެ.\nމި ލޯން ސްކީމުން ފުރުސަތު ލިބޭ ދަރިވަރުންގެ ތެރެއިން މިހާރު ކިއަވަމުންދާ ދަރިވަރުންނަށް މިހިގާ ސެމިސްޓަރގައި ލިބެންޖެހޭ ފައިސާ، އެ ދަރިވަރުން އަމިއްލަ ގޮތުން ޚަރަދުކޮށްފައިވީ ނަމަވެސް، މި މިނިސްޓްރިއިން އެ ފައިސާ "ރި-އިންބާސް" ކޮށްދޭނެ ކަމަށް މިނިސްޓްރީން ބުނެއެވެ.\nސްޓޫޑެންޓް ލޯނު ސްކީމްގެ ފައިނަލް ނަތީޖާ ފަސްކޮށްފި


Nabee beykalunge Vaahaka: Adam Alaihissalaam (Part 5) | Dhiislam\nޑރ. މޫސާ އަންވަރު ހަސަން މެއި 8, 2020\nމިކަމާއި ބެހޭގޮތުން މުފައްސިރުން ވިދާޅުވެފައިވަނީ، ފުރަތަމަ ފޭބުމަކީ ސުވަރުގެ އިން ދުނިޔޭގެ އުޑަށް ފޭބިފޭބުމެވެ. ދެވަނަ ފޭބުމަކީ ދުނިޔޭގެ އުޑުން ބިމަށް ފޭބިފޭބުމެވެ." ނަމަވެސް ރަނގަޅު ގޮތަކީ އެ ލަފުޛެއްގައި ތަކުރާރުވެގެން އައި ކަމުގައި ވިޔަސް ކޮންމެ ފަހަރަކު ވެސް ބަޔާން ކުރައްވައިފައިވަނީ ވަކި ޙުކުމެކެވެ. ފުރަތަމަ ބަޔާން ކުރައްވައިފައިވަނީ ދެ ފަރާތުގެ މެދުގައިވާ ޢަދާވަތްތެރިކަމެވެ. އަދި ދެވަނަ އަށް ޝަރުޠު ކުރައްވައިފައިވަނީ އެކަލާނގެ ތެދުމަގާ تبع ވެއްޖެ ބަޔަކަށް އެއްވެސް ބިރެއްނެތްކަމެވެ. އަދި އުއުރެންނީ އުފަވެރިކަން ލިބިގެންވާ ބައެއްކަމުގައެވެ. ދެކޮޅުހަދައިފި މީހަކީ އަބާއްޖަވެރިއެއް ކަމެވެ.\nއަލް ޙާފިޟު އިބުނު ޢަސާކިރު، މުޖާހިދުގެ އަރިހުން ރިވާ ކުރައްވައިފައިވެއެވެ. "މާތް اللهُ މަލައިކަތުންނަށް އަމުރު ކުރައްވައި އާދަމުގެފާނާއި ޙައްވާގެފާނު ސުވަރުގެ އިން ބޭރު ކުރެއްވިއެވެ. އަދި ޖިބުރީލުގެފާނު އަދާމުގެފާނުގެ އިސްތަށިފުޅުގައިވާ ތާޖު ނެންގެވިއެވެ. އަދި މީކާއީލުގެފާނު އާދަމުގެފާނުގެ ނިއްކުރިފުޅުގައިވާ އިލްލީލު (މަލްހާރު) ނަންގަވައި ފަތްކޯންޏެއް ބޭއްވެވިއެވެ. އާދަމުގެފާނު ހީފުޅު ކުރެއްވީ އެކަލޭގެފާނުގެ މައްޗަށް ޢަޛާބު އަވަސްވެގެން ދަނީ ކަމަށެވެ. އަދި އެކަލޭގެފާނު އިސްތަށިފުޅު ހޫރާ ލެއްވުމަށްފަހު ވިދާޅުވިއެވެ. ފާފަފުއްސެވުމެވެ. ފާފަފުއްސެވުމެވެ. މާތް اللهُ އެކަލޭގެފާނަށް ބަސްވަޙީ ކުރެއްވިއެވެ. ތިމަން اللهُ އަށް ފިއްލަވަންތޯއެވެ؟ އާދަމުގެފާނު ދެންނެވިއެވެ. އެހެނަކުން ނޫނެކެވެ. އިބަރަސްކަލާނގެއަށް ލަދުންނެވެ."\nޙައްސާނުގެ އަރިހުން އަލްއިމާމު އަލްއައުޒަޢީ ބަޔާން ކުރައްވައިފައިވެއެވެ. ސުވަރުގޭގައި އާދަމުގެފާނު ސަތޭކަ އަހަރު ހޭދަ ކުރެއްވިއެވެ. އަދި އެހެން ރިވާޔަތެއްގައި ފަސްދޮޅަސް އަހަރުކަމަށް ބަޔާން ކޮށްފައިވެއެވެ. ސުވަރުގޭގައި ކީރިތި ކުރެއްވުމުގައި ހަތްދިހަ އަހަރު، އަދި ކުށުގައި ހަތްދިހަ އަހަރު އެކަލޭގެފާނުގެ ދަރިކަލުން ޤަތުލު ކުރެވުމުން ސާޅީސް އަހަރުއެވެ."\nއިބުނު އަބީ ޙާތިމް ވިދާޅުވެފައިވެއެވެ. ތިމަން ކަލޭގެފާނަށް އަބޫ ޒުރުޢާ ވިދާޅުވިއެވެ. ޢުޘްމާނު ބުނު އަބީ ޝައިބާ ތިމަންކަލޭގެފާނަށް ކިޔައި ދެއްވިއެވެ. ސަޢީދާއި އިބުނު ޢައްބާސުގެ އަރިހުން ޖަޒީރު ރިވާ ކުރައްވައިފައިވެއެވެ." އާދަމުގެފާނު ބޭލުއްވެވީ "ދިޙްނާ" ކިޔޭ ބިމަކަށެވެ. އެއީ މައްކާއާއި ޠާއިފާ ދެމެދުގައިވާ ތަނެކެވެ.\nއަލް ޙަސަން ބަޔާން ކުރައްވައިފައިވެއެވެ. އާދަމުގެފާނު ބޭލުއްވީ ހިންދަށެވެ. ޙައްވާގެފާނު ބޭލުއްވީ ޖައްދާ އަށެވެ. އިބިލީސް ބޭލުއްވީ ބަޞަރާ އާއި މޭލެއްގެ ދުރުގައިވާ ބަދިސްތަމިޔާން ކިޔޭ ތަނަކަށެވެ. ހަރުފާ ބޭލުއްވީ އަޞްބަހާނަށެވެ.\nއައް ސުއްދީ ބަޔާން ކުރައްވައިފައިވެއެވެ. އަދާމުގެފާނު ބޭލުއްވުނީ ހިންދަށެވެ. އެކަލޭގެފާނުގެ އެކަލޭގެފާނާއެކު ޙަޖަރުލް އަސްވަދު ފޮނުއްވުމެވެ. އެކަލޭގެފާނުގެ އަތްޕުޅުގައި ސުވަރުގޭގެ ގަހުގެ ފަތްވެއެވެ. އެ ފަތް ހިންދުގައި ފެތުރިގެން ދިޔައެވެ. އެތަނުން މީރުވަސް ދުވާ ގަސްތައް ފެޅިއެވެ."\nއިބުނު ޢުމަރު ވިދާޅުވެފައިވަނީ އާދަމުގެފާނު ބޭލެއްވުނީ ޞަފާ (ފަރުބަދަ) މައްޗަށެވެ. ޙައްވާގެފާނު މަރުވާ (ފަރުބަދަ) މައްޗަށެވެ."\nޢަބުދުއްރައްޒާޤު ވިދާޅުވިއެވެ. މަޢުމަރު ވިދާޅުވިއެވެ. ތިމަންނާ އަށް ޢައުފު ޚަބަރު ކުރެއްވިއެވެ. އެއީ ޤަސާމާ ބުނު ޒުހައިރާއި އަބީ މޫސަލް އަޝްޢަރީގެ އަރިހުން ރިވާ ކުރައްވައިފައިވާ ރިވާޔަތެކެވެ. މާތް اللهُ އާދަމުގެފާނު ސުވަރުގެ އިން ބިމަށް ބޭލުއްވި އިރު އެކަލޭގެފާނަށް ހުރިހާ ކަމެއް ދަސްކޮށްދެއްވިއެވެ. އަދި މީގެ އިތުރުން ސުވަރުގޭގެ މޭވާ ވެސް އިތުރަށް ދެއްވިއެވެ. ތިޔަބައިމީހުން ތި ބޭނުންކުރާ މޭވާއަކީ ސުވަރުގޭގެ މޭވައެވެ. ތި ތަކެއްޗަކީ ބަދަލުވާ ތަކެއްޗެވެ. ނަމަވެސް ސުވަރުގޭގެ މޭވާއެއް ބަދަލެއް ނުވާނެއެވެ."\nސަޢީދު ބުނު ޖުބައިރު އިބުނު ޢައްބާސުގެ އަރިހުން ރިވާ ކުރައްވައިފައިވެއެވެ. "އާދަމުގެފާނު ސުވަރުގޭގައި ހޭދަ ކުރެއްވީ ޢަޞްރު ނަމާދު ވަގުތުން ފެށިން އިރުއޮއްސުމާ ދެމެދުގައި ކަމުގައި ނޫނީ ނުވެއެވެ."\nޞަޙީޙު މުސްލިމުގައި އަބީހުރައިރާގެ އަރިހުން ރިވާވެގެން ވެއެވެ. ކީރިތި ރަސޫލާ ޙަދީޘް ކުރެއްވިއެވެ. «خَيْرُ يَوْمٍ طَلَعَتْ عَلَيْهِ الشَّمْسُ يَوْمُ الْجُمُعَةِ، فِيهِ خُلِقَ آدَمُ، وَفِيهِ أُدْخِلَ الْجَنَّةَ، وَفِيهِ أُخْرِجَ مِنْهَا» މާނައީ:"އިރު އެދުވަހަކަށް އެރި އެންމެ ހެޔޮ ދުވަހަކީ ހުކުރު ދުވަހެވެ. އާދަމުގެފާނު ހެއްދެވުނީ އެދުވަހުއެވެ. އަދި އެކަލޭގެފާނު ސުވަރުގެ އަށް ވެއްދެވުނީ ހުކުރު ދުވަހުއެވެ. އަދި އާދަމުގެފާނު ސުވަރުގެއިން ބޭރުކުރެވުނީ ވެސް ހުކުރު ދުވަހެއްގައެވެ." އިމާމު މުސްލިމުގެ އެހެން ރިވާޔަތެއްގައި «وَلَا تَقُومُ السَّاعَةُ إِلَّا فِي يَوْمِ الْجُمُعَةِ» މާނައީ:"ޤިޔާމަތް ދުވަސް ވެސް ޤާއިމުވާނީ ހުކުރު ދުވަހެއްގައެވެ."\nއަންނަނިވި އާޔަތުގައި ބަޔާން ކުރައްވައިފައިވާ ﴿فَتَلَقَّىٰ آدَمُ مِن رَّبِّهِ كَلِمَاتٍ فَتَابَ عَلَيْهِ﴾ މާނައީ:" ފަހެ، آدم ގެފާނު، އެކަލޭގެފާނުގެ ވެރިރަސްކަލާނގެ حضرة ން كلمة ފުޅުތަކެއް ބާވައިގަންނަވައި (އެ كلمة ފުޅުތައް ވިދާޅުވެ، توبة ވެވަޑައިގަތުމުން) ފަހެ، އެކަލާނގެ އެކަލޭގެފާނުގެ މައްޗަށް توبة ލައްވައިފިއެވެ." ކަލިމަފުޅުތަކަކީ:- (لاَ إِلَهَ إِلاَّ أَنْتَ سُبُحَانَكَ وَبِحَمْدِكَ، رَبِّي إِنِّي ظَلَمْتُّ نَفْسِيْ فَأغْفِرُلِي إِنَّكَ خَيْرٌ الرَّاحِمِيْن. اَللَّهُمَّ لاَ إِلهَ إِلاَّ أَنْتَ سُبُحَانَكَ وَبِحَمْدِكَ، رَبِّي إِنِّي ظَلَمْتُّ نَفْسِي فَتُبُ عَلَيَّ إِنَّكَ أَنْتَ التَّوَابُ الرَّحِيْم) މި ދުޢާ ކަމަށެވެ.\nއަލްއިމާމު އަބޫ ޖަޢްފަރު އެކަލޭގެފާނުގެ ތާރީޚުގައި ބައެއް ބޭފުޅުންގެ އަރިހުން ރިވާ ކުރެއްވިކަމަށް ބަޔާން ކުރައްވައިފައިވެއެވެ. ވިހިފަހަރު އާލަސްވެ އިންނަވައި ޙައްވާގެފާނު ރައްކާވެވަޑައިގަތީ ސާޅީސް ބޭފުޅުންނެވެ. އިބުނު އިސްޙާޤު ވިދާޅުވެފައިވަނީ އެ ބޭފުޅުންނަށް ނަން ދެއްވައިފައިވަނީ މާތް اللهُ ކަމަށެވެ. (هذا والله أعلم) ކޮންމެ ފަހަރަކު ވެސް އަންހެން ބޭފުޅަކާއި ފިރިހެން ބޭފުޅެކެވެ. ފުރަތަމަ ހާބީލާއި އޭނާގެ އުޚުތު ޤަލީމާއެވެ. އެންމެ ފަހުން ލިބިވަޑައިގަތީ عبد المغيث އާއި އޭނާގެ އުޚުތު أم المغيث އެވެ."\nއެއަށްފަހުގައި މީސްތަކުން ގިނަވެ ދުނިޔޭގެ ކަންކޮޅުތަކަށް ފެތުރިގެން ދިޔައީއެވެ. އެއީ އަންނިވި އާޔަތުގައި ބަޔާން ކުރައްވައިފައިވާ ފަދައިންނެވެ. ﴿يَا أَيُّهَا النَّاسُ اتَّقُوا رَبَّكُمُ الَّذِي خَلَقَكُم مِّن نَّفْسٍ وَاحِدَةٍ وَخَلَقَ مِنْهَا زَوْجَهَا وَبَثَّ مِنْهُمَا رِجَالًا كَثِيرًا وَنِسَاءً﴾ މާނައީ:" އޭ މީސްތަކުންނޭވެ! ތިޔަބައިމީހުންގެ ވެރިރަސްކަލާނގެއަށް ތިޔަބައިމީހުން تقوى ވެރިވާށެވެ! އެކަލާނގެއީ، އެންމެ نفس އަކުން ތިޔަބައިމީހުން ހެއްދެވި ރަސްކަލާނގެއެވެ. އަދި، އެ نفس ގެ ކިބައިން އޭގެ އަނެއް جنس ހެއްދެވިއެވެ. އަދި، އެ ދެކަނބަލުންގެ ކިބައިން، ގިނަ ފިރިހެނުންނާއި، ގިނަ އަންހެނުން ފެތުރުއްވިއެވެ."\nތާރީޚު ޢިލްމުވެރިން ބަޔާން ކުރައްވައިފައިވަނީ އާދަމުގެފާނު މިދުނިޔެ ދޫކުރެއްވީ އެކަލޭގެފާނުގެ ބޭފުޅުންނާއި، އަދި ކާފަ މާފާ ވިދާޅުވާ ބޭފުޅުން ދެކެވަޑައިގެން އެ ބޭފުޅުންނާ އެކު ދުވަސްތަކެއް ހޭދަ ކުރެއްވުމަށް ފަހުކަމަށެވެ.\nއިބުނު ޙިއްބާން އެކަލޭގެފާނުގެ ޞަޙީޙުގައި އަބީ ޛައްރުގެ އަރިހުން ރިވާ ކުރައްވައިފައިވެއެވެ. ތިމަން ކީރިތި ރަސޫލާއަށް ދެންނެވީމެވެ. މާތް اللهُ ގެ ރަސޫލާ އެވެ. (މާތް اللهُ ފޮނުއްވި) ނަބީބޭކަލުންގެ ޢަދަދަކީ ކޮބައިތޯއެވެ؟ ޙަދީޘް ކުރެއްވިއެވެ. އެއްލައްކަ ސައުވީސް ހާހެވެ. ތިމަން ދެންނެވީމެވެ. މާތް اللهُ ގެ ރަސޫލާ އެވެ. އެބޭކަލުންގެ ތެރެއިން ރަސޫލު ބޭކަލުންގެ ޢަދަދަކީ ކޮބައިތޯއެވެ؟ ޙަދީޘް ކުރެއްވިއެވެ. ތިންސަތޭކަ ތޭރަ ބޭކަލުންނެވެ. ވަރަށް ބައިވަރު ބޭކަލުންނެވެ. ތިމަން ކީރިތި ރަސޫލާއަށް ދެންނެވީމެވެ. މާތް اللهُ ގެ ރަސޫލާ އެވެ. އެންމެ ފުރަތަމަ ފޮނުއްވި ރަސޫލު ބޭކަލަކީ ކޮބައިތޯއެވެ؟ ޙަދީޘް ކުރެއްވިއެވެ. އާދަމުގެފާނެވެ. ތިމަން ކީރިތި ރަސޫލާއަށް ދެންނެވީމެވެ. މާތް اللهُ ގެ ރަސޫލާ އެވެ. އާދަމުގެފާނަކީ ވެސް މާތް اللهُ ފޮނުއްވި ރަސޫލު ބޭކަލެއްތޯއެވެ؟ ޙަދީޘް ކުރެއްވިއެވެ. "އާނއެކެވެ. މާތް اللهُ އެކަލާނގެ ކުޅަދުންވަންތަކަމުން އެކަލޭގެފާނު ހެއްދެވިއެވެ. އަދި އެކަލާނގެ ރޫޙުފުޅުން އެކަލޭގެފާނަށް ފުރާނަ އެޅުއްވިއެވެ. އެއަށްފަހު ފުރާ ފުރިހަމަ ކުރެއްވިއެވެ."\nއުބައްޔު ވިދާޅުވިކަމަށް ބަޔާން ބަޔާންވެގެން ވެއެވެ. «الْمَلائِكَةُ صَلَّتْ عَلَى آدَمَ عَلَيْهِ السَّلام وَكَبَّرَتْ عَلَيْهِ أَرْبَعًا، وَقَالُوا: هَذِهِ سُنَّتُكُمْ يَا بَنِي آدَمَ» މާނައީ:" (އާދަމުގެފާނު އަވަހާރަވުމުން) އެކަލޭގެފާނުގެ މައްޗަށް ކަށުނަމާދު ކުރެއްވީ މަލާއިކަތުންނެނެވެ. އެބޭކަލުން އެކަލޭގެފާނުގެ މައްޗަށް ހަތަރު ތަކުބީރު ވިދާޅުވިއެވެ. އަދި އެބޭކަލުން ވިދާޅުވިއެވެ. އޭ އާދަމުގެފާނުގެ ބޭފުޅުންނޭވެ. މިއީ ތިޔަބައި މީހުންގެ ސުންނަތެވެ."\nعطاء الخرساني ވިދާޅުވެފައިވެއެވެ."އާދަމުގެފާނު އަވަހާރަވުމުން ޚަލްޤުތަކުން ހަތްދުވަސް ވާންދެން ރޮއެހިތާމަ ކުރިއެވެ."\nއާދާމުގެފާނު އަވަހާރަވުމުގެ ވަގުތު ކައިރިވެގެން އައުމުން އެކަލޭގެފާނަށް ފަހު ދަރިކަލުން أنوش އަށް ވަޞިއްޔަތް ކުރެއްވިއެވެ. އެއަށްފަހު އެކަލޭގެފާނުގެ ދަރިކަލުން قينن އަށެވެ. އެއަށްފަހު އެކަލާގެފާނުގެ ދަރިކަލުން مهلاييل އެވެ. އެންމެ ފުރަތަމަ ގަސްތައް ކަނޑައި ރަށްތައް ބިނާކޮށް ކިއްލާ ތައް ހެއްދެވީ مهلاييل އެވެ. މީގެ އިތުރުން ބާބިލާއި، ސޫސް ބިނާ ކުރެއްވިވެސް مهلاييل ކަމަށް ބުނެވެއެވެ." - ނިމުނީ-


Yameen Ge2Naibunnai7Vazeeraku Ves Maalee Bayaan Hushanaalhuhvaa - Vaguthu\nކުރީގެ ރައީސް އަބްދުﷲ ޔާމީންގެ ވެރިކަމުގައި ނައިބު ރައީސް ކަން ކުރެއްވި ތިން ބޭފުޅުންގެ ތެރެއިން ތެރެއިން ދެ ނައިބު ރައީސުންނާއި ހަތް ވަޒީރަކު އެއްވެސް އަހަރަކު މާލީ ބަޔާން ހުށަހަޅުއްވާފައި ނުވާކަމަށް އޮޑިޓަރ ޖެނެރަލްގެ ރިޕޯޓެއްގައި ބުނެފިއެވެ.\nގާނޫނު އަސާސީ ބުނާގޮތުން ރައީސް އާއި ނައިބު ރައީސް އަދި ވަޒީރުން ކޮންމެ އަހަރަކު އެސެޓް ޑިކްލަރޭޝަން މާލީ ބަޔާން އޮޑިޓަރ ޖެނެރަލަށް ހުށަހަޅުއްވަން ޖެހިވަޑައިގަންނަވައެވެ. މާލީ ބަޔާން ހުށަނޭޅުވި ނަމަވެސް އެއީ ޤާނޫނީ ކުށެއް ކަމަކަމަށް އެއްވެސް ޤާނޫނެއްގައި ނޯވެއެވެ. އެހެންކަމުން މާލީ ބަޔަން ހުށަނޭޅުވުމުން ކުށްވެރިވެ، އަދަބެއް ލިބިވަޑައެއް ނުގަންނަވާނެއެވެ.\nޔާމީންގެ ވެރިކަމުގައި ނައިބު ރައީސް ކަން ކުރެއްވި ބޭފުޅުންގެ ތެރެއިން މާލީ ބަޔާން ހުށަނާޅުއްވަނީ ނައިބު ރައީސް ހުމަދު އަދީބާއި އަބުދުﷲ ޖިހާދެވެ. އެ ދެބޭފުޅުން ވަޒީރުންގެ ގޮތުގައި ތިއްބެވި އިރުވެސް މާލީ ބަޔާން ހުށަހަޅުއްވާފައެއް ނުވެއެވެ.\nމީގެ އިތުރުން ޔާމީންގެ ވަޒީރުންގެ ތެރެއިން އިކޮނޮމިކް މިނިސްޓަރު މުޙައްމަދު ސައީދު، ޔޫތު މިނިސްޓަރު މުހައްމަދު މަލީހު ޖަމާލްމ ފަހުން ޔޫތު މިނިސްޓަރުކަން ކުރެއްވި އިރުތިޝާމް އާދަމް، ހެލްތު މިނިސްޓަރު އަބްދުﷲ ނާޒިމް، ހޯމް މިނިސްޓަރު އަޒްލީން އަހްމަދު، ޓްރާންސްޕޯޓް މިނިސްޓަރު އަމީން އިބްރާހީމް އަދި ޑިފެންސް މިނިސްޓަރުކަން ކުރެއްވި މޫސާ އަލީ ޖަލީލް ވެސް މާލީ ބަޔާން ހުށަހަޅުއްވާފައި ނުވާކަމަށް އޮޑިޓް ރިޕޯޓްގައި ވިދާޅުވެފައި ވެއެވެ.\nޔާމީންގެ ސަރުކާރުގެ މިނިސްޓަރުންގެ ތެރެއިން މާލީ ބަޔާން ހުށަނާޅުއްވާ ވަޒީރުންގެ ތެރެއިން މުހައްމަދު މަލީހު ޖަމާލަކީ މިހާރު މިހިނގާ ސަރުކާރުގެ ކޮމިއުނިކޭޝަން މިނިސްޓަރެވެ. އަދި މާލީ ބަޔާން ހުށަނޭޅުއްވި އަމީން އިބްރާހިމަކީ ޖޭޕީގެ ކުރީގެ ނައިބު ލީޑަރެވެ.\nޔާމީން ވެސް ވެރިކަމުގައި ހުންނެވި އިރު މާލީ ބަޔާން ހުށަހަޅުއްވާފައިވަނީ 2014 ވަނަ އަހަރު އދި 2018 ވަނަ އަހަރު އެކަނިކަމަށް އޮޑިޓް އޮފީހުން ވިދާޅުވެއެވެ. 2018 ވަނަ އަހަރު އެމަނިކުފާނު ބަޔާން ހުށަހެޅުއްވީ ބަޔާން ހުށަހެޅުއްވުމުގެ މުއްދަތު ހަމަވެ، އެތައް ދުވަހެއްވީ ފަހުންނެވެ.\nސަރުކާރުގެ ވެރިން އޮޑިޓަރ ޖެނެރަލް އަށް މާލީ ބަޔާން ހުށަނޭޅުއްވުމަކީ އަދަބު ކަނޑައެޅިފައިވާ ކުށެއް ކަމަށް ޤާނޫނުގައި ހިމެނުއްވުމަށް އޮޑިޓަރ ޖެނެރަލް މީގެ ކުރިން އެދިވަޑައިގެންފައި ވެއެވެ. ނަމަވެސް ދައުލަތުގެ ކަމާބެހޭ މުއައްސަސާތަކުން އެކަމަށް ސަމާލުކަން ދެއްވާފައެއް ނުވެއެވެ.


Mohamed Siruhan: ދީނީ ތަޤްރީރުތައް ހަޖަމުނުކުރެވެނީ ލާދީނީ މީހުންނަށް\nދީނީ ތަޤްރީރުތައް ހަޖަމުނުކުރެވެނީ ލާދީނީ މީހުންނަށް\nކިތަންމެވަރަކަށް މަދަނީ ޖަމްޢިއްޔާތަކަކުން ރައީސާ ގުޅިގެން ކިތަންމެ މަސައްކަތެއް ކުރިޔަސް ރާއްޖޭގައި ލާދީނީ މީހުނަށް ޖާގައެއްނެތެވެ.\nއިސްލާމު ދީނުގައި ކަންއޮތްގޮތް ދީނީ ޢިލްމުވެރިން ހާމަކުރުމުން އިންސާނީ ކަރާމާތްގެއްލޭކަމަށް ބުނެ މަދަނީ ޖަމްޢިއްޔާތަކަކުން އަޑުއުފުލުމަކުން ޙައިރާނެއް ނުވެއެވެ. އިސްލާމު ދީނުގެ ޢަދާވާތްތެރިން އިސްލާމް ދީނަށް ފުރައްސާރަކޮށް އިސްލާމީ ޢަޤީދާ ބަލިކަށިކުރުމަށް ބޭނުންކުރާ އެންމެ ވަރުގަދަ ހަތިޔާރަކީ އިންސާނީ ޙައްޤެވެ. އިންސާނީ ޙައްޤުގެ ނަމުގައި ދައްކާ ވާހަކަތަކެވެ. މިފަދަ ވާހަކަތައް ފަތުރަނީ ތައުލީމީ ނިޒާމުގެތެރެއިންނާއި މަދަނީ ޖަމްޢިއްޔާތަކާއި އެހީދޭ ޖަމާޢަތްތައް މެދުވެރިކޮށެވެ.\nދީނީ ތަޢުލީމު ރަނގަޅަށް އުނގެނެވިފައިނެތް، ޢަޤީދާ ބަލިކަށި ތަޢުލީމީ ޒުވާނުންގެ ބުއްދި ފަސާދަކުރުމަށް ޞަހުޔޫނީން ބޭނުންކުރާ އެންމެ ވަރުގަދަ ހަތިޔާރަކީ އިންސާނީ ޙަޢްޤާއި ހަމަހަމަ ކަމުގެ ވާހަކައެވެ. ބުއްދިގަބޫލުކުރެވޭ ދުނިޔަވީ ތިއަރީތަކުން އެފަދަ މީހުންގެ ޢަޤީދާ ބަލިކަށިކުރަނީ އިންތިހާ ދަރަޖައަށެވެ. އިސްލާމީ މުޖުތަމަޢުތަކުގައި އުޅޭ ތަޢުލީމީ ޒުވާނުންނަކީ އެމީހުންގެ އަމާޒު ފަތްގަޑެވެ. މިޒާތުގެ ބައެއްމީހުނަށް ގަބޫލުކުރެވިފައި އޮންނަނީ އިސްލާމީ ހަމަޔަކީ ނާތަހުޒީބު ކަންކަންކަމުގައެވެ. މިފަދަ މީހުން ދީނީ ޢިލްމުވެރިންނަށް ރައްދު ދިނުމަށް ކީރިތި ޤުރުއާނުގެ ލަފްޒީ ތަރުޖަމާއަށް އެކަނި އަމާޒުކޮށް ސަބަބުއްނުޒޫލަށް ކުޑަވެސް ބެލުމެއްނެތި ރައްދުދެމުން ދާތަން ފެންނަނީ ވެސް މަދެއްކޮށްނޫނެވެ. ރަސޫލާގެ ޙަދީސްތަކަށް މާބޮޑު އިސްކަމެއް ނުމެދޭމެއެވެ. އިސްލާމް ދީނުގެ އަސާސްގައި ކުޑަވެސް ޚިލާފެއް ނެތްކަން އެނގިތިބެމެ، ޢިލްމީ ގޮތުން ބަހުސްކޮށްގެން ގޮތްނިންމުމަށް ހުންނަ ޚިލާފީކަންކަން ބޮޑެތިކަންކަމަށް ހަދައިގެން އިސްލާމްދީނާ މެދު މީހުން ނަފުރަތުކުރުވުމަށް މަސައްކަތްކުރުމަކީ އެންމެ ބޮޑަށް މިބައި މީހުން ކުރާ އަދި ކުރެވޭ އެއްމަސައްކަތެވެ. ކަންކަން މިހެން ހުރިއިރު ޢަޤީދާ ފާސިދުވެފައިވާ ބަޔަކަށް ނަރަކައިގެ ވާހަކަޔާއި ސުވަރުގޭގެ ވާހަކައާއި ޤިޔާމަތުގެ ވަހަކައަކީ ބިރުވެރި ވާހަކައަކަށް ނުވެއެއް ނުދާނެއެވެ. ގަންނަބިރުން ތަޢުބާވެ އިސްލާޙުނުވާއިރު، ޖަދަލުކޮށް އެވާހަތައް ދެއްކުން ހުއްޓުވަން އުޅޭކަށް ބިރެއް ނުގަނެއެވެ. އިންސާނީ ކަރާމާތުގެ ނަމުގައި ޢިލްމުވެރިންނާ ދެކޮޅަށް ނިކުންނަ މަދަނީ ޖަމްޢިއްޔާތަކުގެ އެޖެންޑާ ނިކަންރަނގަޅަށް އެބަހާމަވެއެވެ. އަންހެނުން ނިކަމެތިކޮށް ކުޑަކުދީންގެ ޙައްޤުތަކަށް ހުރުމަތެއް ނުބެހެއްޓުމަށް ދީނީ ޢިލްމުވެރިން ގޮވާލާކަމަށް ބުނެ އުފުލާ އަޑު އުފުލުމަށް ގޮންޖަހަމެވެ.\nއަންހެނުންގެ ހަމަހަމަ ކުރުމުގެ ވާހަކަ ދައްކަލަމާހެއްޔެވެ. ރަނގަޅަށް އައުރަ ނިވާކޮށް ހިޖާބުން ނިވާވެގެން ތިބުމަކީ އަންހެނުންގެ ޙައްްޤުގެ ވާހަކަ ދައްކާ މީހުން ގަބޫލުކުރާކަމަކަށް ނުވެއެވެ. އެއީ ހައްދު ފަހަނައެޅުން ކަމުގައި ދެކެއެވެ. ތަހުޒީބީ ދުނިޔޭގައި ބަރަހަނާފޮޓޯތަކާއި، ބަރަހަނާ ފިލްމުތަކުގައި އެންމެ ގިނައީ އަންހެނުންނެވެ. އެފަދަ ތަކެތީގައި، އަންހެނުންނަށް ދީފައި އޮންނަނީ ވަރަށް މަތިވެރި މަޤާމެއް ދޮގެއްތޯއެވެ. ޢާއްމު ފިލްމުތަކާއި ޝޯތަކުގައި ނިވާކަން ކުޑަގޮތްގޮތަށް ވިޔާފާރީގެ ގޮތުގައި ބޭނުން ކުރާތަން ގިނައިން ފެންނަނީ އަންހެނުންެނެވެ. ހެދުންލައިގެން އޮރިޔާމުން އުޅޭ އަންހެނުން ސުވަރުގެ ނުވައްދަވަނޭކަމަށް ދީނީ ޝޭޚުން އެކަމަށް ބޭނުންވާތީއެއް ނޫނެވެ. ރަސޫލާގެ ވަޢީދުބަސް ފުޅު ހަނދާންކޮށްދީ އިސްލާޙުވުމަށް ގޮވާލައްވަނީއެވެ. ބަޔަކު ކިތަންމެ ނުރުހުނަސް އެއީ އެކަން އޮތްގޮތެވެ. ޖަދަލުނުކޮށް ބިރުވެތިވެ އިސްލާޙުވެބަލާށެވެ.\nޠަބަޢީ ގޮތުންވެސް އަންހެނުންނާއި ފިރިހެނުން ތަފާތެވެ. އިންސާނަކަށްވީތީ ކޮންމެ މީހަކަށްވެސް ވަކިކަހަލަ އެއްގޮތް ޙައްޤުތަކެއް އޮންނަފަދައިން ޖިންސްގެތަފާތުން ތަފާތުވާކަންކަމެއް ހުރެއެވެ. ގަބޫލުކުރަން ބޭނުންނުވިޔަސް ޠަބީޢަތުގައި ދެޖިންސުގައި ގިނަ ގުނަ ތަފާތުތަކެއް ހުރެއެވެ. އެސަބަބަށްޓަކައި ޢިސްލާމުދީނުގައި ކޮންމެ އަންހެނަކު އުފަންވީއްސުރެ ދުނިޔެ ދޫކުރަންދެން ޒިންމާދާރު ފިރިހެނެއްގެ ފުރިހަމަ ރައްކާތެރިކަމުގައި އިނުން ލާޒިމެެވެ. ދުނިޔެވީ ގިނަޒިންމާތަކަުން އަންހެނުން ވަނީ ރައްކާތެރިކުރެވި ޙިމާޔަތްކުރެވިފައެވެ. އަމިއްލަ އަމިއްލައަށް ޙައްޤުހޯދަން ނިކުމެ ޗެލެންޖުކުރަންޖެހޭ ބަޔަކަށް އަންހެނުން ނުވެއެވެ. އެއަށްވުރެ އަންހެނުންގެ މަޤާމު މަތިވެރިވެފައި އެމީހުންގެ ޒިންމާ ކުޑައެވެ. މިއުސޫލުދޫކޮށް އިމުންބޭރުވެގަތުމުން ޖިންސީގޯނާއާއި، ފުރައްސާރައާއި، ފަސާދައިގެ ތެރެއަށް ވެއްޓެނީއެވެ. ދީނީ އިލްމުވެރިން އެބުނާ ނަރަކަ ވަންތަވެރި އަންހެނުންނަށް ވެވެނީ އެހިސާބުންނެވެ. އަންހެނަކަށްވީތީ ނަރަކައަށް ވައްދަވާނެކަމަށް ޢެއްވެސް އިލްމުވެރިއަކު އެބަ ވިދާޅުވޭހެއްޔެވެ. އޮޅުވާނުލާށެވެ.\nދީނީ ތަޤްރީރުތަކުގައި ކުޑަކުދީންނަށް ޖިންސީ ގޯނަކުރުމަށް ބާރުއަޅާކަމަށް ބުނެ ދައްކާވާހައަކީވެސް ބޮޑު އޮޅުވާލުމެކެވެ. މަޔަކަށް ނުވަތަ ބަފަޔަކަށް ވުމަށް ޠަބަޢީގޮތުން ހަށިގަނޑު ލާފުރާ ފުރިހަމަވުމުން ދަރިމައިކުރުމާއި ދަރިމައިވުމުގެ ފުރުޞަތު އޮންނާނެއެވެ. ޤާނޫނަކުން ކުޑަކުއްޖަކަށް ވާނީ 30 އަހަރުނުވާ މީހުންނޭ ބުންޏަސް ބާލިޣުވުމުން ދަރިމައި ވުމުގެ ފުރުޞަތު އޮންނާނެއެވެ. ބަލިޣުވުމުންވެސް އުމުރުން ވަކިވަރެއް ވާންދެން މީހުނާއިނުން ޤާނޫނަކުން މަަނާކުރިޔަސް ކައިވެނިކުރުންނޫން ކޮންމެ ކަމެއް ކުރުމުގެ ފުރުޞަތު އޮވެއެވެ. ޒިނޭކުރުމާއި ޒިނޭގެ ދަރިން މުޖުތަމަޢުގައި ގިނަވުންނޫންކަމެއް އެކަމަކުންނުވާާނެއެވެ. ބާލިޣުވިޔަސް ކައިވެނިކުރަން ބޭނުން ނުވާ މީހަކަށް ކައިވެނިކުރުން މަޖުބޫރެއް ނުވާނެއެވެ. ބާލިޣުވެފައިވާ މީހަކާ ޖިންސީ ގުޅުން ހިންގުމަކީ ކުޑަކުދިންނަށް ޖިންސީ ގޯނާކުރުމޭ ބުނުމަށްވުރެ ޒީނޭކުރުމޭ ނޫނީ ޖިންސީ ގޯނާކުރުމޭ ބުނުން މާ އައުލާކަން ބޮޑެވެ. ޔަޤީނުންވެސް، ބާލިޣްވުމުން ކުޑަކުދީންގެ ގިންތިންކެޑި ތަކްލީފް ލިބޭނެއެވެ. އަމިއްލަ ނަފްސަށް ޒިންމާވާން ޖެހޭނެއެވެ. ކަންމިހެން އޮތްއިރު އިންސާނީ ޙައްޤުގެ ނަމުގައި ދުނިޔޭގެ ތަހުޒީބު ބައެއް ޤައުމުތަކުގައި، އޮންނަހެން އެއްޖިއްސުން ގުޅުންހިންގުން ފަދަ މުޑުދާރު އަމަލުތައް ހިންގުމަކީ ރަނގަޅުކަމެކޭ ދީނީ އިލްމުވެރިން ބުނަންވީހެއްޔެވެ. ކިތަންމެވަރަކަށް މަދަނީ ޖަމްޢިއްޔާތަކަކުން ރައީސާ ގުޅިގެން ކިތަންމެ މަސައްކަތެއް ކުރިޔަސް ރާއްޖޭގައި ލާދީނީ މީހުނަށް ޖާގައެއްނެތެވެ. މުރާސިލް\nPosted by Mohamed Siruhan at 11:32 AM


Breaking News: Kurehdhu Resort Gai Massaikkai Kuraa Doctor Ge Passport Hifahattan Amureh Nerefi - Vaguthu\nކުރެއްދޫ ރިސޯޓުގައި މަސައްކަތް ކުރާ ޑޮކްޓަރުގެ ޕާސްޕޯޓު ހިފަހައްޓަން އަމުރެއް ނެރެފި\nކުރެއްދޫ އައިލެންޑު ރިސޯޓުގައި މަސައްކަތް ކުރާ ޑޮކްޓަރުގެ ޕާސްޕޯޓު ހިފެހެއްޓުމަށް ކޯޓު އަމުރެއް ނެރެފިއެވެ.\nމި މައްސަލަ ފުލުހުން ތަހުގީގު ކުރަން ފެށީ ޕްރޮސިކިއުޓާ ޖެނެރަލް ހުސައިން ޝަމީމް އެ މައްސަލަ ތަހުގީގު ކުރުމަށް ފުލުހުންނަށް އަމުރު ކުރެއްވުމުންނެވެ. ޤާނޫނު އަސާސީގެ 223 ވަނަ މާއްދާގެ (ޅ) ގައި ބުނެފައި ވަނީ ޖިނާއީ ކުށެއް ކަމަށް ތުހުމަތުކުރެވޭ ޢަމަލެއް އެއްވެސް ފަރާތަކުން ހިންގައިފިކަމުގެ ޝަކުވާއެއް ހުށަހަޅައިފިނަމަ ނުވަތަ މިނޫންގޮތަކުންވެސް މިފަދަ ކަމެއްގެ މަޢުލޫމާތު ލިބިއްޖެ ހިނދެއްގައި، އެ ކަމެއް ތަޙުޤީޤުކުރުމުގެ އަމުރު ނެރުން ރަނގަޅުކަމަށް ޕްރޮސެކިއުޓަރ ޖެނެރަލްއަށް ފެންނަ ކަންކަމުގައި އެ އަމުރު ނެރުމުގެ ބާރު ޕްރޮސެކިއުޓަރ ޖެނެރަލްއަށް ލިބިގެންވާ ކަމަށެވެ.\nމި މައްސަލައާ ގުޅިގެން ޕްރޮސިކިއުޓާ ޖެނެރަލް ހުސައިން ޝަމީމް މީގެކުރިން ވިދާޅުވެފައިވަނީ އިޓަލީގެ ފަތުރުވެރިޔާ ފުރި މައްސަލަ ތަހުގީގު ކުރުމުގައި ފުލުހުންނަށް ގޮންޖެހުންތަކެއް އެބަހުރި ކަމަށާއި ނަމަވެސް އެކަމާއި އެކުގައިވެސް މައްސަލައިގެ ތަހުގީގު ކުރިޔަށްދާ ކަމަށެވެ.\nކުރެއްދޫ ރިސޯޓްގައި ހުރެފައި އިޓަލީއަށް ގޮސް ހުއްޓާ ކޮވިޑް-19 އަށް ފައްސިވި (ޕޮޒިޓިވް) ފަތުރުވެރިޔާ މާލެ އައި ކަމަށާއި، އޭނާ އައިސް މަޑުކުރީ މާގިރި ހޮޓަލްގައި ކަމަށް ސަރުކާރުން މީގެކުރިން ވަނީ ބުނެފައެވެ. އޭނާ އާއި ބައްދަލުވެފައިވާ ކަމަށް ބެލެވޭ 15 މީހަކު އައިސޮލޭޓް ކޮށްފައިވާކަމަށް ވެސް ސަރުކާރުން ވަނީ ބުނެފައެވެ.\nރާއްޖެ އިން މިހާތަނަށް ވަނީ 16 މީހަކު ކޮވިޑް-19 އަށް ފައްސި (ޕޮޒިޓިވް) ޕޮޒިޓިވް ވެފައެވެ. އޭގެތެރެއިން އެންމެ ގިނަ މީހުން ޕޮޒިޓިވް ވެފައިވަނީ ވެސް ކުރެއްދޫ އައިލެންޑު ރިސޯޓުންނެވެ. އެ ރިސޯޓުން ފަސް މީހަކު ވަނީ ކޮވިޑް-19 އަށް ޕޮޒިޓިވްވެފައެވެ.\nމާޗް 28, 2020 20:02\nއަނެއްކާ ޗަންޕާގެ ހެޔޮއެދުން ލިބޭނެ...\nޑރ. ކޮން އިހުމާލެއްތޯ، 30 ޑިސެމްބަރ 2019 ޗައިނާއިން އައުޓު ބްރެކް ވެއްޖެކަން ޑަބްލިއު އެޗް އޯ އިން އިއުލާންކުރި... ރާއްޖޭގައި ހިންގާ ހުރިހާ ރިސޯޓްތަކުގެ ކުލިނިކުތަކުގައި ތިއްބަވާ ޑރ ..ޕްރެވެންޓިވް މެޝަރސްތަކުގެ ގައިޑްލައިން ފޮނުވީ ކޮންތާރީޚެއްގައިތޯ، ޑރ. ހޭލުންތެރިކުރުމަށް އެއްވެސް ކަހަލަ އިމަތޖެންސީ ތެލަ ކޮންޕަރންސެއްނަމަވެސް ބޭއްވުނުތޯ.... ރާއްޖޭގައި ކޮރޯނާ ލެބް ގާއިމްކޮށް ޓެސްޓްކުރެވޭ އިންތިޒާމު ހަމަޖެހުނީ 50 ދުވަސް ފަހުން 20 ފެބްރއަރީ 2020 ގައި ނުންތޯ...\nޕީޖީއަށް ހަމަ ސާބަސް، އެއަރޕޯޓް ޕަބްލިކް ހެލްތް ކުލިނިކު ނުވަތަ އެއަރޕޯޓުން އިޓަލީ ބޭފުޅާ ފްރީކޮށް ވައިރަސް ފަތުރަން ދޫކޮށްލި ބޭފުޅުންގެ އެއްވެސް އިހުމާލެއް އޮއްތޯ..އިޓަލީގެ އެ ޓުއަރިސްޓް ފޯނުކޮށް ޕޮޒިޓިވް ވީކަން ނައަންގާ އެކަން ސިއްރުކުރިނަމަ އަދުގެ ހާލަތަކީ ކޮބާތޯ...\n......ރ.ސޯލިހުގެ ސަރުކާރުގެ ޒިންމާ......\n1.ހެލްތް މިނިސްޓަރގެ ޒިންމާ\n2. އެޗްޕީއޭގެ ޒިންމާ\n3.ރިސޯޓްގެ ޑރ.ގެ ޒިންމާ\n4.ރިސޯޓްގެ މެނޭޖްމަންޓްގެ ޒިންމާ\n5. އެއރޕޯޓް ކްލިނިކުގެ ޒިންމާ.\nމާޗް 28, 2020 20:04\nއަވަހަށް ތިކަން ކުރެއްދޫ ޑަކްޓްރުގެ ބޮލަށް ކަނޑާލާ! އޭރުން ސަރުކާރުން ނަގަންޖެހޭ ހުރިހައި ޒިންމާއެއްގައިވެސް ޑަކްޓަރ ކުށްވެރިކުރެވޭނީ! އަދި ނުވިތާކަށް ރައްޔިތުންނަށް ހަދާ ދޮގުތަކުގެ މައްޗަށް އިތުރު ދޮގެއްވެސް ހެދޭނީ!\nތިހެން ވެއްޖެޔާ މައިމޫނާ އަބޫބަކަރިގެ ޕާސްޕޯޓާ ޓޫރިޒަމް މިނިސްޓަރު އަލީ ވަހީދުއާއި ވިލިވަރު ކަރަންޓީނު ފެސިލިޓީ ބަލަހައްޓާ އިސް މީހުންގެ ޕާސްޕޯޓު ހިފަހައްޓާ ތަހުގީގު ކުރަންވާނެ ކަމަށްފެނޭ\nމާޗް 28, 2020 21:16\nރިސޯޓް އިސްވެރީންނާ ސުވާލޔ ކުރެވެން ޖެހެ އެވެ.\nމާޗް 28, 2020 21:44\nސަފާރީގަ ތިބި މީހުން ފޮނުވާލުމުގަ އިހުމާލުވާ މީހުންގެ މައްސަލަ ނުބަލާތަ؟\nމާޗް 28, 2020 22:41\nއެމިހާ ގެ ޕާސްޕޯޓް ތޯ ހިފަހައްޓަންވީ އިޓަލީން 1،2،3 ކިޔަމުންގޮސް 26 ގައުމަށް ބަލި އެތެރެ ވިއިރުވެސް ދިވެހިގައުމަށް އިޓަލީން މީހުން އެތެރެވުން ނުހުއްޓުވާ ލަސްކުރި މައްސަލަ ތަހުގީގު ކުރާކަށް ނުވޭތޯ؟އެކަމުގެ ސަބަބުން ދަވްލަތަށް ލިބުނީ ކިހާބޮޑު ގެއްލުމެއް ކަން ބަލަން ނުޖެހޭބާ؟ރައްޔިތުން އުފުލަންޖެހުނީ ކިހާބޮޑު ތަކްލީފެއްކަން ބަލަން ނުޖެހޭބާ؟


BREAKING NEWS: Covid-19 Jehigen Meehaku Niyaavi Massala Balanfashaifi - Vaguthu\nކޮވިޑް-19 ޖެހިގެން މީހަކު ނިޔާވި މައްސަލަ ބަލަން ފަށައިފި\nކޮވިޑް-19 ޖެހިގެން ދިވެހި އަންހެނަކު ނިޔާވި މައްސަލަ ހެލްތު މިނިސްޓްރީން ބަލަން ފަށައިފި ކަމަށް ސަރުކާރުން ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމުގައި މަބްރޫކް އަޒީޒް ވިދާޅުވީ ނިޔާވި މީހަކީ ގިނަ ބަލިތަކަކަށް ބޭސް ކުރަމުން އައި މީހެއް ކަމަށެވެ.\nމަބްރޫކް ވިދާޅުވީ ނިޔާވި މީހާގެ ކޭސް މިހާރު ހެލްތު މިނިސްޓްރީން އަންނަނީ ތަހުގީގު ކުރަމުން ކަމަށާއި މިއީ އެމްއެޗްއޭގެ ކްލަސްޓާގެ ކޭހެއް ކަމަށެވެ.\n"އެ ކްލަސްޓާ ފެށެނީ ކޭސް 72 އިން. މި ދެންނެވި 72 ގެ ޕްރައިމަރީ ކޮންޓެކްޓެއް ކޭސް 126 އަކީ. އަދި 126 އާ 280 ވަނީ ކޮންޓެކްޓް ވެފައި. ކޭސް 72 ޕޮޒިޓިވް ވުމާ ގުޅިގެން މި މަހުގެ 21 ގައި ކޭސް 280 އުޅޭ ގެ ވަނީ ކަރަންޓީނު ކޮށްފައި. ސަބަބަކީ އެމްއެޗްއޭގެ ދެ ޑްރައިވަރަކު އޭނާ ދިރިއުޅޭ ގޭގެ އެހެން އެޕާޓްމަންޓެއްގައި ދިރިއުޅޭތީ. ކޭސް 126 ޕޮޒިޓިވް ވެފައި ވަނީ މި މަހުގެ 23 ގައި. ކޭސް 280 އާއި 126 ކޮންޓެކްޓްވެފައި ވަނީ މި މަހުގެ 14 ގައި." މަބްރޫކް ވިދާޅުވިއެވެ.\nމަބްރޫކް ވިދާޅުވީ ކޮވިޑް-19 ޖެހިގެން މީހަކު ނިޔާވުމުގައި އެއްވެސް މީހެއްގެ އިހުމާލެއް އޮތް ކަމަށް ވަންޏާ އެކަމެއް އެއްވެސް ފޮރުވުމެއް ނެތި ހާމަކުރައްވާނެ ކަމަށެވެ.\n"ނިޔާވި މީހާ އަކީ ޕްރައިމަރީ ކޮންޓެކްޓަކަށް ވެފައި އޭނާގެ ސާމްޕަލް ނުނެގި ދެ ދުވަހެއް ވަރުވެފައި އެބައޮތް. އަޅުގަނޑު ވެސް ގަބޫލުކުރަން ލަސްތަކެއް އެބަހުރި. އެކަމަކު އެކަން ވީ ކިހިނެއްތޯ އެކަން އެނގޭނީ މިހާރު ހެލްތުން ކުރަމުން ގެންދާ ތަހުގީގަށް ފަހު." މަބްރޫކް ވިދާޅުވިއެވެ.\nއޭޕްރީލް 30, 2020 22:12\nމައްސަލަ ބަލާނެ އެންމެ ފަހުން އިހުމާލުވިކަމަށްބުނާނީ ނިޔާވި މީހާ ނޫނީ އޭނާގެ އާއިލާ އޭރުން ސަރުކާރު ސަލާމަތްވީނު ސަރުކާރަކީ ޒިންމާ ނުވާ ބޮލުންނައްޓާ ސަރުކާރެއް ކޮންމެ މީހަކު ވެރިކަމުގަ ހުއްޓަސް މީ ސަރުކާރުހާލަކީ\nއޭޕްރީލް 30, 2020 23:23\nކީވެތޯ ހުރިހާ ކަމެއް ސިޔާސީ ކުރަނި...އަސްލު އެމީހުންވެސް އެވނީ ގުރުބާނީ ތަކެއް..ހަމަ ބައެއް ކަންތައްތައް އަތުން ދޫވެގެން ހިނގަެިދާނެ...\nމެއި 1, 2020 04:06\nއަތުން ދޫވެގެން ދިއުމުގެ ސަބަބުން މީހެއްގެ ފުރާނަ އެގެއްލުނީ. އަތުންދޫވެގެން ގޮސް ބިއްލޫރި ތައްޓެއް ތަޅައިގެންދިޔަނަމަ ހިޔެއްނުވޭ މީހުން މިވާހަކަ ދައްކާނެހެނެއް.\nމެއި 1, 2020 10:12\nގުރު ބާނީ އަކީ ވާހާކަ ދައްކާފަ އަމަލުން ދެއްކުން ... ދެއިރު ދެދަޅަޔަ + ވާމީހުން ކީމަ އެއީ ގުރުބާނީ ވުމެއްނުން...\nއޭޕްރީލް 30, 2020 22:35\nބައެއްގެ އިހުމާލެއް ވާތި ކަރަންޓީނުކޮއްފަހުރި ގެއަކުން ބަލިވެގެން ގެންދިޔަ މީހަކު ޓެސްޓްނުހެދި ގިނައިރުތަކެއްވީ. އަދި އެމީހާ އަކީ ހައިރިސްކުގެމީހެއްކަން އިނގޭއިރު.\nއޭޕްރީލް 30, 2020 22:59\nސަރުކާރުން ބޮޑުން ގެ ދަރިން ގެނެސް މާލެތެރެއަށް ދޫ ކޮއް ލުމުގެ ނަތީޖާ.މި ޖަރީމާ ހިނގި މީހުން ހަރަދު ކުރަން ކެރޭ ނެތަ؟؟؟ ނޫނީ ޒިންމާ ނަގަން ކެރޭނެތަ ؟؟؟؟\nއެހެން ގައުމުތަކުގަ ކޮވިޑް މީހުން ވަޅުލަނީ ސަންދޯކުގެ ވަށައިގެން ކްލޮރިން ގެ ލޭޔަރެއް ހެދުމަށްފަހު. ރާއްޖޭގެފެންފަށަލަ ދުނިޔޭގެ ތަންތަނަށް ވުރެ ތިލަ ވުމުން ވައިރަ ސް ގެ އަސަރު ފެނުތެރޭނެ ގޭގޭގެ ފާޙާނާތަކުން މީހުނަށް ނުފޯރާނެބާ ދުނިޔޭގެ ގައުމުތަކުގަ ވަޅުލަނީ މީހުން ނޫޅޭ ދުރު ސަރަހައްދެއްގަ ރާއްޖޭގަ މިކަން ކުރާގޮތް ރަނގަލުބާ\nއޭޕްރީލް 30, 2020 23:24\nއޭޕްރީލް 30, 2020 23:29\nޒިންމާ ވާނީ ކުރީ ސަރުކާރު\nއޭޕްރީލް 30, 2020 23:38\nއަވަހަށް ފަރުވާ ނުދެވުނީ ކީއްވެގެންތޯ؟ މުސްކުޅި ޑައިރެކްޓް ކޮންޓެކްޓް ކަރަންޓީން ފެސިލިޓީ އަކަށް ނޫނީ ދަރުމަވަންތަ ހޮސްޕިޓަލަށް ނުގެންދިޔައީ ކީއްވެތޯ؟ އަދި މި ސަރުކާރަށް ސަޕޯރޓްކުރާ ބަޔަކު އެއާއިލާޔާ ދިމާލަށް މިހިތާމަވެރި ހާދިސާގަ ޓުވިޓަރގަ ދިމާކުރަނީ ކީއްވެތޯ؟ އެކަން ނުހުއްޓުވަނީ ކީއްވެތޯ؟\nއޭޕްރީލް 30, 2020 23:40\nއަބަދުބެސް ހުރިހާކމެއްވެ ނިމުނީމަ - އިންޑޔާޕޮލިސް!\nއޭޕްރީލް 30, 2020 23:58\nދެން ކޮން މައްސަލަ އެއް ބަލާކައް އާއިލާ މީހުންނައްވެސް އެހާ ސީރިޔަސް ކަން އެނގޭ އިރު ކީއްވެ ހޮސްޕިތަލް އަށް ނުގެން ދިޔައީ... މިވާހަކަ ދެއްކީމަވެސް ގޯސްވާނީ ދެއްކި މީހާ....\nމެއި 1, 2020 00:03\nވަރައްސަޅި މިހާރުމީހަކު މަރުވާއިރައް ޓެސްކުރުމަކާއިނުލައި ނިންމަނީ ކޮވިޑުޖެހިގެން މަރުވީކަމަށް. ތިނަދޫއިން މަރުވިމީހާގެ ވާހަކަ ކޮވިޑުގަމަރުވި މީހުންގެ ލިސްޓަކަށްނާރާ، އެކަމަކު ތިނަދޫހޮސްޕިޓަލުން ނިންމީ ކޮވިޑުކަމަށް. މިވަނީ ކިހިނެއްބާ؟\nމެއި 1, 2020 00:39\nއެމްއެމްޕީއާރސީ ގެ މައްސަލަ އަދީބުއާ ޒިޔަތާ ޔާމީނު އާ ހަވާލު ކޮށްގެން ތަހުގީގު ކުރުމެ ކޭ، ދައުލަތް ލޫޓުވާލި މައްސަލަ އިބޫ އާ އަންނި އާހަވާލު ކޮށްގެން ބެލުމެ ކޭ އެޗްޕީއޭގެ އިހުމާލެއް އޮތްތޯ ހެލްތްމިނިސްޓްރީން ބެލުމެ ކޭ އެއްވެސް ތަފާތެއް ނެތް.\nމެއި 1, 2020 02:03\nދެންތިމައްސަލަ ބެލުމައްވުރެ ބަލިވަމުން އަންނަ މީހުންގެ ބަލިހާލު ބެލިއްޔާ މާރަނގަޅުވާނެ، ނިޔާވި މީހާއަށް ރަހުމަތްލައްވާށި.\nމެއި 1, 2020 04:46\nކޮންކަމެއް ބަލާނީ މިއީ އިންސާފުހޯދާ ސަރުކާރެކޯ އެކަމު މިއީ މަގުމަތިން ކޯޓުހެދި ސަރުކާރުވެސް މިމީހުނަށް ކޮންއިންސާފެއްތޯ ހެދޭނީ. ފުރަތަމަ އަންނި ލަންޑަނުން އައިސް މަޖިލިސްކުރާގޭގައި ހުރެގެން ކޮވިޑްއަށް ޓެސްޓުކުރިކުރުން އެއީވެސްގޯހެއް އެއީ އަންނިގެ ގެތަ؟ ނިކަންއެމައްސަލަބަލާބަލަ. މިސާލަކަށް އެއިރު އަންނި ފައްސިވެފަ ހުރިނަމަ މަޖިލިސްކުރާގޭގައި ތިބި ކިތަށްމީހުނަށް ޖެހޭނެ، ކޮބާރައްކާތެރިކަން\nމެއި 1, 2020 06:20\nމިވަގުތަކީ އަދި ތިޔަ މައްސަލަ ބެލުމަށް އުޅެންވީ ވަގުތެއްނޫން... އިތުރު ބައެއްގެ ފުރާނަ މިބަލީގައި ނުދާނެފަދަ ފިޔަވަޅުތަކެއް އެޅުއްވުން މުޙިއްމު ކަމުގައި ދެކެން... މާތް ﷲ އަޅަމެން މި ބަލިމަޑުކަމުން ސަލާމަތްކުރައްވާ ރައްކާތެރި ކުރައްވާށި!!! އާމީން\nރޯދަމަސް ކަން ހަދާން ކުރާތި!\nކޮވިޑް19 އަށް ސާންޕަލް ނެގިތަން ފެނުނު މީހެއްގެ ހައިސިއްޔަތުން ބުނަން އެންމެ ސާންޕަލެއްވެސް ނަގަނީ ވަ ރަށް ރައްކާ ތެ ރިވެގެން އެނަގާ ނިންމުމުގައި ވަ ރަށް ގިނަ ވަގުތުނަގައި އެނަގާ މީހުންނަށް އެހާ ތަކްލީފް ބޮޑު\nކަން ފާހަގަކު ރެވޭ މަ މަހިތަށް އެ ރި ގިނަ ބަޔަކަށް މިބަލި ޖެހިއްޖެނަމަ ކިހިނެއްހޭ މި ސާންޕަލްތަށް ނަގާނީ\nއެހާވެސް ބޮޑުކަމެއް މީ ފު ރާނަ އަތްމަށްޗަށް ލާގެން އެމަސައްކަތުގަ އުޅޭމީހުންނަށް އެންމެކުޑަމިނު އިހްތި ރާމް ކޮށްލަން ކީއްތަވާނީ


SunOnline: Raajjeyge sifa thakaaeku aa terminal ge design ah badhalu genesfi\nރާއްޖޭގެ ސިފަތަކާއެކު އާ ޓާމިނަލްގެ ޑިޒައިނަށް ބަދަލު ގެނެސްފި\nމާހިލް މުހައްމަދު 10 Nov 2019, 22:44\nމިދިޔަ ހަފްތާގައި ރައީސް އިބްރާހިމް މުހައްމަދު ސޯލިހު ވެލާނާ އިންޓަނޭޝަނަލް އެއާޕޯޓުގެ މަސައްކަތްތައް ކުރިއަށް ދާ ގޮތް ބައްލަވާލައްވަނީ --- ފޮޓޯ/ ރައީސް އޮފީސް\nވެލާނާ އިންޓަނޭޝަނަލް އެއާޕޯޓުގައި އަޅާ އާ ޓާމިނަލްގެ ޑިޒައިނަށް ބަދަލުތަކެއް ގެނެސް، އެ މަސައްކަތް ވަރަށް ހަލުއިކަމާއެކު ކުރިއަށްދާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރާއްޖޭގެ 51 ވަނަ ޖުމްހޫރީ ދުވަހުގެ މުނާސަބަތުގައި މިރޭ ދަރުބާރުގޭގައި ކުރިއަށްދިޔަ ޖަލްސާގައި ގައުމާ މުހާތަބުކުރައްވައި ވާހަކަދައްކަވަމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ ކުރިއަށް އޮންނަ އަހަރުގައި ސަރުކާރުން ކުރުމަށް ނިންމާފައިވާ ގިނަ ކަންތައްތަކެއްގެ ވާހަކަތަކެއް ވިދާޅުވެފައެވެ.\nރައީސް ސޯލިހު ވިދާޅުވީ ވެލާނާ އިންޓަނޭޝަނަލް އެއާޕޯޓުގެ މަޝްރޫއަކީ ކުރިއަށް އޮތް އަހަރުގެ ތެރޭގައި އެންމެ ބޮޑު އިސްކަމެއް ދީގެން ހިންގާނެ މަޝްރޫއުތަކުގެ ތެރޭގައި ހިމެނޭ ކަމެއް ކަމަށެވެ.\nއެއާޕޯޓު ތަރައްގީކުރުމުގެ ބިޔަ މަޝްރޫއުގައި ހިމެނޭ އާ ޓާމިނަލްގެ މަސައްކަތް މަޑުޖެހިފައި އޮތުމަށްފަހު މިދިޔަ ޖުލައި މަހު ވަނީ އެކަން އަލުން ފަށާފައެވެ. މިހާރު އެއާޕޯޓުގައި ހުރި ޓާމިނަލުގެ ހުޅަނގު ދެކުނު ފަރާތުން 78،000 އަކަ މީޓަރުގެ ސަރަހައްދެއްގައި ހަދާ މި ޓާމިނަލުގެ ފައުންޑޭޝަންގެ މަސައްކަތް ކުރިއަށްދާ އިރު، ޕައިލިންގްގެ މަސައްކަތް ވަނީ މުޅިން ނިންމާލާފައެވެ.\nރައީސް ސޯލިހު މިރޭ ވިދާޅުވީ އެއާޕޯޓުގެ އާ ޓާމިނަލްގެ މަސައްކަތް މިހާރު ކުރިއަށް ދަނީ އެތަނުގެ ޑިޒައިނަށް ބަދަލުތަކެއް ގެނެސްގެން ކަމަށެވެ.\n"އާ ޓާމިނަލްގެ މަސައްކަތް ހުއްޓިފައި އޮތުމަށްފަހު އެ މަސައްކަތް އަލުން ފަށައިގެން ވަރަށް ހަލުއިކަމާއެކު ކުރިއަށް އެބަދޭ. ޓާމިނަލްގެ މަސައްކަތް މިހާރު ކުރިއަށް ދަނީ ރާއްޖެ ސިފަވާ ގޮތަށް ޑިޒައިނަށްވެސް ބަދަލު ގެނެސްގެން،" ރައީސް ވިދާޅުވިއެވެ.\nމިދިޔަ ހަފްތާ ތެރޭގައި ރައީސް އިބްރާހިމް މުހައްމަދު ސޯލިހު ވަނީ ވެލާނާ އިންޓަނޭޝަނަލް އެއާޕޯޓުގައި ހިނގަމުންދާ ތަރައްގީގެ މަޝްރޫއުތައް ހިނގަމުންދާ ގޮތް ބައްލަވާލައްވާފައެވެ.\nރައީސް ވިދާޅުވީ ބޯޑިންގް ބްރިޖުތަކާއި ޓާމިނަލް ނިމޭއިރު، އަހަރަކު ތިން މިލިއަން މީހުންނަށް ހިދުމަތް ދެވޭ ވަރަށް ޓާމިނަލުގެ ޖާގަ އިތުރުވެގެން ދާނެ ކަމަށެވެ.\nމި އަހަރުގެ ޖެނުއަރީ މަހު ރައީސް ސޯލިހު ނޫސްވެރިންނާ ބައްދަލުކުރައްވައި ވިދާޅުވީ އެމަނިކުފާނު ވެރިކަމާ ހަވާލުވެވަޑައިގެން ބެއްލެވި އިރު އެއާޕޯޓުގެ އާ ޓާމިނަލުގެ ކުރެހުމެއް ނެތް ކަމަށެވެ.\nސައުދީ ބިންލާދިން ގްރޫޕާ ހަވާލުކޮށްގެން ހިިންގާ މި މަޝްރޫއަށް އަބޫދާބީ ފަންޑާއި، ކުވެއުތު ފަންޑާއި ސައުދީ ފަންޑާއި، އޯޕެކް ފަންޑް ފޯރ އިންޓަނޭޝަނަލް ޑިވެލޮޕްމެންޓް (އޮފިޑް)އިން 680 މިލިއަން ރުފިޔާ ވަނީ ދީފައެވެ.


UCL: Juventus balikoh group ge evvanaigai Barca hamajehilaifi | Jazeera\tޔުވެންޓަސް ބަލިކޮށް ގްރޫޕް އެއްވަނައިގައި ބާސާ ހަމަޖެހިލަައިފި - Jazeera\nޔުވެންޓަސް ބަލިކޮށް ގްރޫޕް އެއްވަނައިގައި ބާސާ ހަމަޖެހިލަައިފި\nސާއިފް ޝިޔާދު October 29, 2020 47 views0\nޔުއެފާ ޗެމްޕިއަންސް ލީގުގައި ޔުވެންޓަސްއާ ދެކޮޅަށް ކުޅުނު މެޗު ކާމިޔާބުކޮށް ގްރޫޕްގެ އެއްވަނައިގައި ބާސެލޯނާ ހަމަޖެހިލައިފިއެވެ.\nރަށުން ބޭރުގައި ޔުވެންޓަސްއާ ދެކޮޅަށް ކުޅުނު މެޗު ބާސާއިން ކާމިޔާބުކުރީ 2-0 ގެ ނަތީޖާއަކުންނެވެ. ބާސާގެ ފަރާތުން މޮޅު ކުޅުމެއް ފެނިގެންދިޔަ މި މެޗުގެ ކުރީކޮޅު ބާސާއިން ގިނަ ހަމަލާތަކެއް އުފެއްދިއިރު ގްރީޒްމަންގެ ހަމަލާއެއް ގޯލުގެ ދަނޑިއަށް އަމާޒުވެފައިވެއެވެ. މެޗުގެ 14 ވަނަ މިނެޓުގައި ބާސާއަށް ލީޑު ނަގައިދިނީ އުސްމާން ޑެމްބެލޭއެވެ. ފުރަތަމަ ހާފުގައި ޔުވެންޓަސްގެ އަލްވާރޯ މޮރާޓާ ދެ ލަނޑު ޖެހި ނަމަވެސް އެ ދެ ލަނޑު ވެސް ބަލާފައިވަނީ އޮފްސައިޑް ލަނޑުގެ ގޮތުގައެވެ.\nދެވަނަ ހާފު ފެށިގެން ވެސް ދެ ޓީމުން ހަމަލާ އުފައްދަމުން ދިޔައިރު މޮރާޓާ ޖެހި ތިންވަނަ ލަނޑެއް ވެސް ވަނީ ވީއޭއާރު މެދުވެރިކޮށް އޮފްސައިޑް ކަމަށް ނިންމާފައެވެ. އޭނާ ވެގެންދިޔައީ ވީއޭއާރު ބޭނުންކުރަން ފެށި ފަހުން އޮފްސައިޑް ހެޓްރިކެއް ހެދި ފުރަތަމަ ކުޅުންތެރިޔާއަށެވެ. މި މެޗުގައި ބާސާއިން ޖެހި ދެވަނަ ލަނޑު އިތުރު ވަގުތުގެ ތެރޭގައި އެޓީމަށް ޖަހައިދިނީ ކެޕްޓަން މެސީއެވެ.\nމި ގްރޫޕްގެ ދެވަނަ މެޗުގައި ފެރެންވަރޯސް އަދި ޑީނަމޯ ކިއޭވް ބައްދަލުކުރި މެޗު ނިމުނީ 2-2 އިން އެއްވަރުވެގެންނެވެ. ކުޅުނު ދެ މެޗު ވެސް ކާމިޔާބުކޮށް6ޕޮއިންޓާއެކު ގްރޫޕްގެ އެއްވަނައިގައި އޮތީ ބާސާއެވެ. ދެވަނައިގައި ތިން ޕޮއިންޓާއެކު ޔުވެންޓަސް އޮތްއިރު ތިންވަނައިގައި އޮތީ ޑީނަމޯ ކިއޭވްއެވެ. އަދި ހަތަރު ވަނަ ލިބެނީ ފެރެންވަރޯސް އަށެވެ.


ހއ އަތޮޅުގެ5ދާއިރައިން4ދާއިރާ އެމްޑީޕީއަށް — Ihavandhoo.com\n12 މެއި 20170މުހައްމަދު އަކްރަމް\nމިދިޔަ ހޮނިހިރުދުވަހު ބޭއްވި ލޯކަލް ކައުންސިލް އިންތިހާބުގެ ވަގުތީ ނަތީޖާއިން ދައްކާގޮތުން، ހއ އަތޮޅުގެ5އިންތިހާބީ ދާއިރާގެ ތެރެއިން4އިންތިހާބީ ދާއިރާއިން ހއ އަތޮޅު ކައުންސިލަށް އެމްޑީޕީގެ ޓިކެޓްގައި ވާދަކުރި ކެނޑިޑޭޓުން ހޮވިއްޖެއެވެ. ވަގުތީ ނަތީޖާއިން ދާއްކާގޮތުން ހއ އަތޮޅު ކައުންސިލަށް ޕީޕީއެމް ޓިކެޓްގައި ވާދަކުރި ކެނޑިޑޭޓޫންނަށް ކާމިޔާބުކުރެވުނީ އެންމެ ގޮނޑިއެކެވެ.\nއެމްޑީޕީއިން ހއ އަތޮޅު ކައުސިލުން ކާމިޔާބު ކޮށްފައިވަނީ ހޯރަފުށި ދާއިރާ، އިހަވަންދޫ ދާއިރާ، ދިއްދޫ ދާއިރާ އަދި ބާރަށު ދާއިރާއެވެ. ޕީޕީއެމްއަށް ކުރިލިބިފައިވަނީ ކެލާ ދާއިރާއިންނެވެ. ހއ އަތޮޅުގައި5އިންތިހާބީ ދައިރާ އޮންނައިރު ކުރިން ބޭއްވި2ލޯކަލް ކައުންސިލް އިންތިހާބުގައިވެސް، ކޮންމެ އިންތިހާބީ ދާއިރާއަކުން2ކައުންސިލަރުންނާއި އެކު ޖުމްލަ 10 ކައުންސިލަރުން އަތޮޅު ކައުންސިލަށް އިންތިހާބު ކޮށްފައިވެއެވެ. ނަމަވެސް ޤާނޫނަށް ގެނެވުނު ބަދަލާއިއެކު މިފަހަރު އަތޮޅު ކައުންސިލަށް އިންތިހާބުކުރާނީ، އިންތިހާބީ ކޮންމެ ދާއިރާއަކުން 1 ކައުންސިލަރެވެ.\nހޯރަފުށީ ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ދިފާއުކޮށްފައިވަނީ އެމްޑީޕީގެ ކެނޑިޑޭޓް އިބްރާހިމް ރަޝީދެވެ. އިބްރާހިމް ރަޝީދު 1234 ވޯޓް ހޯއްދަވާފައިވާއިރު އޭނާއާ ވާދަކުރި އަހުމަދު މައުރޫފަށް ލިބިލައްވާފައިވަނީ 1021 ވޯޓެވެ. އިބްރާހިމް ރަޝީދަކީ 2011 ވަނައަހަރުން ފެށިގެން ހޯރަފުށީގެ އަތޮޅުކައުންސިލް ގޮނޑި ދިފާއުކުރައްވަމުން އަންނަ ބޭފުޅެކެވެ. މިހިނގާ ދައުރުގައި ހއ އަތޮޅު ކައުންސިލްގެ ނައިބު ރައީސްކަން ކުރައްވަމުންއަންނަ އިބްރާހިމް ރަޝީދު އެގޮނޑިއަށް އިންތިހަބުމިވީ ތިންވަނަ ދައުރަކަށެވެ. 2014 ވަނަ އަހަރުގެ ލޯކަލް ކައުންސިލް އިންތިހާބުގައި އިބްރާހިމް ރާޝީދަށް ލިބުނީ 1215 ވޯޓެވެ. ނަމަވެސް މިހާތަނަށް ދައްކާ ވަގުތީ ނަތީޖައިން އެބޭފުޅާވަނީ 2014 ވަނައަހަރަށްވުރެ އިތުރަށް 19 ވޯޓް ހޯއްދަވާފައެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި ހޯރަފުށީ ދާއިރާއިން އަތޮޅުކައުންސިލަށް އިންތިހާބުވެފައިވަނީ އެމްޑީއޭގެ ކައުންސިލަރަކާއި އެމްޑީޕީގެ ކައުންސިލަރެކެވެ. ރައްޔިތުންގެ މަޖިލީހުގެ ހޯރަފުށީ ދާއިރާ ތަމްސީލް ކުރައްވަމުން ގެންދަވަނީ އެމްޑީއޭގެ މުހައްމަދު އިސްމާއީލްކަން ފާހަގަކޮށްލެވެއެވެ.\nއިހަވަންދޫ ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ދިފާއުކޮށްފައިވަނީ އެމްޑީޕީގެ ކެނޑިޑޭޓް އަބުދުﷲ ހުސައިންއެވެ. އަބުދުﷲ ހުސައިން 1616 ވޯޓް ހޯއްދަވާފައިވާއިރު އޭނާއާ ވާދަކުރި މުހައްމަދު އަރީބަށް ލިބިލައްވާފައިވަނީ 898 ވޯޓެވެ. އަބުދުﷲ ހުސައިނަކީ 2011 ވަނައަހަރުން ފެށިގެން އިހަވަންދޫ އަތޮޅުކައުންސިލް ގޮނޑި ދިފާއުކުރައްވަމުން އަންނަ ބޭފުޅެކެވެ. މިއީ އެބޭފުޅާ އެގޮނޑިއަށް އިންތިހާބުވި ތިންވަނަ ފަހަރެވެ. 2014 ވަނަ އަހަރުގެ ލޯކަލް ކައުންސިލް އިންތިހާބުގައި އަބުދުﷲ ހުސައިންއަށް ލިބުނީ 1309 ވޯޓެވެ. ނަމަވެސް މިހާތަނަށް ދައްކާ ވަގުތީ ނަތީޖައިން އެބޭފުޅާވަނީ 2014 ވަނައަހަރަށްވުރެ އިތުރަށް 307 ވޯޓް ހޯއްދަވާފައެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި އިހަވަންދޫ ދާއިރާއިން އަތޮޅުކައުންސިލަށް އިންތިހާބުވެފައިވަނީ އެމްޑާޕީގެ ދެކައުންސިލަރެކެވެ. ރައްޔިތުންގެ މަޖިލީހުގެ އިހަވަންދޫ ދާއިރާ ތަމްސީލް ކުރައްވަމުން ގެންދަވަނީ ޕީޕީއެމްގެ އެމްޕީ މުހައްމަދު އަބުދުﷲ ކަން ފަހަގަކުރެވެއެވެ.\nބާރަށު ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ދިފާއުކޮށްފައިވަނީ އެމްޑީޕީގެ ކެނޑިޑޭޓް އަލީ ޝަމީމެވެ. އަލީ ޝަމީމް 1230 ވޯޓް ހޯއްދަވާފައިވާއިރު އޭނާއާ ވާދަކުރި ހުސައިން ނަސީރަށް ލިބިލައްވާފައިވަނީ 1098 ވޯޓެވެ. އަލީ ޝަމީމް ފުރަތަމަ ބާރަށު ދާއިރަގެ ގޮނޑިއަށް އިންތިހާބުވީ 2014 ވަނަ އަހަރުއެވެ. ވީމާ މިއީ އެބޭފުޅާ އެގޮނޑިއަށް އިންތިހާބުވި ދެވަނަ ފަހަރެވެ. 2014 ވަނަ އަހަރުގެ ލޯކަލް ކައުންސިލް އިންތިހާބުގައި އަލީ ޝަމީމަށް ލިބުނީ 1209 ވޯޓެވެ. ނަމަވެސް މިހާތަނަށް ދައްކާ ވަގުތީ ނަތީޖައިން އެބޭފުޅާވަނީ 2014 ވަނައަހަރަށްވުރެ އިތުރަށް 21 ވޯޓް ހޯއްދަވާފައެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި ބާރަށު ދާއިރާއިން އަތޮޅުކައުންސިލަށް އިންތިހާބުވެފައިވަނީ އެމްޑާޕީގެ ކައުންސިލަރަކާއި ޕީޕީއެމްގެ ކައުންސިލަރެކެވެ. ރައްޔިތުންގެ މަޖިލީހުގެ ބާރަށު ދާއިރާ ތަމްސީލް ކުރައްވަމުން ގެންދަވަނީ ޕީޕީއެމްގެ އެމްޕީ އިބްރާހިމް ސުޖާއުކަން ފަހަގަކުރެވެއެވެ.\nމިފަހަރުގެ އިންތިހާބުން ނާކާމިޔާބުވި ހުސައިން ނަސީރަކީ ބާރަށު ދާއިރަގެ ގޮނޑިއަށް 2011 އަދި 2014 ވަނައަހަރުވެސް އިންތިހާބުވެފައިވާ ބޭފުޅެއްކަން ފަހަގަކުރެވެއެވެ.\nދިއްދޫ ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ކާމިޔާބު ކޮށްފައިވަނީ އެމްޑީޕީގެ ކެނޑިޑޭޓް އަބުދުﷲ ސިރާޖްއެވެ. އަބުދުﷲ ސިރާޖަށް 1153 ވޯޓް ހޯއްދަވާފައިވާއިރު އޭނާއާ ވާދަކުރި އަޙުމަދު ޢަބްދުލްޤައްޔޫމަށް ލިބިލައްވާފައިވަނީ 788 ވޯޓެވެ. މިއީ އަބުދުﷲ ސިރާޖް ހއ އަތޮޅުކައުންސިލްގެ ގޮނޑިޔަކަށް އިންތިހާބުވި ފުރަތަމަ ފަހަރެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި ދިއްދޫ ދާއިރާއިން އަތޮޅުކައުންސިލަށް އިންތިހާބުވެފައިވަނީ ޕީޕީއެމްގެ ދެ ކައުންސިލަރެކެވެ. ރައްޔިތުންގެ މަޖިލީހުގެ ދިއްދޫ ދާއިރާ ތަމްސީލް ކުރައްވަމުން ގެންދަވަނީ ޕީޕީއެމްގެ އެމްޕީ އަބުދުލްލަތީފް މުހައްމަދުކަން ފަހަގަކުރެވެއެވެ.\nމިފަހަރުގެ އިންތިހާބުން ނާކާމިޔާބުވި އަޙުމަދު ޢަބްދުލްޤައްޔޫމަކީ ދިއްދޫ ދާއިރަގެ ގޮނޑިއަށް 2014 ވަނައަހަރު އިންތިހާބުވި ބޭފުޅެވެ. އެފަހަރު އެބޭފުޅާ އިންތިހާބުވީ 1002 ވޯޓް ހޯއްދަވައިގެންނެވެ.\nކެލާ ދާއިރާގެ ވަގުތީ ނަތީޖާއިން ދައްކާގޮތުން އެދާއިރާގެ އަތޮޅުކައުންސިލް ގޮނޑި ކާމިޔާބު ކޮށްފައިވަނީ ޕީޕީއެމްގެ ކެނޑިޑޭޓް އަބުދުﷲ އިންފާޒްއެވެ. އަބުދުﷲ އިންފާޒަށް 785 ވޯޓް ހޯއްދަވާފައިވާއިރު އޭނާއާ ވާދަކުރި އަޙުމަދު ރިޝްވާނަށް ލިބިލައްވާފައިވަނީ 765 ވޯޓެވެ. މިއީ އަބުދުﷲ އިންފާޒް ހއ އަތޮޅުކައުންސިލްގެ ގޮނޑިޔަކަށް އިންތިހާބުވި ފުރަތަމަ ފަހަރެވެ.\nފާހަގަކުރެވޭ ގޮތުގައި އަބުދުﷲ އިންފާޒަކީ 2014 ވަނައަހަރުގެ ލޯކަލް ކައުންސިލް އިންތިހާބުގައި ކެލާ ރަށުކައުންސިލަށް އެމްޑީޕީ ޓިކެޓްގައި ވާދަކޮށް 488 ވޯޓައިއެކު އިންތިހާބުވެފައިވާ ބޭފުޅެކެވެ. ހިނގަމުންމިދާ ދައުރުގައި ހއ ކެލާ ކައުންސިލްގެ ރައީސަކީވެސް އެބޭފުޅާއެވެ.\n2014 ވަނައަހަރުގެ ލޯކަލް ކައުންސިލް އިންތިހާބުގައި ކެލާ ދާއިރާއިން އަތޮޅުކައުންސިލަށް އިންތިހާބުވެފައިވަނީ ޕީޕީއެމްގެ ކައުންސިލަރަކާއި އެމްޑީޕީގެ ކައުންސިލަރެކެވެ. ރައްޔިތުންގެ މަޖިލީހުގެ ކެލާ ދާއިރާ ތަމްސީލް ކުރައްވަމުން ގެންދަވަނީ ޕީޕީއެމްގެ އެމްޕީ އަލީ އާރިފްއެވެ.\nފާހަގަކުރެވޭ ކަމަކީ ހއ އަތޮޅު ކައުންސިލަށް ހޮވިފައިވާ ގިނަ ބޭފުޅުންނަކީ ކުރިންވެސް އަތޮޅު ކައުންސިލަރުންގެ ގޮތުގައި ހަރަކާތެރިވެފައިވާ ފަރާތްތަކެއް ކަމެވެ. އެގޮތުން ހޯރަފުށީ ދާއިރާއިން އިންތިހާބުވި އިބްރާހިމް ރަޝީދު އާއި އިހަވަންދޫ ދާއިރާއިން އިންތިހާބުވި އަބުދުﷲ ހުސައިން އިންތިހާބުމިވީ ތިންވަނަ ދައުރަކަށެވެ. އަދި ބާރަށު ދާއިރާއިން އިންތިހާބުވި އަލީ ޝަމީމް ހއ އަތޮޅު ކައުންސިލަށް އިންތިހާބުވިމީ ދެވަނަ ދައުރަކަށެވެ. ދިއްދޫ ދާއިރާއިން އިންތިހާބުވި އަބުދުﷲ ސިރާޖް އަދި ކެލާ ދާއިރާއިން އިންތިހާބުވި އަބުދުﷲ އިންފާޒް ހއ އަތޮޅު ކައުންސިލަށް އިންތިހާބުވެފައިމިވަނީ މުޅިން އަލަށެވެ.\nހއ އަތޮޅު ކައުންސިލްގެ ބޮޑު މެޖޯރިޓީއެއް އެމްޑީޕީއަށް ލިބިފައިވާއިރު، ހއ އަތޮޅުގެ ހުރިހާ އިންތިހާބީ ދާއިރާއެއްގެވެސް މަޖިލިސް މެމްބަރުކަން ކުރައްވަމުންގެންދަވަނީ ޕީޕީއެމް އަދި އެމްޑީއޭއަށް ނިސްބަތްވާ ބޭފުޅުންކަން ފާހަގަކުރެވެއެވެ.\n↵ ހއ.އަތޮޅު ކައުންސިލް, ހއ ބާރަށް, ހއ. ހޯރަފުށި, ހއ. ކެލާ, ހއ. އުތީމް, ހއ. ވަށަފަރު, ހއ. މާރަންދޫ, ހއ. މުރައިދޫ, ހއ. މޮޅަދޫ, ހއ. ފިއްލަދޫ, ހއ. ދިއްދޫ, ހއ. ތަކަންދޫ, ހއ. ތުރާކުނު, ހއ.އުލިގަމް, އެމްޑީއޭ އިހަވަންދޫ, އެމްޑީޕީ އިހަވަންދޫ, ޕީޕީއެމް ކޯލީޝަން, ޕީޕީއެމް އިހަވަންދޫ, ލޯކަލް ކައުންސިލް އިންތިހާބު\nއެމް ޑީ އޭ އިހަވަންދޫ އޮފީސް ހުޅުވައިފި\nއެމް ޑީ އޭގެ ހާއްސަ ޖަލްސާއެއް އިހަވަންދޫގައި ބާއްވައިފި\nމުޙައްމަދު އާސިފްވެސް ފަރުދީ ވައުދު ފުއްދަވައިފި!


BREAKING: Sarukaarun Raajjeyge Gina Media Thakakah Inzaaru Dhee Joorimanaa Kuran Fashaifi - Vaguthu\nސަރުކާރުން ރާއްޖޭގެ ގިނަ މީޑިއާތަކަކަށް އިންޒާރުދީ ޖޫރިމަނާ ކުރަން ފަށައިފި\nޖެންޑާ މިނިސްޓަރ އައިޝަތު މުހައްމަދު ދީދީ ވަގުތު އަށް މައުލޫމާތު ދެއްމަވަނީ؛- ވަގުތު އިމޭޖަސް- މުހައްމަދު އަފްޒަލް\nރައީސް އިބްރާހިމް މުހައްމަދު ސޯލިހްގެ ސަރުކާރުން ރާއްޖޭގެ ގިނަ މީޑިއާތަކަކަށް އިންޒާރުދީ ޖޫރިމަނާ ކުރަން ފަށައިފިއެވެ.\nމީޑިއާތަކަށް އިންޒާރުދީ ޖޫރިމަނާ ކުރަމުން ދަނީ ޖެންޑަ މިނިސްޓްރީންނެވެ. މިއީ ރާއްޖެ އަށް ޑިމޮކްރަސީ ގެނައި ފަހުން ސަރުކާރު މިނިސްޓްރީއަކުން މީޑިއާތައް ޖޫރިމަނާ ކުރަން ފެށި ފުރަތަަ ފަހަރެވެ.\n"ވަގުތަށް" އެނގިފައިވާ ގޮތުގައި ޖެންޑަ މިނިސްޓްރީގެ ދަށުން ހިންގާ ފެމިލީ ޕްރޮޓެކްޝަން ސާވިސް އިން މީޑިއާތައް ޖޫރިމަނާ ކުރަނީ އުމުރުން 13 އަހަރުގެ ކުއްޖާ ރަހީނުކޮށް މަރާލި މައްސަލައާ ގުޅިގެން ބައެއް މީޑިއާތަކުން ހަބަރު ފަތުރަމުން އަންނަ ގޮތާ ގުޅިގެންނެވެ.\nޖެންޑަ މިނިސްޓްރީގެ އެ ނިންމުމާ އެއްގޮތަށް ބައެއް މީޑިއާތައް ޖޫރިމަނާކޮށް އެހެން ބައެއް މީޑިއާތަކަށް އިންޒާރުގެ ސިޓީ ވަނީ ފޮނުވައިފައެވެ. އަދި އިތުރު މީޑިއާތަކަށް ސިޓީ ފޮނުވުމުގެ މަސައްކަތް ދަނީ ކުރަމުންނެވެ.\nރާއްޖޭގައި މީޑިއާތަކުގެ މައްސަލަތައް ބަލައި ފިޔަވަޅު އެޅުމުގެ ގާނޫނީ ބާރު ލިބިފައި އޮންނަނީ މީޑިއާ ކައުންސިލަށާއި ބްރޯޑްކާސްޓިން ކޮމިޝަނަށެވެ. މީޑިއާ ކައުންސިލުން އޮންލައިން މީޑިއާތައް ރެގިއުލޭޓްކޮށް ބަލަހައްޓަމުން އަންނަ އިރު ބްރޯޑްކާސްޓިން ކޮމިޝަންގެ ޒިންމާއަކީ ޓީވީތައް ރެގިއުލޭޓް ކުރުމެވެ.\nޖެންޑަ މިނިސްޓްރީން ފިޔަވަޅު އަޅަމުން ގެންދަނީ އެއްވެސް މީޑިއާއަކާ ސުވާލު ވެސް ކުރުމެއް ނެތިއެވެ.\nޖޫން 24, 2021 14:23\nމިސަރުކާރަކީ ޖުރިމަނަ ކުރުމުގާ ހަދުފަހަނާ އަލާފާ ސަރުކާރެތް\nޖޫން 24, 2021 21:18\nމީޑިއާ ވީމާ ކުށެއް ކުރިޔަސް އަދަބެއް ލިބިގެން ނުވޭތަ؟؟ ޤާނޫނަށްވުރެއް މަތީގަ ތިބޭ ބަޔަކީތަ؟؟ ދުނިޔޭގެ ހުރިހާތާކުވެސް ޤާނޫނާ ޤަވާެިދާ ޚިލާފުވީމަ އަދަބު ލިބޭނެ.. ދެރައީ ޕީޕީވެރިކަމުގަ ރާއްޖޭގެ ވަކި މީޑިއާއަކަށް ހައްދުން ނައްޓާވަރަށް އަދަބުދީ މިލިޔަނުންކުރި ޖޫރިމަނާތައް މަތިން ހަނދާން ނެތުނީމަ\nޖޫން 25, 2021 00:10\nއަޅެ ތިހެންވީރު މީޑިޔާއިން ކުރި ކުށަކީ ކޮބައިކަން ކިޔާދީބަލަ.\nޖޫން 24, 2021 14:32\nޖޫރިމައިނާ ސަރުކާރު ދެން ވަގުން އަށްޖަހާ\nޖޫން 24, 2021 21:20\nހަމަ ހިނިގެޅެނީ..ޕީޕީ ޑީފެކުސަނު ޑީ ގުރޭޑުންގެ ވިސްނުން ފެނިފަ.. ޖޫރިމަނާއޭ ކިޔާފަ އަނގަހުޅުވަން ލަދެއް ނުގަނޭތަ؟؟ ކޮބާ ތިޔަ ޕީޕީވެރިކަމުގަ ވަކި މީޑިއާތަކެއް ބަލާފަ މިލިޔަނުން ކުރި ޖޫރިމަނާތައް؟؟\nޖޫން 24, 2021 14:40\nނޫސްވެރިން އެންމެ އިންޗިއެއް ވެސް ފަހަތަށް ނުޖެހޭތި.ބޭނުން އެއްޗެއް ލިޔާނީ.ސަރުކާރު ޖެހޭނީ މަހަށް ދާން.#މާއްދާ27\nޖޫން 24, 2021 16:40\nޢާދަނާ ކަލޭ މަހައްދޭބަލަ. ދޮގުވާހަކަވިއްކައިގެން ލާޜިހޯދާ ފައިސާ ހަލާލުވާނެތޯ.\nޖޫން 24, 2021 14:44\nޖެހޭ ޖޫރިމަނާ ކުރަން\nނުޖެހެ ލިޔާކައް ކަލޭ މެން އާއިލާ ބަޔަކު މަރުވީމަ ތިހެން އުޅޭނެބާ ޖަހަޖަޙާ ފަ\nޖޫން 25, 2021 00:12\nތިޔައީ މައްސަލަ ފޮރުވާ އޮއްބާލަން ދައްކާ ބަހަނާ.\nޖުލައި 2, 2021 09:04\nރަނގަޅުވާހަކައެއް. މައްސަލަ އެނގޭ އެންމެނައަވެސް، ކަލޭމެންނަށް އިހުތިރާމު ކުރަން ނޭނގެނީ\nޖޫން 24, 2021 15:00\nޖޫރިމަނާ އަކީ، ދައުލަތް ހިންގުމުގައި މުހިންމު އެއްޗެއް! ޖޫރިމަނާ ދައްކާލަދެއްވާ!\nރައްޔިތުންނާއި މުޚާތަބު ކޮށްފައި ދެއްކި ފޮނިވާހަކަތައް ކޮބާތޯ. ވާހަކަފުޅުތަކުގައި ނޫސްވެރިންނަށް ޙައްޤަުތަކާއި މިނިވަންކަމުން ފުރި އުތުރި އަރާ. އެހެން މީހެއްގެ ޝުޢޫރުބާ މިވިދާޅުވަނީ. ނޫނީ އެހެން މީހަކު ލިޔެފައި ތައްޔާރު ކޮށްދެނީބާ.\nޖޫން 24, 2021 15:13\nތިއޮތީ އެމް ޑީ ޕީ ގެ ދުރޫސުލް އަހުލާގުން ދުލާ ގަލަމުގެ މިނިވަންކަންހޯދައިދީފައި ، ޑިމޮކުރަސީގެ ދޮންބައްޕަ ކެނެރީގެ ސޮރަށް ވަރަށް ސަލާމް ، ރީނދޫ ގުރޫޕު ބާރަށް އަތްޖަހާ...\nދެން އަތް ޖަހަ ދެން އަތް ޖަހަ ދެން އަތް ޖަހާހާހާހަހާހާހާ\nޖޫން 24, 2021 15:15\nކަލޭމެން ގެނައި ރައްވެހި ފަތިހެއްނު މި..\nމިސަރުކާރު ހިންގަން ލާރި ބޭނުން އެހެންވީމަ ކޮންމެވެސް ގޮތަކުން ލާރި ހޯދާނުން އެންމެ ފަސޭހައިން ބޮޑު އެއްޗެއް ލިބެނީ ޖޫރިމަނާއެއް ކޮއްލައިގެން.\nޖޫން 24, 2021 15:30\nވައްކަން ކޮއްކޮއް ސަ ރުކާރަކު ލާ ރި އެއް ނެތް. ޖު ރުމާނާއިން ކި ރިޔާވެސް ލާ ރިކޮޅެއް ލިބެން އޮތީ ހަމައެކަނި އެގޮތައް. ލާ ރި ލިބުނީމައި އަނެއްކާވެސް ވަގުންގެ ޖީބަށް.\nޖޫން 24, 2021 15:33\nކޮން ގާނޫނަކުން ބާރު ލިބިގެން ކުރި ކަަމެއް!\n🤣🤣🤣 މޑޕ މީހުން ދަސްކޮށްދިނީ ،ވެއްޓުނީމަ ތެދުވިފާ އަނގަހުޅުވަން ފާޑުކިޔަން، ،މިމީހުންނާ ޖެހުނީމަ މިހާ ރު މިކަންތައް ބަންކު ރަން އުޅެނީ ހަޖަމު ނުވީތަ، މިމީހުން ރައްޔިތުންގެ ތެ ރެއިން މޮޔަމީހުން ގޮވައިގެން އެމީހުން އަތަށް ބޯޑުދީގެން މުޅި ރާއްޖޭގެ މަގުމަތީގަ މިމީހުން ރުޅިއަންނަ މީހުން ދަންޖައްސަން ގޮވިހަދާން އެބަހު ރި 🙄\nޖޫން 24, 2021 16:06\nސިދާތާ ވާ ރަނގަޅުތާ ....އައިޝާ ދީދި އަކީ ކުރިންވެސް ފައިލް ވެ ފައި ހުރި މިނިސްޓަރެއް\nޖޫން 24, 2021 16:07\nތުއްބީގޭ އިބްރާހިމް ދީދީ...ތުއްބީގޭ އައިޝާ ...ހަމަ އެއްވަރުގެ ކޮހުން\nޖޫން 24, 2021 16:19\nސަ ުރކާ ރުން ހިންގާ ޖަ ރީމާތައް ހައްދުފަހަނަ އަޅައިދާން\nދޫކު ރުމަކީ ވަ ރަށްބޮޑު ގޯހެކެވެ ނޫސްވެ ރިންގެ ދައު ރު\nފު ރިހަމައަށް އަދާކު ރަން ފުރ ރުސަތު ދިނުމަށް ސަ ރުކާ ރަށް\nތި ހުރިހާކަމެއްނުކޮއް ދައިތަ އިސްތިއުފަ ދީ\nޖޫން 24, 2021 17:09\nޖޫރިމަނާ ދައުލަތް ދައުލަތުލް ޖޫރިމަނާ.\nޖޫން 24, 2021 17:26\nސޯސަލް މީޑިޔާ ކޮންޓްރޯލް އެއް ނުކުރެވޭނެ އެވެ.\nޖޫން 24, 2021 17:28\nތި މިނިސްޓްރީ ހަވާލުކޮށްފަ ހުރީ ތާކުންތާކު ޖެހޭ މީހަކާއިއެއްނޫން، ފޯންކުރީމަ ފޯނުވެސް ނަގާތަނެއްނޫން 1412 އަށް ގުޅީމަވެސް ފޯނު ނަގާތަނެއް ނޫން. ތި މިނިސްޓަރަކީ ވާނުވާ ނޭގޭ މީހެއް. ތީ މިސަރުކާރުން ގޭގަ ބަހައްޓާ މުސާރަ ދޭންޖެހޭ މީހެއް.\nޖޫން 24, 2021 17:35\nކޮވިޑޭ ކިޔާފަ ވޯކް ފްރޮމް ހޯމޭ ކިޔާފަ އޮފީސް ގަނޑުވެސް ތަޅުއަޅުވާފަ ނުވިތާކަށް ގުޅީމަ ފޯނުގަނޑުވެސް ނުނެގޭ، އެކަމަކު ޖޫރީމާނާ ކުރަން ވަރު އެބަހުއްޓެއްނޫން، ތި ދައިތަގެ ލަދު ހަޔާތްކޮބާ،\nޖޫން 24, 2021 17:42\nފައިސާގެ އެއްވެސް ކަމެއް ހިންގޭނީ މަޖިލީހުގެ ތަޅުމުގަ ފާސް ކު\nރެވިގެން ގަވާއިދަކުން ނުކު ޜެ\nއާސާދީ އަވަހަށް އިސްތިއުފާދީ. ކަމަނާއަކަށް ވަޒީރުކަމެއް ނުކުރެވޭނެ. އެމްޑީޕީ ހަރާބުކުރަން ނޫޅޭ. މިސަރުކާރު ވަނީ ބޮޑުތަނުން ފެއިލްވެފަ.\nޖޫން 24, 2021 18:12\nޖެންޑާގެ ކުރީމިނިސްޓަރަށްވުރެ ވެސް މީނާގެކަންކަން މާފަލދޯ ޖޫރިމަނާ ......\nކުރިންވެސް ޖޫރިމަނާ ކުރި\nރ. ޔާމީންގެ ސަރުކާރުން ވެސް މީޑިއާ ތައް ބޮޑެތި ޢަދަދު ތަކުން ޖޫރިމަނާ ކުރިއެވެ. ވަކިން ޚާއްޞަކޮށް ރާއްޖެ ޓީވީ އަށް އަމާޒު ކުރިއެވެ. މިސަރުކާރުންވާ ވަކި ޚާއްޞަ މީޑިޔާއަކަށް ނުވަލާތާ އެވެ! އެންމެނަށް ވެސް ހަމަހަމަ އެވެ. އުޞޫލުތަކާއި ޚިލާފު ވަންޏާ މޫނަކަށް ކަނދުރާއަކަށް ބަލާނެކަމެއް ނެތެވެ.\nޖޫން 25, 2021 08:01\nރ ޔާމީންގެ ސަރުކާރުގައި ރ.ޓީވީ މިލިއަނުން ޖޫރިމަނާކުރީ އުސޫލުގެ ތެރެއިން. ޖަވާބުދާރީވާނެ ފުރުޞަތުވެސް ދިން. އެޕީލް ކުރާނެ ފުރުޞަތުވެސް ދިން. އެކަމަކު، ފޮނިދައްކަންވެގެން، ފަންޑުފޮށި ބަހައްޓައިގެން އެލާރި ދެއްކީ އެޕީލްވެސް ނުކޮށް، ޖަވާބުދާރީ ވާން ލިބުނު ފުރުޞަތުގެ ބޭނުންވެސް ނުކޮށް\nޖުލައި 2, 2021 09:05\nއެކަމުވެސް ކުރިތާ ؟\nޖޫން 24, 2021 18:37\nމިނިސްޓްރރީ އޮފް ޖޫރިމަނާ\nޖޫން 24, 2021 18:57\nހަހަހަހާ ޚިޔާލުފާޅުކުރުމުގެ އެންމެ މަތީ ލެވެލް\nޖޫން 24, 2021 19:01\nޖޫރިމާނާ ސަރުކާރު. ޖޫރިމާނާކުރާންވީމާ ގަވާއިދެއް ގާނޫނެއް ނޯންނާނެ. ގިނައިން ޖޫރިމާނާކުރުމަކީ މި ސަރުކާރުން ދައުލަތުގެ މުއައްސަސާތަކާއި މުއައްޒަފުން އެޕްރެއިޒްކުރާ މިންގަނޑަކީ. އައިސާދީ އަދި ވެސް ބޮޑުކުރޭ އަދަދުތައް. އޭރުން އާސާދީގެ އަގު މިސަރުކާރުގައި އަރާނީ. އަދި އިސްލާމްދީނަށް ފާޑެއް ވެސް ކިޔައިލާތި، އޭރުން އެންމެ ކުރިއަށް އާސާދީގެ ނަން އަރާނީ.\nޖޫން 24, 2021 21:55\nއައިސާ ދީދީ ޖެންޑާ މިނިސްޓަރުކަމުން ވަކިނުކުރަންޔާ ދެން ރައީސް އިބުރާހިމް ސޯލިހަށް އަންނަ ދައުރުގަ ދޭނެ ވޯޓެއް ނެތް. ލަހެއް ފަހެއް ނުކޮށް މިނާގާބިލު ވަޒީރު އިސްތިއުފާ.\nޖޫން 24, 2021 22:26\nދައިތާ މި ކޮމެންޓްސްތައް ކިޔާފަ ކަލޭ ލަދުން ހަލާކުނުވޭތަ. ލަދު ހަޔާތުގެ ކަންފުޅެއްވެސް ކަލޭ ކިބައިގަ ހުރިއްޔާ އަވަހަށް އިސްތިއުފާދީފަ ހޮރަށް ވަދެއޮވޭ. ކަލެއާއި ވުޒާރާއެއް ހަވާލުކުރީމަ ތިއުޅެނީ ވުޒާރާ ނުހިންގިގެން ނުވިތާކަށް މި އައިސާދީ ބަލަނީ މީޑިޔާތައް ޖުރިމާނާ ކުރަން.\n(1) މިއީ އިބޫ ގެ ކްލާސްޓީޗަރު. އިބޫ ގެ ކްލާސްޓީޗަރު، ޢާއިޝަތު މުޙައްމަދުދީދީ އަށް މިނިސްޓަރުކަން-ދީ، އަހަރުމެންގެ ޖީބަށް އަތްބާނައިގެން އަހަރުމެންގެ ޖީބުން ބޮޑު ފައިސާ ގަނޑެއް މުސާރައިގެ ގޮތުގައި ދޭންޖެހެނީ ކޮންގޮތަކުން؟ (2) އިބޫ ގެ ކްލާސްޓީޗަރަށް މަހަކު އެއްފަހަރު ބޮޑު ސިންގާހަ މުސާރަ އެއްދޭން އިބޫ ބޭނުންވާ ނަމަ އެ ފައިސާ ދޭންޖެހޭނީ އިބޫ ގެ ޖީބުން. (3) ޢާއިޝަތު މުޙައްމަދުދީދީ އަކީ މައުމޫނު ގެ ދައުރު ގައި، މައުމޫނު ގެ މިނިސްޓަރެއް. އެކަން އިބޫ އަށް ހަމަ ކަނޑައެޅިގެން އިނގިހުރެ ކީއްކުރަން މީނާ އަށް ދޭންވީ ؟ ޢާއިޝަތު މުޙައްމަދުދީދީ އަކީ އޭރުވެސް ކަމެއް ނުވި މީހެއްކަން އިބޫ އަށް ރަނގަޅަށް އިނގިހުރެ ކީއްކުރަން އިބޫ މީނާ އަށް މި މަޤާމު ދޭންވީ؟ (4) އިބޫ ގެ ޖީބުން މުސާރަ ދޭންޖެހޭ ނަމަ ނުދޭނެ. ނިކަމެތިން ބަނޑަށް ތިބެގެން ދައްކާލާރިން މުސާރަ ދެނީ. (5) ކީއްކުރަން، "ގެރިއަކުން ގަދަކަމުން ކިރުފެލާހެން ފެލައިގެން" އަހަރުމެންގެ ޖީބުން ކޮންމެ މަހަކު ޢާއިޝަތު މުޙައްމަދުދީދީ ކަހަލަ ކަމެއް ނުކުރެވޭ މީހަކަށް ބޮޑު މުސާރަ ދޭންވީ ؟ އިބޫ ގެ ކްލާސްޓީޗަރު ވީމާ މަހަކު އެއްފަހަރު ލާރިގަނޑެއް އިބޫ ދޭން ބޭނުންނަމަ ދޭނީ އިބޫ ގެ ޖީބުން. އަހަރުމެންގެ ޖީބުން ދޭނެ ކަމެއް ނެތް.\nޖޫން 25, 2021 07:56\nއައިސާދީދިީ ވަ ރައް ހުދުމުހުތާރު ރު ވާނެ ބައްޕަ އަކީ 40 އަހަރު އަތޮޅު ވެރިކަންކޮއްފަހުރި މީހެއް\nޖޫން 25, 2021 09:04\nނޫސް މީޑިޔާ ތަކާއި މެދުގައި އިދާރީ ފިޔަވަޅު އަޅާނީ ކޮން އިދާރާ އަކުންބާ ؟


Bali mehaa rashah neyruvee siyaasee baeh, ekan kuvveri kuran: Vilingili council | Mihaaru\nވިލިނގިއްޔަށް ގެންދިޔަ މީހާ ނޭރުވިގެން ސީ އެމްބިއުލާންސް އެ ރަށުގައި މަޑުކޮށްގެން: އެ މީހާ މިހާރު ވަނީ މާލެ ގެނެސްފައި\nބަލި މީހާ ރަށަށް ނޭރުވީ ސިޔާސީ ބައެއް، އެކަން ކުށްވެރިކުރަން: ވިލިނގިލީ ކައުންސިލް\n01 ސެޕްޓެމްބަރ 2020 - 21:19 44 comments\nގއ. ވިލިނގިލީގައި ހަދާފައިވާ ކޮވިޑް ފެސިލިޓީ އަށް ގދ. ތިނަދޫން އިއްޔެ ގެންދިޔަ ބަލި މީހަކަށް ފަރުވާ ދޭން ދެކޮޅު ހަދައި، ރަށަށް ނޭރުވީ ޕީޕީއެމަށް ނިސްބަތްވާ މަދު ބައެއް ކަމަށާއި އެއީ ވަރަށް ދަށު ދަރަޖައިގެ އަމަލެއް ކަމަށް ބުނެ ކައުންސިލުން އެކަން ކުށްވެރިކޮށްފި އެވެ.\nތިނަދޫން ޕޮޒިޓިވްވި 68 އަހަރުގެ ފިރިހެން މީހާ ކޮވިޑް ފެސިލިޓީއަށް ބަދަލު ކުރުމަށް، އިއްޔެ ވިލިނގިއްޔަށް ގެންދިޔުމުން އެ ރަށު ބަޔަކު ވަނީ އަތިރިމައްޗަށް ނިކުމެ އެކަމާ ދެކޮޅަށް މުޒާހަރާ ވެސް ކޮށްފަ އެވެ. އެކަމާ ގުޅިގެން ގިނަ ބައެއްގެ ނުރުހުން ވަނީ ވިލިނގިއްޔަށް އަމާޒުވެފަ އެވެ.\nއެ ރަށު ކައުންސިލުން މިއަދު ނެރުނު ބަޔާނެއްގައި ބުނީ ސިޔާސީ ބަޔަކު ހިންގި އެ އަމަލަކީ ނާތަހުޒީބު އަދި ދަށު ދަރަޖައިގެ ކަމެއް ކަމަށާއި އެކަމާ އެ ރަށު މީހުން ކަންބޮޑުވެ ހިތާމަކުރާ ކަމަށެވެ. އަދި އެ އަމަލު ހިންގި ފަރާތާމެދު ގާނޫނުގައި އޮންނަ އެންމެ ހަރުކަށި ފިޔަވަޅު އެޅުމަށް ގޮވާލާފައި ވެ އެވެ.\nބަލި މީހާ ކޮވިޑް ފެސިލިޓީއަށް ބަދަލުކުރީ ހައި ރިސްކް މީހަކަށް ވާތީ އެވެ. ގއ. އަތޮޅާއި ގދ. އަތޮޅަށް ޚާއްސަކުރި 23 އެނދުގެ ފެސިލިޓީގައި އޭނާ އަށް ފަރުވާދޭން އެ ރަށުގެ ބަޔަކު ދެކޮޅު ހެދުމުން ސަރުކާރަށް ޖެހުނީ އެއާޓެކްސީއެއް ފޮނުވައިގެން އޭނާ މާލެ ގެންނާށެވެ. އޭނާ އަށް މިހާރު ފަރުވާދެނީ ހުޅުމާލެ ފެސިލިޓީގަ އެވެ.\nވިލިނގިލީ ކައުންސިލްގެ ކަންބޮޑުވުމަކީ މަދު ބަޔަކު ސިޔާސީ ގޮތުން ހިންގި މި އަމަލުގެ ސަބަބުން އެ ރަށާއި ތިނަދުއާ ދެމެދު އޮތް އެކުވެރިކަމުގެ ގުޅުމަށް ބުރޫ އެރުމެވެ. އެތަނުން ވަނީ، އެ އަމަލުގެ ސަބަބުން ދެ ރަށުގެ ދެމެދުގައި އޮތް އެކުވެރިކަމާއި އެއްބައިވަންތަކަން ނަގާލުމަށް އެއްވެސް މީހަކު މި ދަނޑިވަޅު މަސައްކަތް ނުކުރުމަށް އިލްތިމާސްކޮށްފަ އެވެ.\n"ވިލިނގިއްޔާއި ތިނަދޫގެ ރައްޔިތުންނަކީ މީގެ އަހަރުތަކެއް ކުރިން ވެސް ނަމޫނާ ބައެއްގެ ގޮތުގައި އަޅާލުމާއި އޯގާތެރިކަމާއެކު ދުވަސްތަކެއް ހޭދަކޮށްފައިވާ ބައެކެވެ. އެހެންވެ، ދެ ރަށުގެ ދެމެދުގައި އޮތް އެކުވެރިކަމާއި އެއްބައިވަންތަކަމަށް އެއްވެސް ފަރާތަކުން ހުރަސް ނޭޅުމަށް ކައުންސިލުން އިލްތިމާސްކުރަމެވެ." އެތަނުން ނެރުނު ބަޔާނުގައި ބުންޏެވެ.\nއެ ކައުންސިލުން ގަބޫލު ކުރާގޮތުގައި، ވިލިނގިލީގައި ސަރުކާރުން ގާއިމްކޮށްފައިވާ ކޮވިޑް ފެސިލިޓީގައި ކޮންމެ ދިވެއްސަކަށް، ހާއްސަކޮށް ހުވަދު އަތޮޅުގެ މީހުންނަށް ފަރުވާ ދެވެން ޖެހޭނެ އެވެ. އެކަމަކު ސަރުކާރުން މިހާރު ނިންމާފައިވަނީ،، މައްސަލަ ހައްލު ކުރުމަށް ތިނަދޫގައި ފެސިލިޓީއެއް ހަދާށެވެ.\nއިތުރު ލިޔުންތައް ސިއްހަތު ގދ. ތިނަދޫ ގއ. ވިލިގިލި


Funadhoo rayyithunge faraathun, Narudhoo ah eheetherikan!\nފުނަދޫ ރައްޔިތުންގެ ފަރާތުން، ނަރުދޫއަށް ބޮޑު އެހީތެރިކަމެއް!\nށ. ނަރުދޫއަށް ފޮނަދޫއިން ފޮނުވި އެހީގެ ތަކެތި-- ފޮޓޯ/ ފުނަދޫ ސޯޝަލް ސަޕޯޓް ޑެސްކް\nކޮވިޑް19ގެ ނުރައްކާ ބޮޑުވެފައިވާ ށ. ނަރުދޫއަށް، އެ އަތޮޅު ފުނަދޫ ރައްޔިތުންގެ ފަރާތުން އެހީގެތަކެތި މިއަދު ފޯރުކޮށްދީފިއެވެ.\nކޮވިޑް19 އަށް 11 މީހަކު ޕޮޒިޓިވެ، މޮނީޓަރިންގެ ހާލަތަށް ގެނެސްފައިވާ ނަރުދޫއަށް، ފުނަދޫ ރައްޔިތުންގެ ފަރާތުން އެހީގެ ތަކެތި ފޯރުކޮށްދިނީ ފުނަދޫ ކައުންސިލާއި އެ ރަށު ސޯޝަލް ސަޕޯޓް ޑެސްކުން އިސްނަގައިގެންނެވެ.\nފުނަދޫ ސޯޝަލް ސަޕޯޓް ޑެސްކުން “ހަތާވީސް އޮންލައިން”އާ ވާހަކަ ދެއްކި ހުސައިން އަރިފް ވިދާޅުވީ އެހީގެ ތަކެތި ފޮނުވުމުގެ ކުރިން ނަރުދޫ ރައްޔިތުން މިދަނޑިވަޅު އެންމެ ބޮޑަށް ބޭނުންވެފައި ވަނީ ކޮއްއެއްތޯ ބަލައި، އެތަކެތި ފޯރުކޮށްދިނުމަށް އިސްކަން ދީފައިވާނެ ކަމަށެވެ. ނަރުދޫ މޮނީޓަރިންގެ ހާލަތަށް ގެނެސްފައިވުމުން ރޯ މަސް ލިބުން އެ ރަށުގައި ދަތިވެފައިވާތީ، ރޯމަހާއި ކާޑުގެ ބާވަތްތަކާއި މަސްދަޅާއި އަލަނާސިދަޅާއި ގެރިކިރާއި ނޫޑުލްސް އާއި ބްލީޗުފަދަ ތަކެތި ފޯރުކޮށްދީފައިވާ ކަމަށް އަރީފު ވިދާޅުވިއެވެ.\nނަރުދޫއަށް ފޮނުވި އެހީގެ ތަކެތީގެ އަގު 60،000 ރުފިޔާއަށް އަރާނެ ކަމަށް ލަފާކުރެވެއެވެ.\nރީތި މިސާލެއް. އޯގާތެރިކަމުގެ ނަމޫނާއެއް. އެއް ރަށުން އަނެއް ރަށަށް އެހީތެރިވަނީ. ފޮޓޯއެއް ތިޔަ ފެންނަނީ ށ. ފޮނަދޫ ރައްޔިތުންގެ ފަރާތުން، ށ. ނަރުދޫއަށް ފޮނުވި އެހީގެ ތަކެތި pic.twitter.com/yJ4J1FrYJF\n— Mohamed Afrah (@aphrah11) May 17, 2020\nއަރީފު ވިދާޅުވީ ފުނަދޫ ރައްޔިތުންގެ ފަރާތުން ނަރުދޫއަށް ފޮނުވި ތަކެއްޗަކީ ރަށުގެ ފިހާރަތަކާއި ބޭކަރީތަކާއި މަސްވެރިންނާއި ސަރުކާރުގެ އޮފީސްތަކާއި އެކި ކުންފުނިތަކުގެ ފަރާތުން ހަދިޔާ ކުރި ތަކެތި ކަމަށެވެ.\n“އެހީތެރިވެދެއްވި އެންމެހާ ފަރާތްތަކަށް އަދި އެންމެހައި ރައްޔިތުންނަށް ޝުކުރު އަދާކުރަން. އަދި އެހީގެ ތަކެތި ނަރުދޫއަށް ގެންގޮސް ދިނުމުގައި ވަރަށް ބުރަކޮށް، މަސައްކަތް ކުރެއްވީތީ، ފުނަދޫ ސޯޝަލް ސަޕޯޓް ޑެސްކްގެ ވޮލެންޓިއަރުންނަށް ޝުކުރު އަދާކުރަން،” ފުނަދޫ ސޯޝަލް ސަޕޯޓް ޑެސްކު ލީޑު ކުރައްވާ ހުސައިން އާރިފް ވިދާޅުވިއެވެ.\nފުނަދޫ އިން ނަރުދޫއަށް އެހީތެރިކަން ފޯރުކޮށްދީފައިވާއިރު، އެ އަތޮޅު ގޮއިދޫއިން ވެސް ވަނީ އެ ރަށަށް އެހީ ފޮނުވާފައެވެ.\nHifehettumeh Shukuri Funadhoo ge rayyithunnah!


އެހެން ދީންތަކުގެ މީހުން އަޅުކަންކުރާ ތަންތަނުގައި އޮންނަ އެއްވުންތަކާއި ޙަފްލާތަކަށް ދިޔުމުގެ ޙުކުމް:\nއެހެން ދީންތަކުގެ މީހުން އަޅުކަންކުރާ ތަނަކަށް މުސްލިމަކު ޒިޔާރަތްކޮށް އެތަނެއްގައި އޮންނަ ޙަފްލާއެއް ނުވަތަ އެނޫންވެސް ކަމެއްގައި ބައިވެރިވުމުގައި ނުރަގަޅު އެތައް ކަމެއް ހިމެނެއެވެ.\n1. الله އަށް ޝިރްކުކުރެވޭ އެފަދަ ތަންތަން އިޙްޔާކޮށް ދިރުވުމުގައި ބައިވެރިވެވުން. އެތަންތަނަކީ الله އަށް ދަރިކަލަކުވާކަމަށް ގަބޫލުކުރާ, އަދި އަޅުކަން ކުރުމުގައި الله ފިޔަވާ އެހެން ފަރާތްތައްވާ ކަމަށް ގަބޫލުކުރާ މީހުންގެ އަޅުކަން ކުރުމުގެ މަރްކަޒެއްކަމުން މުސްލިމުން އެފަދަ ތަންތަނުން ދުރުހެލިވެ ރައްކާތެރިވާން ޖެހެއެވެ.\n2. ހަމައެފަދައިން, މުސްލިމުންގެ ވެރިންނަށް ތިއްބަވާ ބޭފުޅުން އެފަދަ ތަންތަނަށް ޒިޔާރަތްކޮށް, އެބައިމީހުންގެ އަޅުކަންތަކުގައި ބައިވެރިވެ ހެދުމަކީ ޢާއްމު ރައްޔިތުންގެ ޝުޢޫރުތަކާއި އިޙްސާސްތައް ކަތިލެވޭފަދަ ކަމެކެވެ. މީގެ ސަބަބުން, މީސްތަކުންނަށް ހީވެގެންދަނީ އެތަންތަނުގައި ކުރެވޭ ކަންތައްތަކަކީ ރަގަޅު ކަންތަކެއް ކަމުގައެވެ. އަދި މިކަމުގެ ސަބަބުން الله އަށް ޝަރީކުކުރާ މީހުންނަށް އިތުރު ހިތްވަރު ލިބިގެންދެއެވެ.\n3. އދ ފަދަ ދުނިޔޭގެ ހުރިހާ ދީނެއްގެ މީހުން ބައިވެރިވާ ޖަމްޢިއްޔާ އެއްގައި ހުރިހާ ދީންތަކަށް އެބައިމީހުންގެ މިނިވަންކަން ދެވިފައި އޮންނައިރު, މުސްލިމަކު އޭނާގެ ދީނުގެ އަސާސްތަކުގައި ހިފަހައްޓާ, އަދި އޭނާގެ ގައުމުގެ ރަޢްޔިތުންގެ އިޙްސާސްތަކަށް އިޙްތިރާމްކޮށް, އެފަދަ ތަންތަނުން ދުރުހެލިވުމުގެ ފުރުޞަތު އޮންނާނެއެވެ. އަދި އޮންނަންވެސް ޖެހޭނެއެވެ. ވީމާ، ދިވެރިރާއްޖެ ފަދަ ސައްތައިން ސައްތަ މުސްލިމް ގައުމެއްގެ އިސްވެރިޔަކު ކްރިސްޓިއަން ފައްޅިއެއްގެ ތެރޭގައި އޮތް ރަސްމިއްޔާތެއްގައި ބައިވެރިވީވުން އެއީ އެއްގެތަކަށްވެސް ބަލައިގަނެވޭނެ, އަދި އެކަން ރަގަޅުކޮށް ދިފާޢުގައި ވާހަކަ ދެއްކޭނެ އެއްވެސް ޖާގަ އެއް އޮތް ކަމެއް ނޫނެވެ. މިފަދަ ކަންތައް ކުރިއަށް އޮތްތަނުގައި ތަކްރާރުވިޔަ ނުދިނުމަށް ގަދައަޅާ މަސައްކަތް ކުރަންޖެހެއެވެ. والله أعلم


Kashmir State uvaalai,2union territory hadhai mai sarukaaruge baaruge dhashah - vNews.mv\nއިންޑިއާ ސިފައިން ޖައްމޫ އެންޑް ކަޝްމީރުގެ މަގެއް ބަންދުކޮށްގެން:\nކަޝްމީރު ސްޓޭޓް އުވާލައި، ދެ ޔޫނިއަން ޓެރިޓަރީ ހަދައި މައި ސަރުކާރުގެ ބާރުގެ ދަށަށް ގެންގޮސްފި\nސައިފް އަޒްހަރު New Delhi | 31 October 2019, 15:04\nއިންޑިއާއިން ވެރިކަން ކުރަމުން އައި ކަޝްމީރުގެ ފަޅި، ޖައްމޫ އެންޑް ކަޝްމީރަށް އިންޑިއާގެ ގާނޫނުއަސާސީން ދީފައިއޮތް ޒާތީ މިނިވަންކަން ނިގުޅައިގަނެ، ޖައްމޫ އެންޑް ކަޝްމީރު ދެބައިކޮށްލުމަށް އިންޑިއާގެ މައި ސަރުކާރުން މިއަހަރުގެ އޮގަސްޓްމަހުގެ5ވަނަ ދުވަހު ނިންމި ނިންމުން ރޭ މެންދަމުން ފެށިގެން ރަސްމީގޮތުން ތަންފީޒުކުރަން ފަށައިފިއެވެ.\nމިކަމާހެދި، ކުރިންވެސް ވަރަށްބޮޑު ނުތަނަވަސްކަމެއް ކުރިމަތިވެފައިވާ ޖައްމޫ އެންޑް ކަޝްމީރުގެ ފިހާރަތަކާއި އޮފީސްތައްވެސް މިއަދު ހުރީ ބަންދުކޮށްފައެވެ. މަގުތަކުންވެސް މީހަކު ނުފެންނަ ކަމަށް ވެއެވެ.\nއިންޑިއާއިން ވެރިކަން ކުރަމުން އައި ކަޝްމީރުގެ ފަޅިއަށް އަތްގަދަކޮށް އިތުރަށް ވެރިވެގަތުމަށް އިންޑިއާގެ ބޮޑުވަޒީރު ނަރެންދުރަ މޯދީ ނިންމެވި ނިންމެވުމާ ގުޅިގެން ކަޝްމީރު ރައްޔިތުންގެ މެދުގައި އިހުނަށްވުރެ ރުޅިވެރިކަން އިތުރުވެ ދެކޮޅުވެރިކަންވެސް ފެންނަމުން ގޮސްފައި ވެއެވެ.\nމޯދީގެ ސަރުކާރުން ނިންމި ނިންމުމަށް ރޭގައި އަމަލުކުރަން ފެށުމާއެކު، ޖައްމޫ އެންޑް ކަޝްމީރު ކުރިން ސްޓޭޓެއްގެ ގޮތުގައި އޮތް ނަމަވެސް އެ ހައިސިއްޔަތު މިހާރުވަނީ ގެއްލިފައެވެ.\nއިންޑިއާ ސަރުކާރުން މިވަނީ ޖައްމޫ އެންޑް ކަޝްމީރު ދެބައިކޮށް، ދެ ޔޫނިއަން ސަރަހައްދު ހަދާފައެވެ. އެއް ސަރަހައްދަށް ކިޔަނީ ޖައްމޫ އެންޑް ކަޝްމީރެވެ. އަނެއް ސަރަހައްދަށް ކިޔަނީ ލަދާޚްއެވެ. އެއީ، ޖައްމޫ އެންޑް ކަޝްމީރުގައި ހިންދޫންގެ އަޣުލަބިއްޔަތު އޮންނަ ސަރަހައްދެވެ.\nޖައްމޫ އެންޑް ކަޝްމީރު ސްޓޭޓް ރޫޅާލުމަށްފަހު އިންޑިއާ ސަރުކާރުން ހެދި ދެ ޔޫނިއަން ޓެރިޓަރީގެ ޗާޓް:\nޖައްމޫ އެންޑް ކަޝްމީރު ދެބައިކޮށް ދެ ޔޫނިއަން ސަރަހައްދުގެ ގޮތުގައި ކަނޑައެޅި އެއަށް ރެއިން ފެށިގެން އަމަލުކުރަން ފެށުމާއެކު، އެ ދެ ސަރަހައްދުގައިވެސް ދެން ސީދާ ވެރިކަންކުރާނީ މައި ސަރުކާރުންނެވެ.\nޚަބަރު ލިބޭގޮތުގައި، އަލަށް ގާއިމްކުރި ދެ ސަރަހައްދަށް އިންޑިއާ ސަރުކާރުން އަލަށް އައްޔަން ކުރި ދެ ގަވަރުނަރުން މިއަދުގެ ވަގުތެއްގައި ވަނީ މަގާމުގެ ހުވާވެސް ކުރައްވާފައެވެ.\nއިންޑިއާ ސަރުކާރުން ޖައްމޫ އެންޑް ކަޝްމީރު ސްޓޭޓް އުވާލުމުން އެންމެ ބޮޑު ނުރައްކަލެއް ކުރިމަތިވާނެ ކަމަށް ބެލެވެނީ ބިން މިލްކުކުރުމުގެ މައްސަލާގައި ކަމަށް ބެލެވިފައި ވެއެވެ.\nޖައްމޫ އެންޑް ކަޝްމީރުގެ ރައްޔިތަކަށް މެނުވީ، އެ ސްޓޭޓުން ބިން މިލްކުކުރުމުގެ ހައްގެއް، އިންޑިއާގެ ގާނޫނުއަސާސީން މީގެކުރިން ދީފައެއް ނުވެއެވެ. އެއީ، އެ ސްޓޭޓަށް އޮތް ޚާއްސަ ހައްގެކެވެ. އެހެން ނަމަވެސް، ގާނޫނުއަސާސީގެ އެ މާއްދާ މިވަނީ އުވާލާފައެވެ.\n"ހުރިހާކަމެއް މިއަދުން ފެށިގެން ބަދަލުވެއްޖެ. މުޅި މިކަންތައްގަނޑަކީ ގާނޫނުއަސާސީއާ ޚިލާފް ކަންތައްތަކެއް. މިކަން ކޮށްފައިމިވަނީ ޑިކޮމްރަސީގެ އުސޫލުތަކާ ޚިލާފަށް. ކަޝްމީރުގެ ރައްޔިތުން ވަނީ ރުޅިއަރުވާފައި. އެމީހުންނާ އެއްވެސް މަޝްވަރާއެއް ނުކުރޭ" އިންޑިއާ ޕާލަމެންޓް މެމްބަރު ހަސްނައިން މަސްއޫދީ\nޖައްމޫ އެންޑް ކަޝްމީރު ރައްޔިތުންގެ އުންމީދުތައް މިހާރު އޮތީ އިންޑިއާގެ ސުޕްރީމް ކޯޓާ ހިސާބުގައެވެ. މޯދީގެ ސަރުކާރުން ޖައްމޫ އެންޑް ކަޝްމީރު ސްޓޭޓް ރޫޅާލި މައްސަލަ މިޙާރުވަނީ ސުޕްރީމް ކޯޓަށް ވައްދާފައެވެ.\nމިމައްސަލައިގެ އަޑުއެހުންތައް މިފެށޭ ނޮވެމްބަރު މަހުގެ ކުރީކޮޅު ފެށުމަށް ތާވަލް ކޮށްފައިވާއިރު، މިމައްސަލާގައި ސުޕްރީމް ކޯޓުން ހުކުމް އިއްވަން މަސްތަކެއް ނަގާނެ ކަމަށް ބެލެވިފައި ވެއެވެ.\nޖައްމޫ އެންޑް ކަޝްމީރަށް ދީފައިއޮތް ޒާތީ މިނިވަންކަން ނިގުޅައިގަތުމަށްފަހު އިންޑިއާ ސަރުކާރުން އޮގަސްޓް5ގެ ފަހުން އަދިވެސް އޮތީ ކާފިއު ހިންގައި، މުވާސަލާތީ ގުޅުމާއި އިންޓަރނެޓް ކަނޑާލާފައެވެ. އަދި މުޅި ސަރަހައްދުގެ 12.5 މިލިއަން މީހުން ބަލަމުން އައި ކޭބަލް ޓީވީގެ ޚިދުމަތްވެސް އަދިވެސް އޮތީ ކަނޑާލާފައެވެ.\nނުވިތާކަށް، ޖައްމޫ އެންޑް ކަޝްމީރުގެ އެތައްސަތޭކަ ސިޔާސީ ލީޑަރުން ހައްޔަރުކޮށް ގޭގައާއި ޖަލުގައި ބަންދުކޮށް، އާންމުންގެ އެތައްހާސް މީހުން ހައްޔަރު ކޮށްގެން އިންޑިއާގެ އެކި ސްޓޭޓްތަކުގެ ޖަލުތަކަށް ވަނީ ލާފައެވެ. އާންމުންގެ ހަތަރުހާހަށްވުރެ ގިނަމީހުން ހައްޔަރުކޮށް ޖަލަށް ލާފައި ވާއިރު އޭގެ ތެރޭގައި ގިނައީ ޒުވާން ފިރިހެނުންނެވެ.\nއިންޑިއާ ސަރުކާރުން ޖައްމޫ އެންޑް ކަޝްމީރު ރައްޔިތުންގެ އިންސާނީ ހައްގުތަކަށް އެއްވެސް އިހްތިރާމެއް ކުރުމެއްނެތި މުޅި ސްޓޭޓް ބަންދުކޮށް ހިސާރުކުރުމުގެ ނަތީޖާއެއްގެ ގޮތުން ވިޔަފާރިތަކާއި ސްކޫލްތައް ބަންދުކޮށް، އާންމު ރައްޔިތުން އަދިވެސްތިބީ ވަރަށް ބޮޑު ނާއުންމީދެއްގައެވެ.\nބައިނަލްއަގްވާމީ މުޖުތަމައުގެ ކުށްވެރިކުރުންތަކާއި ފިއްތުންތަކުގެ ސަބަބުން ބައެއް ކަހަލަ ލުއިތައް ދޭން ފެށި ނަމަވެސް، އަދިވެސް ހާލަތު އޮތީ ކުރީގެ ގޮތަށެވެ.